Miyarah eh buri, keyolhah eh buri: Miyaruge un'dhagoo ehaa bodu tha? - vNews.mv\nމިޔަރަށް އެއްބުރި ކެޔޮޅަށް އެއްބުރި: މިޔަރުގެ އުނދަގޫ ހަމަ އެހާ ބޮޑުތަ؟\nސައިފް އަޒްހަރު Male' | 12 December 2019, 00:53\nއެ ގަވާއިދުގެ ދަށުން އިދާރީ ފިޔަވަޅުއަޅާ7ވަނަ މާއްދާގެ (ނ) ގައި، ގަވާއިދުގެ3ވަނަ މާއްދާގެ ދަށުން ހިފުން، ބޭނުން، ނެގުން ނުވަތަ މެރުން މަނާކުރާ ބާވަތެއްކަމުގައި ކަނޑައަޅާފައިވާ އެއްވެސް ބާވަތެއް ހިފައިފިނަމަ ނުވަތަ ބާނައިފިނަމަ ނުވަތަ ނަގައިފިނަމަ ނުވަތަ މަރައިފިނަމަ ނުވަތަ އެފަދަ ބާވަތަކަށް ގެއްލުމެއް ނުވަތަ ގޯނާއެއް ކޮށްފިނަމަ ނުވަތަ ގެއްލުމެއް ނުވަތަ ގޯނާއެއް ދޭން މަސައްކަތް ކޮށްފިނަމަ ނުވަތަ ގަވާއިދުގެ ދަށުން ސައްހަ ހުއްދައެއްނެތި ގެންގުޅެން އުޅެފިނަމަ ނުވަތަ އެފަރާތުގެ ބެލުމުގެދަށުގައި ބަހައްޓާއިފނަމަ އަޅާނެ ފިޔަވަޅުތައް ބަޔާންކޮށްފައި ވެއެވެ.\nދިވެހިރާއްޖޭގެ އިގްތިސާދީ ސަރަހައްދުގެ ތެރެއިން ހިފުން، ބޭނުން، ނެގުން ނުވަތަ މެރުން މަނާކުރާ ތަކެއްޗާބެހޭ ގަވާއިދާއެކު އާންމުކޮށްފައިވާ ޖަދުވަލު 1 ގައި 11 ބާވަތެއް ހިމެނެއެވެ. އޭގެތެރޭގައި ހިމެނެނީ، ކޯމަހާއި، ބޮޑުމަހުގެ ބާވަތްތަކާއި، ދިގުމިނުގައި 25 ސެންޓިމީޓަރު ހަމަނުވާ އިހި އަދި ބަނޑުދޮށުގައި ބިސްހުންނަ އިހި، ސަންގު، ގާހަކަ، އެންދެރި، ފެހުރިހި، މާހުޅުނބު ލަނޑާ، ވެލާ އަދި ކަހަނބުގެ ބާވަތްތައް އަދި އެބާވަތްތަކުގެ ބިސް، މިޔަރު އަދި މަޑީގެ ބާވަތްތަކެވެ.\nމިޔަރަކީ ހިމާޔަތްކޮށްފައިވާ އެއްޗެއްގެގޮތުގައި ދިވެހި ސަރުކާރުން އިޢްލާންކޮށްފައިވަނީ 2015 ވަނަ އަހަރުއެވެ. "ނޭޝަނަލް ޕްލޭން އޮފް އެކްޝަން ފޮރ ދަ ކޮންޒަރވޭޝަން އެންޑް މެނޭޖްމަންޓް އޮފް ޝާރކްސް އިން ދަ މޯލްޑިވްސް" ގެ ދަށުން މިޔަރު ހިމާޔަތް ކޮށްފައިވަނީ ހަތަރު އަހަރުދުވަހުގެ މުއްދަތަށެވެ. އެމުއްދަތު މިހިނގާ 2019 ވަނަ އަހަރުގެ އޭޕްރީލްމަހުގެ 30 ވަނަ ދުވަހު ވަނީ ހަމަވެފައެވެ. މިކަމުގެ މުއްދަތު ހަމަވި ނަމަވެސް، މިކަމާ ގުޅޭގޮތުން ދެން އަޅަން ގަސްތުކުރާ ފިޔަވަޅަކާ ގުޅޭގޮތުން ސަރުކާރުގެ ކަމާބެހޭ ފަރާތްތަކުން އަދި ވަކި ގޮތެއް ނިންމައި ހާމަކުރިކަމެއް ނޭނގެއެވެ.\nމިހާރު ޔަގީންވާ އެއްކަމަކީ، މިޔަރު ހިމާޔަތްކޮށްފައި އޮންނަތާ ހަތަރު އަހަރަށްވުރެ ގިނަދުވަސްވުމުން، ރާއްޖޭގައި މިޔަރުގެ އަބާދީ ވަރަށްބޮޑަށް އިތުރުވެފައިވާ ކަމެވެ. އެކަމަށް ކަނޑުފަޅުތަކަށް މަސްވެރިކަމަށް ނުކުންނަ އެންމެންވެސް އިއްތިފާގުވެއެވެ.\nމި އާޓިކަން ލިޔާންޖެހުނީ އެވާހަކަ ދައްކާކަށެއް ނޫނެވެ. މި އާޓިކަން ލިޔުނީ، ރާއްޖޭގައި ޚާއްސަކޮށް ފަރުމަހުގެ މަސްވެރިކަންކުރާ ފަރާތްތަކުން ކުރާ ޝަކުވާތައް ގިނަވެ އަޑުގަދަވާން ފެށުމުންނެވެ. އެފަދަ ފަރާތްތަކުގެ ޝަކުވާތައް މައިގަނޑުގޮތެއްގައި ފެންނަނީ ސޯޝަލް މީޑިއާގެ އެކި ވަސީލަތްތަކުންނެވެ.\nރާއްޖޭގައި ކުޅިވަރަށް، މުނިފޫހިފިލުވަން އަދި އާމްދަނީ ހޯދަން ފަރުމަސްވެރިކަންކުރާ ބައެއް ފަރާތްތަކުން ބުނަނީ، ރާއްޖޭގައި މިޔަރުގެ އަބާދީ ގިނަވުމުގެ ސަބަބުން މިޔަރުގެ އުނދަގޫ މިހާރު ވަރަށް ބޮޑުވެއްޖެ ކަމަށެވެ. އެގޮތަށް އެފަދަ ފަރާތްތަކުން ބުނަނީ ހެއްކާވެސް އެކުގައެވެ. އެމީހުން ބަނާ ފަރުމަހަށް މިޔަރުގެ ހަމަލާތައް އަމާޒުވެފައި ހުންނަ މަންޒަރު ފެންނަ ފޮޓޯއާވެސް އެކުގައެވެ. ވަރަށް ގިނަބަޔަކު މިކަމުގެ ޝުއޫރު ފާޅުކުރަމުން ގެންދެއެވެ.\nފަރުމަސްވެރިކަމަށް ނުކުންނަ ފަރާތްތަކަށް ކޮންމެ ދަތުރެއްގައިހެން ކަހަލަގޮތަކަށް މަހުގެ ބޯބުރި ލިބޭ ފަހަރުތައް ދަނީ ގިނަވަމުންނެވެ. މިޔަރަށް އެއްބުރި، މަސް ބޭނިމީހާއަށް އެއްބުރި ލައްވާލާ ފަހަރުތައްވެސް ދަނީ ގިނަވަމުންނެވެ.\n"ބޯ ބޭނުން، ކެޔޮޅަށް ބޯބުރި، މިޔަރަށް މަސްބައި-ކެޔޮޅަށް ބޯބުރި، ކެޔޮޅު ރޮއްވި، ޓެކްސްޑް، އިންކަމް ޓެކްސް، ބައިބުރިމަސް" މިއީ، މިޔަރުގެ ހަމަލާ އަމާޒުވެފައިވާ ފޮޓޯތަކަށް ބައެއް ފަރާތްތަކުން ސޯޝަލް މީޑިއާގައި ކޮށްފައިހުރި ބައެއް ކޮމެންޓެވެ. އެމީހުން އެކަން ސިފަކުރާ ގޮތެވެ. ކުރު ބަސްތަކުންނެވެ.\nބައެއް ފަރާތްތަކުން ބުނެފައިވަނީ، މިގޮތަށް ބާނާ ފަރުމަހަށް މިޔަރު ހަމަލާދެނީ، ފަސޭހައިން ކާނޭ އެއްޗެއް އަތުޖެހޭގޮތް ވުމުން ކަމަށެވެ. ފަހާ އަތުލައިގެން ކެއުމަށްވުރެ ނަނުގައި ގަނެގެން ދަމަމުންދާ މަސް އަތުލައިގަންނަން ފަސޭހަވުމުން ކަމަށެވެ. އެއީ، މިޔަރު ގިނަވެގެން ދިމާވާ ކަމެއް ނޫންކަމަށެވެ. ބައެއް މަސްވެރިން ކަންބޮޑުކުރަނީ ކަމަށްވެސް ބައެއްމީހުން ސޯޝަލް މީޑިއާގައި ޝުއޫރު ފާޅުކޮށްފައި އެބަހުއްޓެވެ.\n"މިޔަރުގެ އާބާދީ ރިކަވަރ ވަނީ. ޔެސް. އެކަމަކު މިޔަރުގެ އާބާދީ ބޮޑުވީތަ؟ މިޔަރަކީ މަސްކައިއުޅޭ އެއްޗެއް، އެހެންކަމުން މިޔަރު ކާނީ މަސް"\nފިޝްއެމްވީ ޓްވިޓަރ އެކައުންޓް\nއެކަމަކު މިވާހަކައާ ދެކޮޅު މީހުން ވަރަށް ގިނައެވެ. އެމީހުން ބުނަނީ ހަގީގަތުގައިވެސް ރާއްޖޭގެ ކަނޑުތަކުގައި މިޔަރު ގިނަވެއްޖެ ކަމަށެވެ. އެއާއެކު މިޔަރުގެ އުނދަގޫވެސް ބޮޑުވެއްޖެ ކަމަށެވެ. މަހަށް ނުކުމެލުމުން އެކަން ވަރަށް ރަނގަޅަށް ޔަގީންވާނޭ ކަމަށްވެސް ބުނެއެވެ.\nރާއްޖޭގައި އާންމުގޮތެއްގައި ފަރުމަހުގެ މަސްވެރިކަމަށް ނުކުމެއުޅޭ އެކަމުގެ ތަޖުރިބާހުރި މަޝްހޫރު އަހްމަދު ސައީދު (ގަހާ ސައީދު) އާ މިކަމާ ގުޅޭގޮތުން ސުވާލު ކޮށްލުމުން ވިދާޅުވީ، މާބޮޑަށްވެސް މިޔަރުގެ އުނދަގޫ ބޮޑުވެއްޖެ ކަމަށެވެ. އެކަން މިހާރުވެސް ތަޖުރިބާ ކުރަމުންގެންދަވާ ކަމަށް ވިދާޅުވިއެވެ.\n"އެކަން ތަޖުރިބާކުރަމު ރިސޯޓްތަކަށް މަސްވިއްކަން މަސްބާނަންދާ މީހުންނާއެކު މަހަށްދާއިރު. މިޔަރުގެ އުނދަގުލާހެދި މަސްބަނާ ތަން ބަދަލުކުރަން ކިތަންމެ ފަހަރަކު"\nގަހާ ސައީދުގެ މިވާހަކަތައް ޚުދު އަޅުގަނޑުވެސް ގަބޫލުކުރަމެވެ. ސަބަބަކީ އަޅުގަނޑަކީވެސް އާންމުކޮށް ފަރުމަސް ބާނަން ގޮސްއުޅޭ މީހަކަށްވާތީ، ކުރެވިފައިހުރި ތަޖުރިބާގެ މައްޗަށް ބުރަވެއެވެ. މިޔަރުގެ ހަމަލާތަކުގެ ސަބަބުން މަހުގެ ބޯބުރި ބޭނޭފަހަރު ކިތަންމެހާވެސް ގިނައެވެ. އަދި މިޔަރު އަރައިފިނަމަ އެހިސާބުން މަހެއް ނުބޭނިގެން އެހެން ދިމަދިމާއަށް ގޮސްފައިވާ ފަހަރުތައްވެސް މަދެއްނޫނެވެ.\nމިޔަރުގެ ހަމަލާތައް އަމާޒުވެފައި ހުންނަނީ ފަރުމަހުގެ މަސްވެރިންނަށް އެކަންޏެއް ނޫނެވެ. ކަނޑުމަހަށް މާކަނޑަށް ނުކުންނަ ފަރާތްތަކަށްވެސް އެކަން ކުރިމަތިވަމުންދާކަން ފޮޓޯތަކުން އެނގެއެވެ.\nމިހާހިސާބުން އުފެދޭ ސުވާލަކީ ރާއްޖޭގައި މިޔަރުގެ އާބާދީ ބޮޑުވެއްޖެކަން އަދި އޭގެ އުނދަގޫ މަސްވެރިކަމަށް ފޯރަމުންދާކަން ފިޝަރީޒް މިނިސްޓްރީން ގަބޫލުކުރޭތޯއެވެ. އެކަމަށް އެއްވެސް ފިޔަވަޅެއް މިނިސްޓްރީން އަޅަން ވިސްނާތޯއެވެ.\nމިކަމާ ގުޅޭގޮތުން ފިޝަރީޒް މިނިސްޓްރީގެ އިސް ބޭފުޅަކާ ވާހަކަ ދައްކާލުމުން ވިދާޅުވީ، މިޔަރު ހިމާޔަތް ކޮށްފައި އޮތްއޮތުން ދޫކޮށްލުމުގެ ވިސްނުން މިނިސްޓްރީންވެސް ގެންގުޅޭ ކަމަށެވެ. އެކަމާގުޅޭ ޕްލެޓްފޯމެއްގައި ލަފާދެވިފައިވާނޭ ކަމަށްވެސް ވިދާޅުވިއެވެ.\nއޮފިޝަލްގެ ވާހަކައިން އަޅުގަނޑަށް އެނގުނީ، މިޔަރުގެ މައްސަލާގައި ފިޝަރީޒް މިނިސްޓްރީގައި އޮތީ އެންމެ ކަންބޮޑުވުމެއް ކަމެވެ. އެއީ، މިޔަރު ހިމާޔަތްކޮށްފައި އޮތް އޮތުން އުވާލައި މިޔަރުގެ މަސްވެރިކަން ކުރަން އާންމުކޮށް ހުޅުވާލައިފިނަމަ ކަނޑުގައި އުޅޭ އެފަދަ ދިރޭތަކެތި ބަލަން ރާއްޖެއަންނަ ފަތުރުވެރިން މަދުވެ، ފަތުރުވެރިކަމަށް އޭގެ ނޭދެވޭ އަސަރުކޮށް ރާއްޖޭގެ އިގްތިސާދުގެ މުހިންމު ސިނާއަތަކަށް ލޮޅުން އަރާފާނެކަމުގެ ކަންބޮޑުވުމެވެ. މިޔަރަށް ޚާއްސަ ސަރަހައްދުތައްވެސް ރާއްޖޭގައި ހުރެފައި، އެފަދަ ސަރަހައްދުތައް ހިމާޔަތްކުރެވި ފަތުރުވެރިންގެ މެދުގައިވެސް މަގްބޫލް ތަންތަނަށް އެފަދަ ތަންތަން ވެފައިވުމުން، މިޔަރުގެ މަސްވެރިކަން އާންމުކޮށް ހުޅުވާލައިފިނަމަ އޭގެ ގެއްލުން ލިބޭނޭ ކަމަށް ފިޝަރީޒް މިނިސްޓްރީން ދެކެއެވެ.\nއެހެން ވެއްޖެއްޔާ މިޔަރުގެ އާބާދީ އެކަށީގެންވާ މިންވަރަށްވުރެ ގިނަވެއްޖެކަމަށް ބެލެވޭނަމަ އެކަމުގައި ދެން އެޅޭނީ ކޮން ފިޔަވަޅެއް ހެއްޔެއެވެ. ޔަގީންވާ ކަމަކީ މިޔަރުގެ އުނދަގޫ ބޮޑުވެއްޖެކަމެވެ.\nޤާނޫނެއް ހަދާ. މަޖިލިސް ސުޕަ މެޖޯރިޓީން. މަހަށް ނުކުމެ އުޅޭއިރު މިޔަރު ގެއިންބޭރަށް ނުކުމެ އުޅުން މަނާ!


Dho?! "Comfort show" akee?\n"ކޮމްފޯޓް ޝޯ" އަކީ؟\nބުރަ ދުވަހަކަށް ފަހު، ނުވަތަ ކަމަކާ ހާސްވެ ސްޓްރެސް ބޮޑުވުމުން ހުޅުވާލެވެނީ ނެޓްފްލިކްސް އެވެ. އަބަދުވެސް ބަލާ "ކޮމްފޯޓް ޝޯ" ކަމަށްވާ "ފްރެންޑްސް" ބަލައިލައިގެން ހިތްހަމަޖައްސާލާށެވެ. މޫޑު ރަނގަޅުކޮށްލާށެވެ. މި ޝޯ މިހާރު ބެލުނު ވަރެއްގެ އަދަދެއް ވެސް ނޭނގޭނެ އެވެ.\nމިއީ އަހަރެންގެ ކޮމްފޯޓު ޝޯ އެވެ. ކޮންމެ ކަމެއް ވިޔަސް ބަލާ ޝޯ އެވެ. ފޫހިވިޔަސް، އުފާވިޔަސް، ދެރަވިޔަސް އަދި ސްޓްރެސް ބޮޑު ވިޔަސް މި ޝޯއާ އެކު މީހާ ހަމައަކަށް އެޅެން އެހީވެ އެވެ.\n"ފްރެންޑްސް" އަކީ އެ ޝޯގެ ހުރިހާ ފޭނުންގެ ކަހަލަ ގޮތަކަށް ކޮމްފޯޓް ޝޯ އެވެ.\nހަމަޖެހިލައި މޫޑޫ ރަނގަޅުކޮށްލަން ސީރީޒެއް ނުވަތަ ފިލްމެއް ވިޔަސް ބަލާ މީހެއް ނަމަ ގިނަ ފަހަރަށް ބަލަނީ ކޮމެޑީ ޝޯ އެކެވެ. ފިލްމެކެވެ. އެހެންވެ ގިނަ މީހުންގެ ކޮމްފޯޓު ޝޯއަކަށް ވަނީ ވެސް މި ޖޯންރާ އެވެ.\nބަހުގައި، ފެރީގައި ހޭދަވާ ވަގުތުތައް ކުރުކޮށްލަން ނުވަތަ ދިގު ދަތުރުތަކުގައި އަދި ކާއިރު ވެސް ގިނަ މީހުން އިހްތިޔާރު ކުރަނީ އެމީހުންގެ ކޮމްފޯޓް ޝޯ އެވެ. އެއީ 100 ޕަސަންޓު ސަމާލުކަން އެކަމަށް ނުދިނަސް ވެސް ޝޯގައި ކުރިއަށް ވާނެގޮތް އެނގޭތީ އެވެ. ސްޓްރެސް ބޮޑުވެފައި ހުންނަ ވަގުތު ސީރީޒްގައި ދެން ވާ ގޮތެއް ނޭނގެން އެކަމާ ވިސްނުމުގެ ބަދަލުގައި ހަމަޖެހިލައިގެން މީހާ ހަމައަކަށް އަޅުވަން ފަސޭހަވާނެތީ އެވެ.\n"ފްރެންޑްސް"ގެ އިތުރުން "ވަން ޑޭ އެޓް އަ ޓައިމް"، "ބިގް ބޭންގް ތިއަރީ"، "ބްޜުކްލީން ނައިން ނައިން"، "ދަ ސެވަންޓީސް ޝޯ" މިއީ ދަންނަ ބައެއް މީހުންގެ ކޮމްފޯޓް ޝޯ ތަކެވެ. ކިޔުންތެރިންގެ ކޮމްފޯޓް ޝޯތައް ކިޔައިދީބަލާށެވެ.


SunOnline: Dhagandeyge 50 goal aai Imma ge 100 match ge aguvazankoffi\nދަގަނޑޭގެ 50 ލަނޑާއި އިންމަގެ 100 މެޗުގެ އަގުވަޒަންކޮށްފި\nއަޙްމަދު މުޖްތަބާ 02 Jun 2016, 23:56\nގައުމީ ޓީމަށް 50 ލަނޑު ކާމިޔާބުކޮށްފައިވާ ކެޕްޓަން އަލީ އަޝްފާޤު (ދަގަނޑޭ) އާއި ގައުމީ ޓީމަށް 100 އަށްވުރެ ގިނަ މެޗު ކުޅެފައިވާ ގޯލްކީޕަރު އިމްރާން މުހައްމަދު -- ސަން ފައިލް ފޮޓޯ\nކެޕްޓަން އަލީ އަޝްފާގު (ދަގަނޑޭ) ގައުމީ ޓީމަށް 50 ލަނޑު ކާމިޔާބުކޮށްދިނުމާއ،ި ތަޖްރިބާކާރު ގޯލްކީޕަރު އިމްރާން މުހައްމަދު ގައުމީ ޓީމަށް 100އަށް ވުރެ ގިނަ މެޗު ކުޅެފައިވާތީ އެކަން ފާހަގަކޮށް އެ ދެކުޅުންތެރީންގެ އަގުވަޒަންކޮށްފި އެވެ.\nއޭއެފްސީ އޭޝިއަން ކަޕް 2019 ކޮލިފިކޭޝަންގެ ޕްލޭ އޯފްގައި ރާއްޖެއާއި ޔަމަން ބައްދަލުކުރި މެޗު ފެށުމުގެ ކުރީން އެ ދެކުޅުންތެރީންނަށް ވެސް ވަނީ ރާއްޖޭގެ ފުޓްބޯޅައިގެ މައި އިދާރާއިން ހަނދާނީ ފިލައެއް ހަވާލުކޮށްފަ އެވެ. ހަނދާނީ ފިލާ އެ ދެކުޅުންތެރީނާ ހަވާލުކޮށްދެއްވީ، އެފްއޭއެމްގެ ރައީސް ކަމަށް އަލަށް އިންތިޚާބުވި، ރައްޔިތުންގެ މަޖިލީހުގެ މަހިބަދޫ ދާއިރާގެ މެންބަރު އަހްމަދު ޠާރިޤު (ޓޮމް) އެވެ.\nދަގަނޑޭއަށް ވަނީ، އަނިޔާގެ ސަބަބުން ޔަމަނާ ދެކޮޅަށް ކުޅުމުގެ ފުރުސަތު ގެއްލިފަ އެވެ. އަދި އޭނާ ކުރިން ކުޅެމުން ދިޔަ މެލޭޝިއާގެ ޕީޑީއާރުއެމްއާ އެކު ހަދާފައިވާ އެއްބަސްވުންވެސް ވަނީ އަނިޔާއާ ގުޅިގެން ނިމުމަކަށް ގެނެސްފަ އެވެ.\nދަގަނޑޭ ގައުމީ ޓީމަށް ކާމިޔާބުކޮށްދިން 50 ވަނަ ލަނޑު ކާމިޔާބުކުރީ، މި އަހަރުގެ މާރިޗް މަހުގެ 29 ވަނަ ދުވަހު ފީފާ ވޯލްޑް ކަޕް 2018 ކޮލިފިކޭޝަންގައި ބޫޓާނާ ދެކޮޅަށް ކުޅެ 4-2 ލަނޑުން ރާއްޖެ މޮޅުވި މެޗުގައެވެ. އެ މެޗުގައި ރާއްޖެއަށް ލިބުނު ޕެނަލްޓީއެއް ބޫޓާންގެ ގޯލަށް ވައްދާލުމާއެކު އުމުރުން މިހާރު 30 އަހަރުގެ ހުނަރުވެރި ފޯވާޑް ވެގެން ގޮސްފައި ވަނީ ގައުމީ ޓީމަށް އެންމެ ގިނަ ލަނޑުޖެހި، އަދި 50 ލަނޑު ހަމަކުރި ހަމައެކަނި ކުޅުންތެރިޔާއަށެވެ.\nއުމުރުން މިހާރު 35 އަހަރުގެ އިންމަ ވަނީ ގައުމީ ފުޓްބޯޅަ ޓީމަށް 100އަށްވުރެ ގިނަ މެޗު ކުޅެފައެވެ. އަދި މިވަގުތު ގައުމީ ޓީމުގައި ހުރި އެންމެ ދުވަސްވީ އަދި އެންމެ ތަޖްރިބާކާރު ކުޅުންތެރިއަކީ ވެސް އިންމައެވެ.\nޔަމަނާ ދެކޮޅަށް މިރޭ ރާއްޖެ ކުޅުނު މެޗުން 2-0ގެ ނަތީޖާއަކުން ރާއްޖެ ބަލިވި ނަމަވެސް އެ މެޗުގައި އިންމަ ވަނީ، މޮޅު ކުޅުމެއް ދައްކައި، ޔަމަނު ޓީމުން ރާއްޖޭގެ ގޯލަށް އުފެއްދި ނުރައްކާތެރި ގިނަ ހަމަލާތަކެއް ދިފާއުކޮށްފައެވެ.\nދަގަނޑޭއާ ނުލާ މުސްތަގުބަލަށް؟!\nސާފް ޗެމްޕިއަންޝިޕް ކުޅެން ބޭނުންވި، އެކަމަކު ކޯޗުގެ ނިންމުމަށް އިހުތިރާމު ކުރަން: ދަގަނޑޭ


Raees ge dhekabalun R. adhi Sh. atholhah kurevi dhathurufulhu ninmavalaifi\nދަތުރުފުޅު ނިންމަވާލައްވާ މާލެ ވަޑައިގެންނެވުމުގެ ތެރެއިން\nރައީސްގެ ދެކަނބަލުން ށ. އަދި ރ. އަތޮޅަށް ކުރެއްވި ދަތުރުފުޅު ނިންމަވާލައްވައިފި\n09 ސެޕްޓެމްބަރ 2021 - 22:53:43\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހއާއި އެމަނިކުފާނުގެ އަނބިކަނބަލުން ފަޒްނާ އަހްމަދު މިލަދުންމަޑުލު އުތުރުބުރީގެ ހަތަރު ރަށަކަށާއި މާޅޮސްމަޑުލު އުތުރުބުރީގެ ފަސް ރަށަށް ކުރެއްވި ދަތުރުފުޅު ނިންމަވާލައްވައި މިރޭ މާލެ ވަޑައިގެންފި އެވެ.\nރައީސް މި ދަތުރުފުޅުގައި ފުރަތަމަ ވަޑައިގަތީ ށ. އަތޮޅުގެ ރަށްތަކަށެވެ. އެޔަށްފަހު ރ. އަތޮޅުގެ ރަށްތަކުން ދަތުރު ނިންމާލައްވާ މިރޭ މާލެ ވަޑައިގެންނެވިއިރު، މި ދަތުރުފުޅުގައި، ރައީސް ވަނީ ޒިޔާރަތް ކުރެއްވި ހުރިހާ ރަށްރަށެއްގެ ރަށު ކައުންސިލާއި، އަންހެނުންގެ ތަރައްޤީއަށް މަސައްކަތްކުރާ ކޮމިޓީތަކުގެ މެންބަރުންނާއި ބައްދަލުކުރައްވާފައެވެ.\nއެ ބައްދަލުވުންތަކުގައި އެބޭފުޅުން ވަނީ ރަށުގެ ތަރައްޤީއަށް ރާވާފައިވާ މަސައްކަތްތަކާއި، ރަށުގެ ރައްޔިތުންގެ ކަންބޮޑުވުންތަކާއި، ރަށަށް އިތުރަށް ބޭނުންވާ ކަންތައްތައް ރައީސުލްޖުމްހޫރިއްޔާއާއި ހިއްސާކުރައްވާފައެވެ. އަދި އެމަނިކުފާނު ވަނީ ށ. އަތޮޅު ކައުންސިލާއި، ރ. އަތޮޅު ކައުންސިލް މެންބަރުންނާއިވެސް ބައްދަލުކުރައްވާ އަތޮޅުގައި ހިނގަމުންދާ ކަންތައްތަކާއި އަތޮޅުގެ ރަށްރަށަށް ކުރިމަތިވެފައިވާ ގޮންޖެހުންތަކާއި އަތޮޅުގެ އެކި ރަށްރަށަށް ބޭނުންވެފައިވާ ކަންކަމާއި ބެހޭ މައުލޫމާތު ހޯއްދަވާފައެވެ.\nމި ދަތުރުފުޅުގައި ރައީސުލްޖުމްހޫރިއްޔާ ވަނީ ރ. އަލިފުށީގައި މިނިސްޓްރީ އޮފް އިކޮނޮމިކް ޑިވެލޮޕްމަންޓްގެ ފަރާތުން ޤާއިމުކޮށްފައިވާ ޖޮބް ސެންޓަރުގެ ހިދުމަތް އިފްތިތާހްކޮށްދެއްވާފައެވެ. މީގެ އިތުރުން އެމަނިކުފާނު ވަނީ ރ. މަޑުއްވަރީގެ މަލްޓި-ޕާޕަސް ހޯލްވެސް ހުޅުއްވައިދެއްވާފައެވެ.\nމި ދެ އަތޮޅުގެ ރަށްރަށަށް ކުރެއްވި ދަތުރުފުޅުގައި ރައީސުލްޖުމްހޫރިއްޔާގެ ދެކަނބަލުން ވަނީ ޒިޔާރަތް ކުރެއްވި ރަށްރަށުގައި ހިނގަމުންދާ ބައެއް މަޝްރޫއުތައް ބައްލަވާލައްވާފައެވެ. އަދި ރައީސުލްޖުމްހޫރިއްޔާގެ ދެކަނބަލުން ވަނީ މި ރަށްރަށުގެ ބައެއް މުވައްސަސާތަކަށް ޒިޔާރަތްކުރައްވައި އެތަންތަނުގެ ހާލަތުވެސް ބައްލަވައިލައްވާފައެވެ. މީގެ އިތުރުން ރައީސުލްޖުމްހޫރިއްޔާ ވަނީ ބައެއް މުވައްސަސާތަކުގެ އިސްވެރިންނާއި ބައްދަލުކޮށްލައްވާ އެބޭފުޅުންގެ ކަންބޮޑުވުންތައް އަޑުއައްސަވާ އެކަންކަމަށް ޙައްލެއް ހޯއްދަވައިދެއްވާނެ ގޮތްތައް އެބޭފުޅުންނަށް ވިދާޅުވެދެއްވާފައެވެ.\nމި ދަތުރުފުޅުގައި ރައީސުލްޖުމްހޫރިއްޔާގެ އަނބިކަނބަލުން ވަނީ ށ. އަތޮޅު ފެމިލީ އެންޑް ޗިލްޑްރަން ސަރވިސް ސެންޓަރަށް ޒިޔާރަތް ކުރައްވައި އެތަނުގެ ހާލަތު ބައްލަވާލައްވާފައެވެ. މީގެ އިތުރުން އެކަމަނާ ވަނީ ށ. ފޯކައިދޫ އާއި ރ. އަލިފުށި ސްކޫލުގެ ބައެއް ކްލާސްތަކަށް ޒިޔާރަތްކުރައްވައި، ދަރިވަރުންނާއި ބައްދަލުކޮށްލައްވާފައެވެ. ހަމަ އެއާއެކު އެކަމަނާ ވަނީ ރ އަތޮޅު ވާދޫ، ރަސްގެތީމު އަދި އަނގޮޅިތީމުގެ ސްކޫލަށް ޒިޔާރަތްކުރައްވައި އެ ސްކޫލްތަކުގެ މުވައްޒަފުންނާއި ބައްދަލުކޮށްލައްވާފައެވެ.\nމި ދަތުރުފުޅުގައި ރައީސުލްޖުމްހޫރިއްޔާގެ ދެކަނބަލުން ވަނީ ރ. ރަސްގެތީމުގެ އާސާރީ ޒިޔާރާތް ބައްލަވައިލައްވާފައެވެ. ހަމަ އެއާއެކު ރ. އަނގޮޅިތީމުން ފެނިފައިވާ އާސާރީ ތަކެތިވެސް ރައީސުލްޖުމްހޫރިއްޔާގެ ދެކަނބަލުންވަނީ ބައްލަވާލައްވާފައެވެ.\nރައީސުލްޖުމްހޫރިއްޔާގެ ދެކަނބަލުން ކުރެއްވި މި ދަތުރުފުޅުގައި އަރިހުގައި ބައެއް ވަޒީރުންނާއި، ރައީސުލްޖުމްހޫރިއްޔާގެ އޮފީހާއި، ދަޢުލަތުގެ ބައެއް އިދާރާތަކުގެ އިސްވެރިންގެ ވަފްދެއް ބައިވެރިވެވަޑައިގެންނެވިއެވެ.


Jamiyyaa Thakuge Beleniveri Faraathakah Youth Ministry - Vaguthu\nޖަމިއްޔާތަކުގެ ބެލެނިވެރި ފަރާތަކަށް ޔޫތު މިނިސްޓްރީ\nމިނިސްޓަރު މަހުލޫފަށް މަގާމުގެ ލިޔުން ހަވާލުކޮށްދެއްވަނީ - ފޮޓޯ: ރައީސް އޮފީސް\nޖަމިއްޔާތަކުގެ ހުރިހާ ކަމެއް ބެލެހެއްޓާނެ ފަރާތަކީ ޔޫތު މިނިސްޓްރީ ކަމަށް ކަނޑައަޅައިފިއެވެ.\nމީގެ ކުރިން ޖަމިއްޔާތަކުގެ ހުރިހާ ކަމެއްވެސް ބަލަހައްޓަމުން ދިޔައީ ހޯމް މިނިސްޓްރީގެ ދަށުންނެވެ. އެގޮތަށް އެކަން އޮތުމުން ޖަމިއްޔާތަކަށް އުނދަގޫތަކެއް ކުރިމަތިވާ ކަމަށްވެސް މީގެކުރިން ބައެއް ކްލަބު ޖަމިއްޔާތަކަކުން ވަނީ ބުނެފައެވެ.\nޔޫތް މިނިސްޓްރީން މިއަދު ކޮށްފައިވާ އިއުލާނެއްގައި ބުނީ ޖަމްޢިއްޔާ ޖަމާޢަތްތަކާއި ގުޅޭ އެންމެހާ މަސައްކަތްތަކާއި ކޮމިއުނިޓީ އޯގަނައިޒޭޝަންގެ މަސައްކަތްތަކާއި ގުޅޭ ކަންކަން މި މަހުގެ ދެވަނަ ދުވަހުން ފެށިގެން ޔޫތް މިނިސްޓްރީގެ މަސައްކަތްތަކެއްގެ ގޮތުގައި ރައީސް އިބްރާހިމް މުހައްމަދު ސޯލިހު ކަނޑައަޅުއްވާފައިވާ ކަމަށެވެ.\nމި ސަރުކާރުން ހަވާލުވިފަހުން ޔޫތު މިނިސްޓްރީގެ މަސައްކަތްތަކަށް ވަނީ ބޮޑެތި ބަދަލުތަކެއް އައިސްފައެވެ. ހާއްސަކޮށް ޒުވާނުންތަކެއް ޝާމިލުވާ ކުޅިވަރު އެސޯސިއޭޝަންތަކާއި، ކްލަބު ޖަމިއްޔާތަކުގެ ހިންގުމަށް ބަދަލުތަކެއް ދަނީ ގެންނަމުންނެވެ. ހާއްސަކޮށް ޔޫތު މިނިސްޓަރު އަހުމަދު މަހުލޫފު ދަނީ ކުޅިވަރު އެސޯސިއޭޝަންތަކަށް ހާއްސަ ސަމާލުކަމެއްދީ، އެސޯސިއޭޝަންތަކުގެ ކަންކަން ގާތުން ބަލަމުންނެވެ.


Award hafulaagai Broadcom aa dhekolhah Raajje Tv in ihuthijaaj koffi | Mihaaru\nބްރޯޑްކާސްޓިން ކޮމިޝަނާ ދެކޮޅަށް ރާއްޖެ ޓީވީގެ ނޫސްވެރިން ބޯޑުތައް ހިފަހައްޓައިގެން. --ފޮޓޯ/ރާއްޖެ ޓީވީ\nއެވޯޑު ހަފުލާގައި ބްރޯޑްކޮމްއާ ދެކޮޅަށް ރާއްޖެ ޓީވީން އިހްތިޖާޖްކޮށްފި\n12 އޮކްޓޯބަރ 2017 - 11:23 27 comments\nއެވޯޑު ހަފުލާގައި ރާއްޖެ ޓީވީގެ ނޫސްވެރިން ތިބީ "އަބުރު ފަންޑު" ޖަހާފައިވާ ކަޅު ކުލައިގެ ޓީޝާޓް ލައިގެން ބްރޯޑްކޮމްއާ ދެކޮޅަށް ޝުއޫރުތައް ލިއެފައިވާ ބޯޑުތައް ހިފައިގެންނެވެ. އެ ބޯޑުތަކުގައި، އެ ސްޓޭޝަން ޖޫރިމަނާ ކުރަނީ ބޭއިންސާފުން ކަމަށާއި ބްރޯޑްކޮމް އަކީ މީޑިއާތަކަށް ހުރި "ހަލާކެއް" ކަމަށް ލިޔެފައިވެ އެވެ. އަދި "އަބުރުފުޅު ފަންޑު"ގެ ނަމުގައި އެ ސްޓޭޝަނުން ހުޅުވާފައިވާ ފަންޑަށް ފައިސާ ހޯދުމަށް ފޮއްޓެއްގެ ވެސް ގެންގުޅުނެވެ.\nނޫސްވެރިކަމުގެ އެވޯޑު ހަފުލާގައި ރާއްޖެ ޓީވީގެ ނޫސްވެރިން އިހްތިޖާޖްކުރަނީ. --ފޮޓޯ/ރާއްޖެ ޓީވީ\nރާއްޖެ ޓީވީން އިހްތިޖާޖް ކުރީ އެ ސްޓޭޝަން ބޮޑެތި އަދަދުތަކުން ތިން ފަހަަރަށް ޖޫރިމަނާކޮށްފައި ވަނިކޮށެވެ. އެންމެ ފަހުން އެ ސްޓޭޝަން 500،000ރ. އިން ޖޫރިމަނާކުރީ ގައުމީ ސަލާމަތަށް ނުރައްކާ ކޮންޓެންޓެއް ދެއްކި ކަމަށް ބުނެ އެވެ.\nރާއްޖެ ޓީވީގެ ސީއީއޯ ހުސައިން ފިޔާޒް މިއަދު ވިދާޅުވީ ބްރޯޑްކާސްޓިން ކޮމިޝަނުން އެ ސްޓޭޝަނާ މެދު ނާއިންސާފުން ފިޔަވަޅު އަޅަމުން ދާއިރު، އެފަދަ ބޭއިންސާފު އަމަލުތައް ހުއްޓުވަން މީޑިއާ ކައުންސިލުން މަސައްކަތް ކުރަން ޖެހޭ ކަމަށެވެ. ރާއްޖެ ޓީވީން އިހްތިޖާޖް ކުރީ ވެސް ރާއްޖޭގެ ހުރިހާ ނޫސްވެރިންގެ ހައްގުގައި ކަމަށް ވިދާޅުވި އެވެ.\n"ބްރޯޑްކާސްޓިން ކޮމިޝަނުން ނޫސްވެރިންނާ މެދު ނާއިންސާފުވެރިވާ ކަން އެ ހަފުލާގައި ވެސް ރާއްޖެ ޓީވީން ހަނދާންކޮށްދިނީ. ރާއްޖެ ޓީވީ މިކުރާ މަސައްކަތަކީ ހުރިހާ ނޫސްވެރިންގެ ހައްގުގައި ކުރާ މަސައްކަތެއް،" ފިޔާޒް ވިދާޅުވި އެވެ.\nރާއްޖެ ޓީވީގެ ނޫސްވެރިން އިހްތިޖާޖްކުރަނީ:\nރާއްޖެ ޓީވީން ބުނެފައިވާ ގޮތުގައި އެ ސްޓޭޝަން ޖޫރިމަނާކުރަމުން ދަނީ ވަކި ނުފޫޒަކާ ހެދި އިންސާފުން ބޭރުންނެވެ. އެއީ، ރާއްޖެ ޓީވީ ނައްތާލަން ސަރުކާރުން ކުރާ މަސައްކަތުގެ ތެރޭގައި ހިމެނޭ ކަމެއް ކަމަށް ވެސް އެ ސްޓޭޝަނުން ދެކެ އެވެ.\nއިތުރު ލިޔުންތައް މީޑިއާ މޯލްޑިވްސް ބްރޯޑްކާސްޓިން ކޮމިޝަން މޯލްޑިވްސް މީޑިއާ ކައުންސިލް ރާއްޖެ ޓީވީ


ފުޓްސަލް ދަނޑުގެ ނުނިމިހުރި މަސައްކަތް ކުރުމާއި ގުޅޭ\nމިރަށުގައި ޤާއިމް ކުރުމަށް ހަމަޖެހިފައިވާ ފުޓްސަލް ދަނޑުގެ ނުނިމިހުރި މަސައްކަތް ކޮށްދޭނެ ފަރާތެއް ބޭނުންވެއްޖެއެވެ. މިކަމަށް ޝައުޤުވެރިވެލައްވާ ކުންފުނި އަދި ފަރުދުންގެ ވިޔާފާރި ރަޖިސްޓްރީ ކޮށްފައިވާ ފަރާތްތަކަށް މަޢުލޫމާތު ސާފުކޮށް ދިނުމުގެ ޕްރީބިޑް ބައްދަލުވުން 17 ސެޕްޓެމްބަރ 2019 ވާ އަންގާރަ ދުވަހުގެ 13:00 ގައި މިކައުންސިލް އިދާރާގައި އޮންނާނެއެވެ.\nމަޢުލޫމާތު ސާފުކުރި ފަރާތްތަކަށް އަންދާސީ ހިސާބު ހުށައަޅާ ފޯމު ދޫކުރެވޭނެއެވެ. އަންދާސީ ހިސާބު ހުށައަޅާ ފަރާތް ތަކުން ފޯމް ސިޓީ އުރާގައި ބަންދު ކުރެއްވުމަށްފަހު 24 ސެޕްޓެމްބަރ 2019 ވާ އާދިއްތަ ދުވަހު 13:00 އަށް މިއިދާރާއަށް ވަޑައިގެން އަންދާސީ ހިސާބު ހުށައެޅުން އެދެމެވެ. އަންދާސީ ހިސާބު ހުށައަޅާ ފަރާތް ތަކުގެ ފޯމް ކެނޑުން ހުށައަޅާ ފަރާތް ތަކުގެ ޙާޟިރުގައި އޮންނާނެވެ.


Kudahuvadhoo airport ah june 28 gai schedule dhathuru tha fashanee\nކުޑަހުވަދޫ އެއަރޕޯޓަށް ބުދަ ދުވަހު ޝެޑިއުލް ފްލައިޓްތައް ފަށަނީ\nއެއާޕޯޓުގައި 1،800 މީޓަރުގެ ރަންވޭއެއް އޮވޭ\nކުޑަހުވަދޫ އެއައޕޯޓަށް ދުވާލަކު އެއް ފްލައިޓް ބާއްވާ\nއެއްކޮޅު ޓިކެޓެއްގެ އަގު ފެށެނީ 888 ރުފިޔާއިން\nކ. މާލެ | 26 ޖޫން 2017 | ހޯމަ 14:35 | 3,196\nކުޑަހުވަދޫ އެއަރޕޯޓަށް ޓެސްޓް ފްލައިޓްތަކެއް ބޭއްވުން - ޓްވިޓަރ\nގާތްގަނޑަކަށް 20 މިލިއަން ޑޮލަރު އިންވެސްޓްކޮށްގެން ރިއޯލޯ ކުންފުނިން ކުޑަހުވަހޫގައި ތަރައްގީކުރި އެއާޕޯޓަށް ޖޫން 28 ވާ ބުދަ ދުވަހުން ފެށިގެން ޝެޑިއުލް ފްލައިޓްތައް ބާއްވަން ފަށާނެ ކަމަށް އައިލެންޑް އެވިއޭޝަނުން ހާމަކޮށްފިއެވެ.\nރާއްޖެއެމްވީއާ ވާހަކަދައްކަވަމުން އައިލެންޑް އެވިއޭޝަންގެ އޮފިޝަލަކު ވިދާޅުވީ ޖޫން 28 ވަނަ ދުވަހުން ފެށިގެން ކޮންމެ ދުވަހަކު އެއް ފްލައިޓް ބޭއްވުމަށް ޝެޑިއުލްކޮށްފައިވާ ކަމަށެވެ.\nއެގޮތުން އެއްކޮޅު ޓިކެޓެއްގެ އަގު ފެށެނީ 888ރ. އިން ކަމަށާއި އެކި ފެއަރތަކުގައި ވިއްކާ ޓިކެޓްތައް ހުންނާނެ ކަމަށް އޮފިޝަލް ވިދާޅުވިއެވެ.\nކުޑަހުވަދޫ އެއަރޕޯޓަށް ޓެސްޓް ފްލައިޓްތައް ޖައްސާފައި ވަނީ މި ޖޫން މަހުގެ 1 ވަނަ ދުވަހުގައެވެ. މިކަމަށްޓަކައި ބޭއްވި ރަސްމިއްޔާތުގައި ޓުއަރިޒަމް މިނިސްޓަރު މޫސާ ޒަމީރާއި ސަރުކާރުގެ ވަޒީރުން ވަނީ ބައިވެރިވެވަޑައިގެންފައެވެ.\nކުޑަހުވަދޫގައި ހަދާ އެއާޕޯޓު ތަރައްގީކޮށްފައި ވަނީ ފެންވަރު ރަނގަޅު ވަސީލަތްތަކާއެކުގަ އެވެ. މިއީ 1،800 މީޓަރުގެ ރަންވޭއެއް އޮތް އެއާޕޯޓެކެވެ.\nމި މަޝްރޫޢުގެ ޢަމަލީ މަސައްކަތް ސަރުކާރުން ފައްޓަވާފައި ވަނީ 2014 ވަނަ އަހަރުގެ ކުރީކޮޅުގައެވެ.\nކޮންޓްރެކްޓަރ ފައިނޭންސް އުޞޫލުން ސަރުކާރުން މިމަސައްކަތް ޙަވާލުކޮށްފައި ވަނީ ރިއޯލޯ އިންވެސްޓްމެންޓް ޕްރައިވެޓް ލިމިޓެޑާއެވެ. އެއަރޕޯޓްގެ ހުރިހާ މަސައްކަތެއް މިހާރު ވަނީ ނިމިފައެވެ. ކުޑަހުވަދޫ އެއަރޕޯޓަކީ ޕްރައިވެޓް ޖެޓް ޖެއްސޭގޮތަށް ޒަމާނީ ފެންވަރަށް ތަރައްޤީކޮށްފައިވާ އެއަރޕޯޓެކެވެ.\nކުޑަހުވަދޫ އެއަރޕޯޓް ހެދުމަށް ހިއްކާފައިވާ 62 ހެކްޓަރުގެ ބިމުގެ އިތުރުން، އެރަށުގައި އިތުރު 45 ހެކްޓަރުގެ ބިން ވެސް ވަނީ ހިއްކާފައެވެ.\nއައިލެންޑް އޭވިއޭޝަނުގެ އަމާޒަކީ ދ. އަތޮޅު ކުޑަހުވަދޫ އެއަރޕޯޓަށް ދުވާލަކު ތިނެއް ނުވަތަ ހަތަރު ފްލައިޓް އޮޕަރޭޓްކުރުން ކަމަށް އެކުންފުނިން ވަނީ ހާމަކޮށްފައެވެ. މޯލްޑިވިއަންގެ އޮޕަރޭޝަންތަކުގައި ބޭނުންކުރުމަށް ކުރިއަށް އޮތް ތަނުގައި ޑޭޝް އަށެއް މަރުކާގެ އިތުރު ބޯޓުތައް ގެނައުމަށް އެކުންފުނިން ގެންދަނީ މަސައްކަތްކުރަމުންނެވެ.\nކުޑަހުވަދޫއަކީ 3000 މީހުންގެ އާބާދީއެއް ދިރިއުޅޭ ރަށެވެ.


ޖޭއޭ މަނަފަރުން ހަދިޔާކުރި ކަދުރު ކައުންސިލުން ބަހަނީ — Ihavandhoo.com\nޖޭއޭ މަނަފަރުން ހަދިޔާކުރި ކަދުރު ކައުންސިލުން ބަހަނީ\nޖޭއޭ މަނަފަރު ރިޒޯޓްގެ ފަރާތުން ހަދިޔާކޮށްފައިވާ ކަދުރު، އިހަވަންދޫ ކައުންސިލުން ގޭގެއަށް ބަހަމުން އެބަދެއެވެ. ކޮންމެ އަހަރެއްގެ ރޯދަ މަހާ ދިމާކޮށް ސައޫދީން ރާއްޖެއަށް ގިނަ އަދަދެއްގެ ކަދުރު ހަދިޔާކުރުމުން އިސްލާމިކް މިނިސްޓްރީން ކޮންމެ އަހަރެއްގެ ރޯދަ މަހާ ދިމާކޮށްއެ ކަދުރު ބަހަމުން ދެއެވެ. ނަމަވެސް މިއަހަރުގެ މިހާތަނަށް އިސްލާމިކް މިނިސްޓްރީން ކަދުރު ބަހާފައެއް ނުވެއެވެ.\nއިހަވަންދޫ ކައުންސިލްގެ ރައީސް މުހައްމަދު ރަޝީދު ވިދާޅުވީ، މަނަފަރު ރިސޯޓުން ހަދިޔަކޮށްފައިވާ ކަދުރު، ކޮންމެ ގެއަކަށް ޕެކެޓެއްގެ މަގުން ބަހަމުން ދާކަމަށާއި މިހާރު ގާތްގަނޑަކަށް 3/2 ގެއަށް ކަދުރު ބެހާފައިވާކަމުގައެވެ. ރަޝީދު ވިދާޅުވީ ގޭގެއަށް ކަދުރުބެހުމަށްފަހު ކަދުރު ބާކީވާނަމަ އެކަދުރު މިސްކިއްތަކަށް ލާނެކަމަށާއި އަދި އެއަށްފަހު ބާކީވާނަމަ މުއައްސަސާތަކަށް ދޭނެކަމަށެވެ.\nކޮންމެ އަހަރެއްގެ ރޯދަ މަހާ ދިމާކޮށް ސައޫދީން ރާއްޖެއަށް ގިނަ އަދަދެއްގެ ކަދުރު ހަދިޔާ ކުރެ އެވެ. އެގޮތުން މިދިޔަ އަހަރުވެސް 50 ޓަނުގެ ކަދުރު ސައޫދީ ސަރުކާރުން ރާއްޖެއަށް ހަދިޔާ ކުރި އެވެ. އޭގެ ކުރީ އަހަރުވެސް 50 ޓަނުގެ ކަދުރު ރާއްޖެއަށް ހަދިޔާކުރިއެވެ. އެ ހުރިހާ ކަދުރެއް ރޯދައިގެ ކުރިން ބަހަ އެވެ.


"ޑޯލީ ކިޓީ އޯރް ވޯ ޗަމަތުކޭ ސިތާރޭ" ގެ ދެ ތަރިން.\n05 ސެޕްޓެމްބަރ 2020 - 08:36\nމިދިޔަ އަހަރު ބޭއްވި 24 ވަނަ ބުސާން އިންޓަނޭޝަނަލް ފެސްޓިވަލްގައި ޕްރިމިއާކުރި މި ފިލްމަކީ އަލަންކްރިތާ ސްރިވަސްތާވް ޑައިރެކްޓްކޮށްފައިވާ ކޮމެޑީއެކެވެ. އޭނާ އަކީ ކްރިޓިކުންގެ ތައުރީފު ވަރަށް ބޮޑަށް ލިބުނު ފިލްމެއް ކަމަށްވާ 2017 ގެ "ލިޕްސްޓިކް އަންޑަ މައި ބުރްގާ" ގެނެސްދިން ޑައިރެކްޓަރެވެ.\n"ޑޯލީ ކިޓީ އޯރް ވޯ ޗަމަތުކޭ ސިތާރާ" ގެ މުހިއްމު ރޯލްތައް ކުޅެފައި ވަނީ ބޫމީ ޕިޑްނޭކަރާއި ކޮންކޮނާ ސެން ޝަރުމާ އެވެ. އިތުރު ކާސްޓުންގެ ތެރޭގައި ވިކްރާންތު މަސީ، ކަރަން ކުންދުރާ، މުސްތާގް ޝެއިހް، ކުބްރާ ސައިތު، އާމިރު ބަޝީރު އަދި އަމޯލް ޕްރަޝާރު ހިމެނެ އެވެ.\nވިކީ އާއި މަނޫޝީގެ ޝޫޓިން އަންނަ މަހު\nވިކީ ކޯޝަލް އާއި 2017 ގެ މިސް ވޯލްޑްގެ ތާޖު ހާސިލުކުރި މަނޫޝީ ޗިލާރާ އެކު ޔާޝްރާޖް ފިލްމްސް (ވައިއާރްއެފް) އިން ހަދަން ނިންމާފައިވާ ސިޗްއޭޝަނަލް ކޮމެޑީގެ ޝޫޓިން އަންނަ މަހު ފަށާނެ ކަމަށް ރިޕޯޓްތައް ބުނެފި އެވެ.\n#VickyKaushal and #ManushiChhillar will reportedly begin shooting for their #YRF project from October this year. pic.twitter.com/FGR87CpD1Z\nނަން އަދި ކަށަވަރުނުވާ މި ފިލްމަކީ "ދޫމް 3" އާއި "ތަގްސް އިފް ހިންދުސްތާން" ގެނެސްދިން ޑައިރެކްޓަރު ވިޖޭ ކްރިޝްނާ އަޗާރިއާ (ވިކްޓާ) ޑައިރެކްޓްކުރާ ފިލްމެކެވެ. ފިލްމުގެ ޝޫޓިން ފެށުމުގެ ތައްޔާރީތައް ވަމުން އަންނަ ކަމަށް މީޑިއާތަކުން ބުނި ނަމަވެސް މި ފިލްމާ ބެހޭ އެއްވެސް މައުލޫމާތެއް ވައިއާރްއެފުން ރަސްމީކޮށް އަދިި ހިއްސާއެއްނުކުރެ އެވެ. އެކަމަކު މި މަހުގެ 27 ގައި ފިލްމު އިއުލާންކުރާނެ ކަމަށްވެ އެވެ.\nވިކީއާ އެކު ކުޅޭ ފިލްމުވެގެންދާނީ މަނޫޝީގެ ދެވަނަ ފިލްމަށެވެ. އޭނާ ބޮލީވުޑަށް ތައާރަފުކުރާނީ ވައިއާރްއެފުން އަކްޝޭ ކުމާރާ އެކު ހަދާ ތާރީހީ ފިލްމު "ޕްރިތުވީރާޖް" އިންނެވެ. އެ ފިލްމު ރިލީޒްކުރާނީ އަންނަ އަހަރު އެވެ.\nއާމިރުގެ ޓީޗަރަކު މަރުވުމުން ހިތާމައިގައި\nއެކްޓަރު އާމިރު ޚާނަށް މަރާޓީ ބަސް ކިޔަވައިދިން ޓީޗަރެއް ކަމަށްވާ ސުހާސް ލިމާޔޭ ބުދަ ދުވަހު މަރުވުމާ ގުޅިގެން ހިތާމަފާޅުކޮށް ބަޔާނެއް ނެރެފި އެވެ.\nއާމިރު ޓްވިޓާގައި އާންމުކުރި ބަޔާނެއްގައި ބުނީ ސުހާސްގެ ފަރާތުން މަރާޓީ ބަސް ދަސްކުރަން ހަތަރު އަހަރު އުޅުނު ކަމަށާއި އެ ދުވަސްވަރު ހަމައެކަނި ބަސް ދަސްވީ ނޫން ކަމަށާއި ޓީޗަރުގެ ފަރާތުން ވަރަށް ގިނަ ކަންކަން ދަސްވި ކަމަށް ބުންޏެވެ. އެހެންވެ އޭނާ އަށް އެހާ ހާއްސަ ޓީޗަރަކު ވަކިވެ ދިއުމަކީ ލިބުނު ވަރށް ފުން ހިތާމައެއް ކަމަށާއި ސުހާސްގެ މަތިން އަބަދު ވެސް ހަނދާން އާވާނެ ކަމަށް ބުންޏެވެ.\nއާމިރު ބުނިގޮތުގައި މަރާޓީ ބަސް ކިޔަވައިދިން ޓީޗަރަކީ އޭނާގެ އެންމެ ގަޔާވި ޓީޗަރުންގެ ތެރެއިން އެކެކެވެ.\n"ބެލް ބޮޓަމް" ގެ މަސައްކަތް ކުރިއަށް\nމި ވަގުތު އިނގިރޭސިވިލާތުގައި ޝޫޓްކުރަމުން އަންނަ އަކްޝޭ ކުމާރުގެ ފިލްމު "ބެލް ބޮޓަމް" ގެ ސެޓުން ނަގާފައިވާ ފޮޓޯތަކެއް އާންމުކޮށްފި އެވެ.\nއެ ފޮޓޯތަކުގައި ފެންނަކީ އަކްޝޭ ރެޓްރޯ ލުކެއްގައި އުޅެނިކޮށެވެ. "ބެލް ބޮޓަމް" އަކީ 1980 ގެ އަހަރުތަކުގެ ވާހަކައެއް ކިޔައިދޭ ސްޕައި ތުރިލާއެކެވެ. ވާޝޫ ބަގްނާނީ އާއި ނިކިލް އަދުވާނީ ޕްރޮޑިއުސްކުރާ ފިލްމުގެ ޑައިރެކްޓަރަކީ ރަންޖީތު ތިވާރީ އެވެ.\nއަންނަ އަހަރުގެ އެޕްރީލް2ގައި ސިނަމާތަކަށް ގެންނަން ނިންމާފައިވާ "ބެލް ބޮޓަމް" އިން އަކްޝޭއާ އެކު ވާނީ ކަޕޫރާއި ލާރާ ދައްތާ އާއި ހުމާ ގްރޭޝީ ފެނިގެންދާނެ އެވެ.\nއިތުރު ލިޔުންތައް ބޮލީވުޑް އާމިރު ޚާން ލާރާ ދައްތާ ކޮމެޑީ ޔާޝްރާޖް ފިލްމްސް އަކްޝޭ ކުމާރު އެކްތާ ކަޕޫރު ބޮލީވުޑް ފިލްމު ސްޓްރީމިން ޓީވީ


buruniyaz: މައުމޫމުން ސޫރަތުލްފާތިޙާ ކިޔަވަން ޖެހޭނެތޯ؟\nމައުމޫމުން ސޫރަތުލްފާތިޙާ ކިޔަވަން ޖެހޭނެތޯ؟\nއިމާމު މީހާ އާއި އެކަނިހުރެ ނަމާދުކުރާ މީހާ ގެ ޙައްގުގައި ސޫރަތުލްފާތިޙާ ކިޔެވުމަކީ ނަމާދުގެ ރުކުނެކެވެ. މިކަމާއި މެދުގައި ޢިލްމުވެރިންގެ މެދުގައި އެއްވެސް ޚިލާފެއް ނެތެވެ. ރަސޫލު ﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. (لا صَلاة لِمَنْ لَمْ يَقْرَأْ بِفَاتِحَةِ الْكِتَابِ) މާނައަކީ: “ފާތިޙަތުލް ކިތާބި (ސޫރަތުލްފާތިޙާ) ނުކިޔަވާ މީހަކަށް ނަމާދެއް ނުވެއެވެ”.\nނަމަވެސް ޖަހްރިއްޔަ ނަމާދެއްގައި މައުމޫމުވެހުރެ ނަމާދު ކުރާ މީހާ ސޫރަތުލް ފާތިޙާ ކިޔަވަން ޖެހޭނެތޯ ނުވަތަ ނޫންތޯ، މިކަމާއި މެދުގައި ޢިލްމުވެރިންގެ މެދުގައި ކުޑަ ޚިލާފެއް އެބަހުއްޓެވެ.\nފުރަތަމަ ރައުޔު: އެއީ ވާޖިބެއް ކަމަށް ދެކިލެއްވުން. މި ބޭކަލުންގެ ދަލީލަކީ ކީރިތި ރަސޫލާ ޞައްލަﷲ ޢަލައިހި ވަސައްލަމަ ގެ ޙަދީޘްފުޅެވެ. (لا صَلاة لِمَنْ لَمْ يَقْرَأْ بِفَاتِحَةِ الْكِتَابِ) މާނައަކީ: “ފާތިޙަތުލް ކިތާބި (ސޫރަތުލްފާތިޙާ) ނުކިޔަވާ މީހަކަށް ނަމާދެއް ނުވެއެވެ”. އަދި ނުބައިކޮށް ނަމާދު ކުރި މީހާ އަށް ނަމާދު ކުރާނެގޮތް އުގަންނައި ދެއްވަމުން ކީރިތި ރަސޫލާ-ޞައްލަﷲ ޢަލައިހި ވަސައްލަމަ- އޭނާ އަށް ސޫރަތުލް ފާތިޙާ ކިޔެވުމަށް އަމުރު ކުރެއްވިއެވެ. އަދިވެސް އެކަލޭގެފާނުގެ ކިބައިން ވާރިދުވެފައިވެއެވެ. عَنْ عُبَادَة ” أَنَّ النَّبِيَّ – صَلَّى اللَّهُ عَلَيْهِ وَسَلَّمَ – ثَقُلَتْ عَلَيْهِ الْقِرَاءَةُ فِي الْفَجْرِ , فَلَمَّا فَرَغَ قَالَ : لَعَلَّكُمْ تَقْرَءُونَ خَلْفَ إِمَامِكُمْ ؟ قُلْنَا : نَعَمْ . قَالَ : فَلَا تَفْعَلُوا إِلا بِفَاتِحَةِ الْكِتَابِ , فَإِنَّهُ لا صَلاةَ لِمَنْ لَمْ يَقْرَأْ بِهَا ) މާނައަކީ: ޢުބާދާ- ރަޟިޔަﷲ ޢަންހު- ގެ ކިބައިން ރިވާވެގެންވެއެވެ. ފަތިސްނަމާދުގައި ކިޔަވައި ވިދާޅުވުމަށް ކީރިތި ރަސޫލާ-ޞައްލަﷲ ޢަލައިހި ވަސައްލަމަ- އަށް ދަތިފުޅުވިއެވެ. ދެން އެކަލޭގެފާނު ނަމާދުން އަވަދިވެވަޑައިގެން ޞަޙާބީންނާއި މުޚާޠަބު ކުރައްވާ ޙަދީޘް ކުރެއްވިއެވެ. “ތިޔަބައިމީހުން އިމާމާގެ ފަހަތުން ކިޔަވަނީ ހެއްޔެވެ؟”، ޞަޙާބީން ދެންނެވިއެވެ. “އާއެކެވެ”، ޙަދީޘް ކުރެއްވިއެވެ. “ފާތިޙަތުލް ކިތާބި ގައި މެނުވީ އެހެން ނުހަދާށެވެ. އެހެނީ، ހަމަކަށަވަރުން ސޫރަތުލް ފާތިޙާ ނުކިޔަވާ މީހަކަށް ނަމާދެއް ނުވެއެވެ”.\nދެވަނަ ރައުޔު: އިމާމު މީހާގެ ކިޔެވުމަކީ މައުމޫމުންނަށްވެސް ކިޔެވުމެކެވެ. މާނައަކީ އިމާމް މީހާ ސޫރަތުލް ފާތިޙާ ކިޔެވުމުން މައުމޫމުންގެ މަތިން ފުދޭނެއެވެ. މި ބޭކަލުންގެ ދަލީލަކީ ސޫރަތުލް އަޢަރާފްގެ 204 ވަނަ އާޔަތެވެ. (وَإِذَا قُرِئَ الْقُرْآنُ فَاسْتَمِعُوْا لَهُ وَاَنْصِتُوْا لَعَلَّكُمْ تُرْحَمُوْنَ) މާނައަކީ: “ގުރްއާން ކިޔެވޭނަމަ އެޔަށް ކަނުލާ އަޑު އަހަންތިބޭށެވެ. ތިޔަބައިމީހުންނަށް ރަޙްމަތްލައްވާތޯއެވެ”.\nއަބޫމޫސަލްއަޝްޢަރީގެ ކިބައިން އަލްއިމާމް މުސްލިމް ރިވާ ކުރެއްވި ޙަދީޘެއްގައިވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރެއްވިއެވެ. (وَإِذَا قَرَأَ فَأَنْصِتُوا) މާނައަކީ: ” އިމާމު މީހާ ކިޔަވާނަމަ ކަނުލާ އަޑުއަހަން ތިބޭށެވެ”، އަދިވެސް އެބޭކަލުންގެ ދަލީލު ތަކުގެ ތެރޭގައި ކީރިތި ރަސޫލާ- ޞައްލަﷲ ޢަލައިހި ވަސައްލަމަ- ގެ ޙަދީޘް ފުޅު ހިމެނިގެންވެއެވެ. އެއީ (مَنْ كَانَ لَهُ إِمَامٌ فَقِرَاءَةُ الْإِمَامِ لَهُ قِرَاءَةٌ ) މާނައަކީ: “އެމީހެއްގެ އިމާމަކު ހުރިނަމަ، އިމާމު މީހާގެ ކިޔެވުމަކީ މައުމޫމުންނަށްވެސް ކިޔެވުމެކެވެ”. ނަމަވެސް މިއީ ޟަޢީފް ޙަދީޘެއް ކަމަށް ގިނަ ޢިލްމުވެރިން ވިދާޅުވެއެވެ.\nމި ދަލީލުތަކަށް ބުރަވެ ވަޑައިގެން އިމާމް މާލިކްފަދަ ބައެއް ޢިލްމުވެރިން ދެކިލައްވާ ގޮތުގައި އިމާމު މީހާ ކިޔަވާ ހިނދުގައި މައުމޫމުން ތިބެންޖެހޭނީ ކިޔަވާ އަޑު އަހާށެވެ. މައުމޫމުން ކިޔަވާކަށް ނުޖެހޭނެއެވެ.\nނަމަވެސް މައުމޫމުންވެސް ސޫރަތުލްފާތިޙާ ކިޔަވަން ޖެހޭނެ ކަމަށް ވިދާޅުވާ ޢިލްމުވެރިން ވިދާޅުވަނީ މައުމޫމުން ކިޔަވާނީ އިމާމްމީހާ ސޫރަތުލްފާތިޙާ ކިޔަވައި ނިމި، އަނެއް ސޫރަތްފެށުމާއި ދެމެދުގައި ލިބޭ ހުސްވަގުތުކޮޅުގައި ކަމަށެވެ.\nއަލްޢައްލާމާ އިބްނުބާޒް- ރަޙިމަހުﷲ- ވިދާޅުވިއެވެ. “މައުމޫމުން ކިޔަވާނީ އިމާމް މީހާ ނުކިޔަވާ ވަގުތު ތަކުގައެވެ. މިފަދަ ވަގުތެއް ނުލިބުނު ކަމުގައި ވީނަމަވެސް މައުމޫމުން ސޫރަތުލްފާތިޙާ ކިޔަވަންވާނެއެވެ. އިމާމު މީހާ އަނެއް ސޫރަތް ފެށިކަމުގައި ވީނަމަވެސް ސޫރަތުލްފާތިޙާ ފުރިހަމަ ކުރަންވާނެއެވެ. މިއީ ޢިލްމުވެރިންގެ ދެ ގައުލުގެ ތެރެއިން އެންމެ ޞައްޙަކަން ބޮޑު ގޮތެވެ.\nއިސްވެދިޔަ ދަލީލުތަކަށް ބަލާއިރު ބޮޑަށް ބުރަވެވެނީ އިމާމު މީހާ އާއި މައުމޫމުން އަދި އެކަނި ހުރެ ނަމާދު ކުރާމީހާ ވެސް ސޫރަތުލްފާތިޙާ ކިޔަވަން ޖެހޭނެ ކަމަށެވެ. ޤުރްއާން ކިޔެވޭ ހިނދު އަޑު އަހަން އައިސްފައިވާ ރިވާޔަތް ތަކަކީ ޢާއްމު ދަލީލުތަކެކެވެ. ސޫރަތުލްފާތިޙާ އާއި އެހެނިހެން ސޫރަތްތައްވެސް ހިމެނޭގޮތަށެވެ. އެހެންކަމުން އިމާމު މީހާ ސޫރަތުލްފާތިޙާ ކިޔަވާ ނިމުމުން މައުމޫމުން ސޫރަތުލްފާތިޙާ ކިޔަވާނީއެވެ. އޭގެފަހުން އިމާމް މީހާގެ ކިޔެވުން އަޑުއަހަން ހުންނާނީއެވެ. ކޮންމެ ގޮތަކުންނަމަވެސް ސޫރަތުލްފާތިޙާ ކިޔަވަންވާނެއެވެ. والله أعلم.\nPosted by buruniyaz.com at 12:37 AM\nޙައްޖު މަހުގެ ފުރަތަމަ ދިހަ ދުވަހުގެ މާތް ކަނ


MDP dhebaivejje kamah Chairperson ves ehbasvehjje! | ThePress\nއެމްޑީޕީ ދެބައިވެއްޖެ ކަމަށް ޗެއާޕާސަން ވެސް އެއްބަސްވެއްޖެ!\nހެންވޭރު ހުޅަނގު ދާއިރާގެ މެންބަރު ހަސަން ލަތީފް / ފޮޓޯ: މަޖިލިސް\nމޯލްޑިވްސް ޑިމޮކްރެޓިކް ޕާޓީ (އެމްޑީޕީ) ދެބައިވެއްޖެ ކަމަށް އެ ޕާޓީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެންބަރު ހަސަން ލަތީފު އެއްބސްވެ ވަޑައިގެންފިއެވެ.\nލަތީފް ވިދާޅުވީ އެމްޑީޕީގެ މަސައްކަތްތައް ދެބައިވެފައި ވަނީ ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އިތުރުން އެ ޕާޓީ ވެސް އެކަހެރިކޮށް، ސަރުކާރު ހިންގަން އުޅުމުން (ރައީސް ސޯލިހު) ކަމަށެވެ.\nރައީސް އިބްރާހިމް މުހައްމަދު ސޯލިހުގެ ޅިޔަނު ކަމަށްވާ އަލިފުށީ ދާއިރާގެ އެމްޑީޕީ މަޖިލިސް މެންބަރު މުހައްމަދު ރަޝީދު ހުސައިން (ބިގޭ) އަށް ރައްދު ދެއްވަމުން ހަސަން ލަތީފު ވިދާޅުވީ، ޕާޓީގެ މަސައްކަތް ދެބައިވީ އެމްޑީޕީން ވައުދުވި ކަންކަން ސަރުކާރުން ކުރަން ބޭނުން ނުވުމުން ކަމަށެވެ. އަދި ހާއްސަކޮށް އެމްއެމްޕީއާރުސީގެ ކޮރަޕްޝަނާއި ކޮރަޕްޝަންގެ އެހެން މައްސަލަތަކުގައި ސަރުކާރުން ފޫކަހަން ފެށުމުން ކަމަށް ވެސް ލަތީފް ވިދާޅުވިއެވެ.\nމިކަމާ ގުޅޭގޮތުން ރައީސް ނަޝީދުގެ ނުރަސްމީ ޓްވިޓާ އެކައުންޓުން ކޮށްފައިވާ ޓްވީޓެއްގައި ވަނީ އެމްޑީޕީ ދެބައިވާންޖެހޭ ސަބަބެއް ނުވިސްނޭ ކަމަށެވެ. އަދި ފިޔަވަޅުއަޅާ ކޮމިޓީގެ ބޭނުމަކީ ޕާޓީގެ އަސާސްތަކާ ހިލާފުވާ މެންބަރުންނަށް ފިޔަވަޅު އެޅުން ކަމަށާ އެފަދަ މީހުން ޕާޓީން ވަކިކުރުން ކަމަށެވެ.\nއެމްޑީޕީ އަކީ މެންބަރުންގެ ޕާޓީއެއް. ކަންކަން ނިންމާނީ މެންބަރުންގެ ވޯޓް އިން.\nއެލެކްސް އަހުމަދު ބުނެފައި ވަނީ "މި އޮޑިއެއް ނުފެތޭނެ ކަމަށާ މި އަޒުމެއް ނުގުޑާނެ" ކަމަށެވެ. އަދި ޕާޓީގެ ޗެއާ ވިދާޅުވަނީ ރަނގަޅަށް ކަމަށާ ސަރުކާރުން ބޭނުން ވަނީ އެމްއެމްޕީއާރުސީގެ މައްސަލައާ މަރުތަކުގެ މައްސަލަ އޮއްބާލަން ކަމަށެވެ. އަދި މިކަން ކުރަން ޕާޓީގެ ގިނަ މެންބަރުން ބޭނުން ނުވާކަމަށާ، އެހެން ނަމަވެސް ޕީޖީ އާއި އެސްޖީ އެ މަގަށް ލޮބީ ކުރަނީ ރައީސް ގެ ނަމުގައި ކަމަށެވެ.\nއެމްޑީޕީގެ އެތެރޭގެ ކޯޅުން ބޮޑުވެފައި ވާއިރު، ރާއްޔިތުންގެ މަޖިލީހުގެ ތެރޭގައި އޮންނަ ކޮމިޓީތަކުގައިވެސް އެ ޕާޓީގެ މެންބަރުންގެ މެދުގައި ހިޔާލުތަފާތުވުންތައް ވަނީ ބޮޑުވެފައެވެ. އެގޮތުން ފާޑުކިޔުން އެންމެ ބޮޑަށް އަމާޒުވެފައި ވަނީ ބިގޭއަށެވެ. އެއީ މަޖިލީހަށް ވަކިވަކި ސިފައިން ހާޒިރު ނުވުމަށް ޑިފެންސުން ނިންމި މައްސަލައިގައި ދައުވާކުރަން ބޭނުންވެގެން ނަޝީދު މަޖިލީހަށް ހުށަހެޅުއްވި މައްސަލަ ދިރާސާ ކުރި ކޮމިޓީން މައްސަލަ ބޭރުކޮށްލުމަށް އޭނާ ވޯޓު ދެއްވުމާ ގުޅިގެންނެވެ.\nހަސަން ލަތީފް ރައްޔިތުންގެ މަޖިލިސް މުހައްމަދު ނަޝީދު ސިޔާސީ


ނައްޞުތައް ސަލަފުއްޞާލިޙުންނަށް ފަހްމިވޮގޮތަށް ފަހްމުކުރުން – DhiSalafiyyah\nނައްޞުތައް ސަލަފުއްޞާލިޙުންނަށް ފަހްމިވޮގޮތަށް ފަހްމުކުރުން\n20/10/2012 ޢަޤީދާއާއި ފިރުޤާތައް, މުހިއްމު ލިޔުންތައް, ދީންއައްޝައިޚް މުޙައްމަދު ސިނާން\nސަލަފުއްޞާލިޙުންނޭ ބުނެވެނީ ކޮން ބަޔަކާމެދުގައި ކަމާމެދު ޢިލްމުވެރިން އިޚްތިލާފުވެފައިވެއެވެ. އެގޮތުން:\n1. އެއީ ޞަޙާބީންނާއި ތާބިޢީންނާއި، އަތުބާޢުއްތާބިޢީންއެވެ.\n2. އެއީ ޞަޙާބީންނާއި ތާބިޢީންނެވެ.\n3. އެއީ ހަމައެކަނި ޞަޙާބީންނެވެ.\n4. އެއީ ހިޖުރައިން 500 އަހަރުގެ ކުރިން އުޅުނު ބޭކަލުންނެވެ. މިއީ ޝާއްޛު ބަހެކެވެ.\nމިބަސްފުޅުތަކުގެ ތެރެއިން ޞައްޙަ ބަހެއްކަމުގައި ބެލެވެނީ އެންމެ ފުރަތަމަ ބަހެވެ. އެއީ ޞަޙާބީންނާއި ތާބިޢީންނާއި، އަތުބާޢުއްތާބިޢީންއެވެ. އެކަމުގެ ދަލީލަކީ ނަބިއްޔާ ޞައްލަﷲ ޢަލައިހިވަސައްލަމަގެ ޙަދީޘްފުޅެވެ. ((خَيْرُ النَّاسِ قَرْنِي ثُمَّ الَّذِينَ يَلُونَهُمْ ثُمَّ الَّذِينَ يَلُونَهُمْ)) (متفق عليه) މާނައީ : “މީސްތަކުންގެ ތެރެއިން އެންމެ ހެޔޮވެގެންވާ ޤަރުނަކީ ތިމަންކަލޭގެފާނުގެ ޤަރުނެވެ. ދެން އެބައިމީހުންގެ ފަހުން އަންނަމީހުންނެވެ. ދެން އޭގެފަހުން އަންނަމީހުންނެވެ.”\nސަލަފުއްޞާލިޙުންގެ ފަހްމުވުމޭ ބުނެވޭ ބަހުގެ މާނައަކީ ކޮބާ؟\nއެއީ ޞަޙާބީންނާއި ތާބިޢީންނާއި އަތުބާޢުއްތާބިއީން އެންމެހާ ޝަރުޢީ ނައްޞުތަކުގެ ނުވަތަ އެއިގެ ބައެއް ނައްޞުތަކުގެ ޢިލްމު ލިބިވަޑައިގެންނެވިގޮތާއި، ފިޤްހުވެރިވެވަޑައިގެންނެވިގޮތާއި، އެ ނައްޞުތަކުން ޙުކުމްތައް ނެންގެވިގޮތެވެ. މިކަމުގެ ޝަރުޠަކީ އެބޭކަލެއްގެ ބަސްފުޅު، ނައްޞަކާ ނުވަތަ އެފަދަ އެހެންބޭކަލެއްގެ ބަސްފުޅާ ޚިލާފުނުވުމެވެ.\nމީގެ ތެރޭގައި އެ އެންމެހާ ބޭކަލުން ވެވަޑައިގެންނެވި އިޖުމާޢުއާއި، އެބޭކަލުންގެ ގިނަ ބޭކަލުންގެ ބަސްފުޅާއި، އެއިގެ ތެރެއިން ބޭކަލެއްގެ ބަސްފުޅު މަޝްހޫރުވެފައިވާހިނދު އެބޭކަލެއްގެ ބަސްފުޅާ ޚިލާފު ބަހެއްނެތުމެވެ.\nމިކަމުގެ ތެރެއިން ވަކިވަކި ޞަޙާބީންގެ އިޖުތިހާދު ކުރެއްވުމާއި، ޙުކުމަކާމެދު ނުވަތަ ތަފްސީރަކާމެދު އެކިބޭފުޅުންގެ ބަސްފުޅު ތަފާތުވެފައިވުމާއި، އެބޭކަލުންގެ ކިބައިން މަޝްހޫރުވެފައިނުވާ ބަސްފުޅުތައް އެކަހެރިވާނެއެވެ. އެފަދަ ކަންކަން ބެލެވޭނީ ސަލަފުންގެ ބަސްފުޅެއް ކަމުގައެވެ. ސަލަފުންގެ ފަހްމުކަމުގައެއް ނޫނެވެ. އެހެންކަމުން މިއީ ދެކަމެކެވެ.\nއެބޭކަލުންގެ ޢިލްމު ޚާއްޞަވި ސަބަބުތައް:\n1. ޞަޙާބީން ސީދާކޮށް ރަސޫލުﷲ ޞައްލަﷲ ޢަލައިހިވަސައްލަމަގެ އަރިހުން ޢިލްމު ނެންގެވުން.\n2. އެބޭކަލުން ޢިލްމު ޙާޞިލުކުރެއްވުމަށް ކުރެއްވި މަސައްކަތްޕުޅުތަކާއި، އުފެދޭ ސުވާލުތަކަށް ޖަވާބު ހޯއްދެވުމަށް އަވަސްވެޑައިގަތުން.\n3. ނައްޞުތަކަށް ޢަމަލުކުރެއްވުމަށް އަވަސްވެޑައިގަތުން. ޢަމަލުކުރެވޭހުށީ އެނައްޞުތަކުގެ ޢިލްމު ލިބިގެންނެވެ.\n4. ވަޙީ ބާވާލެއްވޭ ތަން ޞަޙާބީންނަށް ފެނިފައިވުމުން. މިކަމުގެ ސަބަބުން އެފަދަ ނައްޞުތަކުން ޙުކުމްތައް ނެގުމުގައި މުހިއްމު މަޢުލޫމާތުތަކެއް ލިބިގެންދެއެވެ. ޞަޙާބީންނަށްފަހު، އެބޭކަލުންގެ ދަރިވަރުން ތާބިޢީބޭކަލުން އެ ޢިލްމު ހޯއްދެވިއެވެ. ދެން އެއަށްފަހު، އަތުބާޢުއްތާބިޢީން އެ ޢިލްމު ތާބިޢީންގެ ކިބައިން ހޯއްދެވިއެވެ.\n5. އެބޭކަލުންނަކީ ޤުރުއާނުގެ ބަސްކަމުގައިވާ ޢަރަބިބަސް އެންމެ މޮޅަށް އެނގިވަޑައިގަންނަވާ ބޭކަލުންނެވެ.\nއެބޭކަލުންގެ މަގަކީ ޙައްޤުމަގުކަން އަންގައިދޭ ދަލީލުތައް:\n1. ﷲ ތަޢާލާ ވަޙީ ކުރައްވާފައިވެއެވެ. ((وَالسَّابِقُونَ الأَوَّلُونَ مِنْ الْمُهَاجِرِينَ وَالأَنصَارِ وَالَّذِينَ اتَّبَعُوهُمْ بِإِحْسَانٍ رَضِيَ اللَّهُ عَنْهُمْ وَرَضُوا عَنْهُ وَأَعَدَّ لَهُمْ جَنَّاتٍ تَجْرِي تَحْتَهَا الأَنْهَارُ خَالِدِينَ فِيهَا أَبَداً ذَلِكَ الْفَوْزُ الْعَظِيمُ)) سورة التوبة : 100 މާނައީ : “މުހާޖިރުންނާއި އަންޞާރުންގެ ތެރެއިން ކުރިން އިސްނެންގެވި ބޭކަލުންނާއި، ހެޔޮގޮތުގައި އެބައިމީހުންނަށް ތަބާވީ މީހުން (ދަންނާށެވެ!) ﷲ އެބައިމީހުނަށް ރުހިވޮޑިގެންފިއެވެ. އަދި އެބައިމީހުން އެއިލާހަށް ރުހުނެވެ. އަދި އެތަންތާނގެ ދަށުން ކޯރުތައް ހިނގަހިނގާ ހުންނަ ސުވަރުގެތައް، އެއިލާހު އެބައިމީހުންނަށްޓަކައި ތައްޔާރުކުރެއްވިއެވެ. އެތާނގައި އެބައިމީހުން ދެމިތިބެނިވިގޮތުގައެވެ. ބޮޑުވެގެންވާ ނަސީބު ލިބުމަކީ އެއީއެވެ.”\n2. އަދިވެސް ވަޙީ ކުރައްވާފައިވެއެވެ. ((لا يَسْتَوِي مِنْكُمْ مَنْ أَنْفَقَ مِنْ قَبْلِ الْفَتْحِ وَقَاتَلَ أُوْلَئِكَ أَعْظَمُ دَرَجَةً مِنْ الَّذِينَ أَنْفَقُوا مِنْ بَعْدُ وَقَاتَلُوا وَكُلاًّ وَعَدَ اللَّهُ الْحُسْنَى وَاللَّهُ بِمَا تَعْمَلُونَ خَبِيرٌ)) سورة الحديد: 10 މާނައީ : “… (މައްކާ) ފަތަޙަވުމުގެކުރިން ތިޔަބައިމީހުންގެ ތެރެއިން ހޭދަކޮށް އަދި ހަނގުރާމަކޮށް އުޅުނުމީހުން (އެނޫން މީހުންނާ) ހަމަހަމަވެގެނެއް ނުވެއެވެ. އޭގެފަހުން ހޭދަކޮށް، އަދި ހަނގުރާމަކުރި މީހުންނަށްވުރެ ދަރަޖައިގެގޮތުން އެބައިމީހުން (އެބަހީ : މައްކާ ފަތަޙަކުރެއްވުމުގެކުރިން ހޭދަކުރިމީހުން) މާތްކަންބޮޑެވެ. ﷲ ކޮންމެ ބަޔަކަށްމެ ހެޔޮދަރުމަ ވަޢުދުކުރައްވާފައިވެއެވެ. އަދި ﷲ އީ ތިޔަބައިމީހުން ކުރާ ޢަމަލުތައް މޮޅަށް ދެނެވޮޑިގެންވާ ފަރާތެވެ. “\n3. ރަސޫލާ ޙަދީޘް ކުރައްވާފައިވެއެވެ. ((خَيْرُ النَّاسِ قَرْنِي ثُمَّ الَّذِينَ يَلُونَهُمْ ثُمَّ الَّذِينَ يَلُونَهُمْ)) (متفق عليه) މާނައީ : “މީސްތަކުންގެ ތެރެއިން އެންމެ ހެޔޮވެގެންވާ ޤަރުނަކީ ތިމަންކަލޭގެފާނުގެ ޤަރުނެވެ. ދެން އެބައިމީހުންގެ ފަހުން އަންނަމީހުންނެވެ. ދެން އޭގެފަހުން އަންނަމީހުންނެވެ.”\nއެބޭކަލުންގެ ފަހުމަށް ތަބާވުމުގެ ފައިދާ:\n1. ނައްޞުތަކުގެ ﷲ ސުބުޙާނަހޫ ވަތަޢާލާއާއި އެއިލާހުގެ ރަސޫލާގެ މުރާދު އެންމެ ފުރިހަމައަށް އެނގުމުގެ މަގަކީ އެއީ އެވެ.\n2. ބިދުޢައިގެ ދޮރު ބަންދުކުރުމުގައި މިކަމުގެ މުހިއްމުކަން.\n3. އިޚްތިލާފުވުމާއި ބައިބައިވުން ދުރުކޮށްދިނުން.\n4. އެބޭކަލުންގެ ފަހުމަށް ތަބާވުމަކީ ހިތްހަމަޖެހޭނެ ކަމެކެވެ.\n5. ޞަޙާބީ ބޭކަލުން ބަސްފުޅު ވިދާޅުނުވާ ކަންކަމުގައި ވާހަކަ ނުދެއްކުމަކީ ސަލާމަތުގެ މަގެވެ. ޚާއްޞަކޮށް ޢަޤީދާއާއި އީމާނާގުޅޭ ކަންކަމުގައެވެ.\n6. އެއީ ސުންނަތާއި ބިދުޢައަކީ ކޮބައިކަން ދެނެގަތުމުގެ މަގެވެ.


Headphones | Mihaaru\nއެޕަލް އެއާޕޮޑް ވިއެޓްނާމްގައި އުފައްދަނީ\nވިއެޓްނާމްގައި އެޕަލް އިން އެއާޕޮޑް އުފައްދަން ފަށައިފި އެވެ. މިއީ އެޕަލްގެ އުފެއްދުންތައް ޗައިނާ ނޫން އެހެން ގައުމެއްގައި އުފައްދަން އެމެރިކާ ސަރުކާރުން އެދޭ އެދުމަށް ދެވޭ ޖަވާބެއް ވެސް މެ އެވެ.\nއަބަދު ހެޑްފޯން އަޅައިގެން ނޫޅޭތި\nދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ބުނެފައިވާ ގޮތުގައި ގިނަ ވަގުތު ހެޑްފޯނު ޖަހައިގެން އުޅޭތީ ދުނިޔޭގެ އާބާދީގެ 1.1 ބިލިއަން މީހުންގެ ކަންފަތަށް އެކި ކަހަލަ ސިއްހީ މައްސަލަތައް ކުރިމަތިވުމުގެ ނުރައްކާ ބޮޑެވެ.\nއެޕަލްގެ ވަޔަލެސް ހެޑްސެޓް، އެއާޕޮޑް 2016 ވަނަ އަހަރު ބާޒާރަށް ނެރުނީއްސުރެ އެއަށް ޖޯކު ޖަހަ އެވެ. މި ކުޑަކުޑަ އެކަމަކު އަގުބޮޑު އާލާތަކީ ވަރަށް ފަސޭހައިން ގެއްލޭ އެއްޗަކަށް އޮންނަނީ ވެފަ އެވެ. އެހެންވެ މީހަކު މި އުޅެނީ އެއާޕޮޑެއް ކަންފަތުލާ އެއްޗަކަށް ބަދަލުކޮށްލައިގެންނެވެ.\nބޯސް އިން މިފަހަރު ހެދީ ކަންފަތަށް ޖަހާ އުނގުރިއެއް\nނިދަން އުނދަގޫވާ ކަހަލަ އަޑުތައް ކަނޑުވާލަދޭ، ކަންފަތަށް ޖަހާ އަރާމު "އުނގުރި"އެއް ކަހަލަ ސްމާޓް އިއަޕްލަގެއް ބޯސް އިން އުފައްދައިފި އެވެ.\nފްލައިޓް ތެރޭގައި ހެޑްފޯނެއް ގޮވައި މޫނު ފިހިއްޖެ\nސިޑްނީ (މާޗް 15) - ބެއިޖިން އިން މެލްބަން އަށް ދަތުރު ކުރި މީހެއްގެ ކަންފަތުގައި އަޅައިގެން އިން ހެޑްފޯނެއް ގޮވާ އޭނާގެ މޫނު ފިހިއްޖެ އެވެ.\nމިއުޒިކަށް ލޯބިކުރާ މީހުންނަށް ލެކިއުޓުން މާޝަލް\nމިއުޒިކަށް ލޯބިކުރާ މީހުންގެ މެދުގައި އެންމެ މަގުބޫލް އެއް ބްރޭންޑް ކަމަށްވާ މާޝަލްގެ އުފެއްދުންތައް ލެކިއުޓުން ރާއްޖެ އަށް ތައާރަފްކޮށްފި އެވެ.\nJuly 03, 2016 1\nއައިފޯންގެ ހެޑްފޯން ޖެކް ހަމަ ބަދަލުކުރަނީތަ؟\nތިޔަ ސުވާލު ކިތަންމެ ބަޔަކު އެޕަލް އަށް ފޮނުވައިފި އެވެ. ޖަވާބެއް ނުދެ އެވެ. ވާން އުޅޭ ގޮތެއް ވެސް ނުބުނެ އެވެ. އެކަމަކު ތިޔަ ވާހަކަ ފަލަ ސުރުޚީތަކުން ޖާގަ ނުހޯދާ ދުވަހެއް ނާދެ އެވެ.


Liyun nulibumun Green ge forward dhookohlaifi\nކުލަބު ގުރީން ސްޓްރީޓަށް ގެނައި ޔޫކްރޭންގެ ސްޓައިކަރު އެލެކްޒެންޑާ މައިބޮރާޑާއަށް އިންޓަނޭޝަނަލް ޓްރާންސްފާ ސެޓްފިކެޓް، އައިޓީސީ ނުލިބުމުން އޭނާ ދޫކޮށްލަން ގުރީން ސްޓްރީޓުން ނިންމައިފި އެވެ.\nގްރީން ސްޓްރީޓްގެ ކޯޗް އަލީ ސުޒޭން ބުނީ މައިބޮރާޑާ އަށް އައިޓީސީ ހޯދައިދިނުމަށް އެފްއޭއެމުން ވަރަށް ބުރަކޮށް މަސައްކަތް ކުރި ކަމަށެވެ. އަދި އޭނާ އަށް އައިޓީސީ ނުލިބުނީ ރީޖަނަލް ލީގެއްގައި ކުރިން އޭނާ ކުޅެފައި ވުމުން ލިޔެކިޔުންތައް ލިބޭގޮތް ނުވުމުން ކަމަށެވެ.\nގްރީންގެ ޓީމުގައި މިވަގުތު ހުރީ ބިދޭސީ އެންމެ ކުޅުންތެރިޔެކެވެ. އެއީ އެ ޓީމުގެ ޑިފެންސަށް ކުޅެމުންގެންދާ މިސްރުގެ މަހްމޫދު ސައީދު އެވެ. އޭނާ އަށް އައިޓީސީ ލިބުނީ މިދިޔަ މަހުގެ 24 ވަނަ ދުވަހު މެންދުރު ފަހު އެވެ. އެ ރޭ އީގަލްސް އާ ދެކޮޅަށް ކުޅުނު މެޗުގައި ބަދަލު ކުޅުންތެރިޔެއްގެ ގޮތުގައި އޭނާ ކުޅެން ނުކުތެވެ. ގުރީންގެ ޑިފެންސްގައި އޭނާ ދަނީ މޮޅު ކުޅުމެއް ދައްކަމުންނެވެ.\nގުރީން އިން ބުނީ މައިބޮރޯޑާގެ ބަދަލުގައި ބިދޭސީ އެހެން ފޯވަޑެއް ގެންނާނެ ކަމަށެވެ. އެ ކުލަބުގެ އޮފީޝަލަކު ބުނީ އިޓަލީގެ މިޑްފީލްޑަރެއް ގެނައުމަށް މަސައްކަތް ކުރަމުންދާ ކަަމަށެވެ. އަދި ރިޒާވް ކީޕަރުގެ ގޮތުގައި ބިދޭސީ ކީޕަރެއް ގެނައުމަށް ހަމަޖެހިފައިވާ ކަމަށް ވެސް ކޯޗް ސުޒޭން ބުންޏެވެ.\n"ބިދޭސީ ކީޕަރު ގެންނަނީ ފުރަތަމަ 11 އަކަށް ނޫން،" ސުޒޭން ބުންޏެވެ. "އެއީ އެއް ވަނަ ކީޕަރު ލަބާން [ޝަރީފް] އަށް އަނިޔާގެ މައްސަލައެއް ކުރިމަތި ވެއްޖެނަމަ އެހެންނޫނީ ނުކުޅެވޭ ހާލަތެއްގައި ބޭނުން ކުރަން."


Galanz Inverter Air Conditioner RedWave In Raajje Ah Thaarafkoh, "Mega AC Sale" Fashaifi - Vaguthu\nމާލޭގެ ފުރަބަންދަށް ދޮޅުމަސް، ފައްސިވާ މީހުންގެ އަދަދު މަދެއްނުވޭ! -4ގަޑިއިރު ކުރިން\nގަލަންޒް އިންވާޓާރ އޭސީ ރެޑްވޭވުން ރާއްޖެއަށް ތަޢާރަފްކޮށް، "މެގަ އޭސީ ސޭލް" ފަށައިފި\n8 މަސް ކުރިން ( ސެޕްޓެމްބަރު 30, 2019 )\nރެޑްވޭވުން ގަލަންޒް ބްރޭންޑުގެ އިންވާޓާރ އޭސީ ރެޑްވޭވް އިން ރާއްޖޭގެ މާރކެޓަށް ތައާރަފްކޮށްފިއެވެ. ގަލަންޒް ގްރޫޕަކީ އިލެކްޓްރޯނިކްސް އުފެއްދުމުގައި 40 އަހަރުގެ ތަޖުރިބާހުރި ކުންފުންޏެކެވެ.\nގަލަންޒް ތައާރަފްކުރުމާއި އެކު، ހުރިހާ އޭސީ އަކުން އަގުތައް ހެޔޮވެގެންދާ، ރެޑްވޭވްގެ "މެގަ އޭސީ ސޭލް" ވަނީ މިހާރު ވަނީ ފަށާފައެވެ.\nރެޑްވޭވުން ރާއްޖޭގެ ބާޒާރަށް ތައާރަފްކޮށްފައިވަނީ ގަލަންޒް ގެ އާރކަސް ސީރީސްގެ L71 އެވެ. އެގޮތުން މި އޭސީއަކީ 3ޑީ ޑީސީ އިންވާޓާރ ޓެކްނޮލޮޖީ ހިމެނޭގޮތަށް ފަރުމާކުރެވިފައިވާ، ވަރަށް ބޮޑުތަނުން ޚަރަދުކުޑަ އޭސީއެކެވެ. ގަލަންޒް އިންވާޓަރ އޭސީގައި ހިމެނެނީ، ޖަޕާނު ޓެކްނޮލޮޖީގެ ކޮންޕްރެސަރެކެވެ. ތިމާވެއްޓާއި ރައްޓެހިވާނޭ ގޮތައް ފަރުމާ ކުރެވިފައިވާ މި އޭސީ އަކީ އަޑު އެހާމެ މަޑު އަދި އަވަހަށް ފިނިކޮށްދިނުމުގެ ޤާބިލްކަން (ޓާރބޯ ކްލީނިންގް) ލިބިފައިވާ އޭސީއެކެވެ.\nރެޑްވޭވުން ގަލަންޒް ބްރޭންޑްގެ ތިން ސައިޒެއްގެ އޭސީ ވަރަށް ހާއްސަ އަގެއްގައި ލިބިވަޑައިގަންނަވާނެއެވެ. އެގޮތުން 9000ބީޓީޔޫގެ އިންވާޓާރ އޭސީ 4،840ރ އަށް އަދި 12000ބީޓީޔޫގެ އިންވާޓާރ އޭސީ 5،890ރ އަށް ލިބިވަޑައިގަންނަވާނެއެވެ. އަދި 18000ބީޓީޔޫގެ އިންވާޓާރ އޭސީ 7،890ރ އަށް ލިބިވަޑައިގަންނަވާނެއެވެ.\nގަލަންޒް އިންވާޓާރ އޭސީ ރެޑްވޭވުން ލިބިވަޑައިގަންނަވާނީ އެއްއަހަރު ދުވަހުގެ ވޮރަންޓީ އާއި އެކުގައެވެ. އަދި މާލެ، ހުޅުމާލެ އަދި ވިލިމާލޭގައި އުޅުއްވާ ކަސްޓަމަރުންނަށް ހިލޭ އިންސްޓޮލޭޝަން (އިންސްޓޮލޭޝަން ކިޓުގައިވާ ސާމާނު) ލިބިވަޑައިގަންނަވާނެއެވެ. ހިލޭ އިންސްޓޮލޭޝަން މިއަދުން ފެށިގެން އޮކްޓޯބަރު މަހުގެ 15 އާއި ހަމައަށް ގަލަންޒް އޭސީ ބައްލަވައިގަންނަވާ ކޮންމެ ކަސްޓަމަރަކަށް ލިބިގެން ދާނެއެވެ.\nގަލަންޒް އޭސީ މޯލްޑިވްސް އިސްލާމިކް ބޭންކް، އެމް.އެފް.އެލްސީ އަދި ބީއެމްއެލް އިސްލާމިކްގެ ކްރެޑިޓް ސްކީމްގެ ދަށުންވެސް ކަސްޓަމަރުންނަށް ލިބިވަފައިގަންނަވާނެއެވެ.\nރެޑްވޭވުން ބުނީ މިއީ އިންވާޓާރ އޭސީ އެއް ބައްލަވައިގަތުމަށް ގަސްތުކޮށްގެން ތިއްބެވި ކަސްޓަމަރުންނަށް ލިބިގެންދާނެ ރަނުގެ ފުރުސަތެކެވެ. އަދި އެކުންފުނިން ހާމަކުރާގޮތުގައި، ރެޑްވޭވްގެ އަމާޒަކީ އޭސީ ބައްލަވާގަތުމުގައި ކަސްޓަމަރުން ގެންގުޅުއްވާ "އަގު ހެޔޮ ވުމަކީ ކޮލިޓީ ދައްވުން" ކަމުގައި ދެކޭވިސްނުން ބަދަލުކޮށް، ކޮލިޓީ ބްރޭންޑެއް ހެޔޮއަގުގައި ކަސްޓަމަރުންނަށް ފޯރުކޮށްދިނުމެވެ.\nރެޑްވޭވުން ފިޔާގެ އަގު އަގުހެޔޮކޮށް، ރޯދައަށް ބަދިގޭގެ ސާމާނު ގެނެސްފި\nޝާޕް ބްރޭންޑުގެ "ފްރަންޓް ލޯޑް" ދޮންނަ މެޝިން ރެޑްވޭވުން ތައާރަފުކޮށްފި\nރެޑްވޭވްގެ ހުރިހާ ފިހާރަތަކުން ފިޔާ، ބިސް އަދި އަލުވި އަގުހެޔޮކޮށްފި\nސެޕްޓެމްބަރު 30, 2019 19:07\nވަރަށް ރަގަނޅު އޭސީ އެއްކަން ފަހަގަކުރެވޭ\nސެޕްޓެމްބަރު 30, 2019 21:28


ހިތް ނުރޮއްވާ… (11) – Esfiya\n………………މާހީގެ ކޮޓަރި ދޮރުމަތިން އެވަގުތު ހުރަސް ކުރި ރިހާއަށް މާހީއާއި މާޔާގެ ބަދަހި ގުޅުން ފެނުމުން ކޮންމެވެސް ވަރަކަށް ދެރަވިއެވެ. ވާނީވެސް އެހެންތާއެވެ. މިވީހާ ތަނުގަ ރިހާއާއި އެގޮތަށް އެއިން މީހަކު ހަގް ކޮށްލާ ހިތްވަރު ދީފައި ނުވާތަނުގައި އެއިން މީހަކު ރިހާއާއި ރީތިކޮށް ވާހަކަވެސް ނުދައްކައެވެ. ލޮލުން ކަރުން ހިލުނީ އެ ނަސީބު ރިހާއަށް ލިބޭނީ ކޮންދުވަހަކުން ބާއޭ ހިތަށް އެރުމުންނެވެ. ހަމައެއާއިއެކު ތުންފަތަށް ހިނިތުންވުމެއް ވެރިވީ މާޔާ އާއި މާހީ އެކަކު އަނެކަކު ދެކެ އެހާ ބޮޑަށް ލޯބިވާކަން އެނގުމުންނެވެ. އެގޮތަށް ކޮޓަރިތެރެއަށް އިރުކޮޅަކު ބަލަން ހުރުމަށް ފަހު ވިހަ ހިނިތުންވުމެއް މޫނުމައްޗަށް ވެރި ކުރުވަމުން މާހީގެ ކޮޓަރިތެރެއަށް ވަނެވެ.\n“ވެލް ވެލް ވެލް، ޔޫ ޓޫ އާ އަވޭކް އާލީ! މިއަދު އިރު އެރީ ކިހިނެއްތަ؟” މާހީ އާއި މާޔާ ދެމީހުނަށް ބަލާލަމުން މަލާމާތް ކުރާ ފަދަ ގޮތަކަށް ރިހާ ބުނެލިއެވެ. ވީ ފޫހިންނާއި އައި ރުޅިން މާޔާ ޢައި މާހީ ކުރެ އެކަކުވެސް އަގައިން ނުބުނެ ތިބީއެވެ. އެވަގުތު ރިހާއަށް އެނދުމަތީގަ ހުރި ކާޑުތައް ފެނުނެވެ. “މޭ އައި؟” ކާޑު ތަކަށް އަތުން އިޝާރާތް ކޮށްލަމުން މާޔާ ގާތު ރިހާ އެ ކާޑުތައް ބަލާލުމުގެ ހުއްދައަށް އެދުނެވެ. ” ގޯ އޮން…” މާޔާ ފޫހި ގޮތަކަށް ބުނެލިއެވެ. މާޔާ ބޭނުންވީ ރިހާ ލަދުގަންނާވާލުމަށެވެ. އެހެނީ މާޔާ ހީކުރާ ގޮތުން އަބަދު ބިޒްނަސްގެ ކަންކަމާއި އުޅޭ، ޕާޓީ ތަކަށް އެއްވެސް ފޯރިއެއް ނުހުންނަ ރިހާއަށް ރީތި ރަގަޅު ކާޑެއް ޗޫސް ކުރާކަށް ނޭނގޭނެއެވެ. ނަމަވެސް މާޔާގެ އެ ހީކުރުން ދޮގުކުރީ ކުޑަ އިރުކޮޅަކު އެނދުގެ ކައިރީ ކަކޫ ޖައްސާލައިގެން އިނދެ ކާޑުތައް ބެލުމަށް ފަހު އެތަނުން ތިން ކާޑު ނަގާ މާޔާ އަތަށް ދިނުމުންނެވެ. “ހިއާ… މީ މަށަށް އެންމެ ކަމުދިޔަ ތިން ކާޑް… އެންޑް ދިސް އިޒް ދަ ވަން އައި ލައިކް މޯސްޓް” އެތަނުން އެއް ކާޑު ދައްކާލަމުން ރިހާ ބުންޏެވެ. “ބަތް ދަ ޗޮއިސް އިޒް ޔުއާސް” އެހެން ބުނެ މާޔާ އަތަށް ކާޑުތައް ދީފަ ރިހާ އެތަނުން ނުކުމެގެން ދިޔައީއެވެ.\nމާޔާ ބަލާލީ ރިހާ ދީފަ ދިޔަ ކާޑުތަކަށެވެ. ދެން އެނދުމަތީގައި ހުރި ކާޑުތަކަށެވެ. އާނއެކެވެ. އެތަނުގަ އޮތް އެންމެ ރީތި ތިން ކާޑު އޮތީ މާޔާގެ އަތުގައެވެ. މާޔާއަށް ވެސް ކަމުދިޔައީ ހަމަ ރިހާއަށް އެންމެ ކަމުދާ ކަމަށް ބުނި ރަން ކުލައަކަށް ދާ ކާޑެވެ. ނަމަވެސް ރިހާގެ ހޮވުމަށް ވުމުން އެއިން އެއްވެސް ކާޑެއް ބޭނުން ކުރާކަށް މާޔާ ބޭނުމެއް ނުވިއެވެ.\nރިހާ އިނީ ރިހާގެ ކެބިން ތެރޭގައި ފައިލް ތަކެއް ބަލާށެވެ. ޒުބޭރާއި އެކު ފަށަން އުޅޭ ވިޔަފާރިއާއި ބެހޭ ގޮތުން މަޝްވަރާކޮށްލުމަށް ބާއްވާ ކުޑަ މީޓިންއެއް އެ ކެބިން ތެރޭގައި ފަސްވަރަކަށް މިނެޓް ފަހުން އޮންނާތީވެ ރިހާ އިންތިޒާރު ކުރަމުން ދިޔައީ ނަސީރާއި ޒުބޭރު އަންނާނެ ވަގުތަކަށެވެ. ރިހާ އެ އިންތިޒާރުގައި ފައިލް ބަލަން އިންދަ ރިހާގެ ފޯން ވައިބްރޭޓްވިއެވެ. ފޯނު ނަގާ ބަލާލި އިރު އައީ މެސެޖެކެވެ. ކާކުގެ މެސެޖެއްތޯ ބަލާލިއިރު އެއީ މާޔާގެ މެސެޖެއްކަން އެނގުމުން ރިހާ ހައިރާންވިއެވެ. އެހެނީ މާޔާ އެއީ ރިހާ އަށް އެއްވެސް އިރެއްގައި ގުޅާ ނުވަތަ މެސެޖްކޮށް ހަދާ ކުއްޖެއް ނޫނެވެ. ވީ ކީއްބާއޭ ރިހާގެ ހިތަށް އެރިއެވެ. އަނެއްކާ ނަސީރަށް ކަމެއް ވީ ހެއްޔެވެ؟ ނޫނީ ގޭ އެހެން މީހަކަށް ކަމެއް ވީ ހެއްޔެވެ؟ އެހެން ހިތަށް އެރުމާއިއެކު ރިހާ ކުޑަކޮށް ޖެހިލުންވެ ހުރެ މެސެޖް ހުޅުވާލި އިރު މެސެޖްގައި އިނީ ރިހާ ހީކުރިކަހަލަ އެއްޗެއް ނޫނެވެ. އެ މެސެޖްގައި ވަނީ އިނގިރޭސިން ލިޔެފައިވާ ކުރު އެންމެ އިބާރާތެކެވެ. “ތޭންކްސް” މިހެންނެވެ. ރިހާ ހީކުރި ކަހަލަ ކަމެއް މެސެޖްގައި ނެތުމުން އެހިތަށް ހިތްހަމަ ޖެހުން ލިބިގެން ދިޔައެވެ. އަދި އެއާ އެކު ތުންފަތަށް ހިނިތުންވުމެއް ވެރިވެގެން ދިޔައީ ހަޤީޤަތުގަވެސް ރިހާ އެވަގުތު އުފާވިވަރުންނެވެ. ރިހާ އެތައް އިރަކު އެ މެސެޖަށް ބަލަހައްޓައިން އިނެވެ. ރިހާގެ ހޮވުން މާޔާއަށް ކަމުދިޔައީ ކަން އެ މެސެޖްގައި ބުނެފަ ނެތް ނަމަވެސް ރިހާއަށް ޔަގީން ވެގެން ދިޔައެވެ.\nމާޔާ ފުރަތަމަ ނިންމައިގެން ހުރީ ރިހާ ދިން ތިން ކާޑުން ކުރެ އެއްކާޑުވެސް ބޭނުން ނުކުރުމަށެވެ. އެހެންވެ މާޔާ ކާޑުތައް ހިފައިން މާޔާގެ ކޮޓަރިއަށް ގޮސްވެސް އެހެން ކާޑުތަކާއި އެ ތިން ކާޑު ބޭއްވީ ވަކިންނެވެ. އެނދު ކައިރީ ހުރި ސައިޑް ޓޭބަލް މަތީގައި ރިހާގެ ހޮވުން ކަމުގައިވި ތިން ކާޑު ބޭއްވި އިރު އެހެން ކާޑުތައް ބެހެއްޓީ މާޔާގެ އެނދު ކުރިމަތީގައި ދެ ފޫޓެއްހާ ދުރުގަ ހުރި ކުޑަ ބިއްލޫރި މޭޒުމަތީގައެވެ. މާޔާ ދެފައި ތިރިއަށް އެލުވާލައިން ކަހަލަ ގޮތަކަށް އެނދުމަތީގައި އުއްޑުން އޮށޯވެލައިން އޮއްވަ ޒާން އައިސް އެކޮޓަރިއަށް ވަނެވެ. މާޔާ އޮތްގޮތް ފެނިފަ ޒާން އެނދުގައި އިށީނދެލަމުން މާޔާއަށް ސުވާލުކޮށްލިއެވެ. ” މަގޭ ޕްރިންސެސްއަށް ކިހިނެއްވެފަ ތިއޮތީ؟” ޒާންގެ އަޑަށް މާޔާ ސިހިފަ ކަހަލަ ގޮތަކަށް ތެދުވެ އިށީނދެލިއެވެ. އަދި މޭޒު މަތީގައި ހުރި ކާޑުތައް ދައްކާލަމުން ކާޑެއް ޗޫޒް ނުކުރެވިގެން އޮތީކަމަށް ބުނެލިއެވެ. “އަޅެ ޒާން ޕްލީޒް ހެލްޕެއް ވެދީބަލަ. މިތާ ނެތް ރީތި އެންމެ ޑިޒައިނެއްވެސް!” މާޔާ ކުޑަކުއްޖެއް ފަދައިން ބޮޑާ ހާކާލިއެވެ. “ތިވަރުގެ ކަމަކާތަ ތި އޮންނަނީ… އުޅޭދޯ ޗޫޒް ކުރަން، ބަޓް، ބިފޯރ ދެޓް…” މާޔާ ގަޔާލައި ބޮނޑިކޮށްލަމުން ޒާން ބުނެލިއެވެ. އަދި މާޔާގެ މޫނާއި ޒާންގެ މޫނު ކައިރިކޮށްލިއެވެ.\n“އޭތް އޭތް… ތަންފުކެއް ބަލައިގެން އުޅެން ވެއްޖޭނުން” މާޔާއާއި ޒާންއަށް ސިހުން ގެނުވީ އެވަގުތު އެކޮޓަރިތެރެއަށް ވަދެގެން އައި ޒީޝާނެވެ. ފެނުނު މަންޒަރުން ޒީޝާން އެމީހުނަށް ފުރަގަސްދީގެން ހުރިއިރު މާޔާއާއި ޒާން އަވަހަށް ދުރައްޖެހިލިއެވެ. “މީނައަކާ ހެދި ނޯންނާނެ އެއްކަމެއްވެސް ވާކަށް!” ޒާން ލާނެއް ގޮތަކަށް ޒީޝާނަށް ބުނެލިއެވެ. ޒީޝާންވެސް މާޔާމެންނާ ދިމާއަށް އެނބުރެމުން ބުނެލިއެވެ. “މަށާއި ހެދިތަ؟ ކީއްތަ ވާނީ ކުޑަކޮށް ކެތްތެރިވި ވިއްޔާ! ދެން ނެތް ވިޔަ މާ ގިނަ ދުވަހެއް ވެސް. އޯ އެޓްލީސްޓް ދޮރު ލައްޕާލިނަމަ…ނަސީބެއްނު އެހެން މީހަކަށް ނުފެނުނު ކަން” ޒާން ލާނެއް ޒާތަކަށް ހިނިތުންވެލިއެވެ. “ޕްރައިވެސީ އޭ ކިޔާ އެއްޗެއްވެސް އޮވެއޭ ޝާން… މަށަށް އެކަމު މިހިރީވާ ވަރުގަދަ އެކުވެރިއެއް ލިބިފަ… ނޭނގެ ވެޑިން ނައިޓްގަވެސް މީނަ މިހެން ގޮވަމުން ނާންނާނެ ކަމެއް” ޒާންގެ އެ ޖުމްލައިން މާޔާގެ ކޯތާފަތް ލަދުން ރަތްވެގެން ދިޔައެވެ. އަދި “ޒާން” އޭ ކިޔާ ޒާންގެ ކޮޑުގަ އަޅާ ކޮށްޕާލަމުން މާޔާ ޒާންއަށް ލޯ އަޅާލިއެވެ. “ހޫ… ކޮންތާކަށް ދާންތަ މާވަރަކަށް ރެޑީވެފަ ތިހުރީ. އެންޑް މަށަށް އުނދަގު ކުރަން ތިއައީ ކަމަކުތަ؟” ޒާން މަޢުޟޫއު ބަދަލުކޮށްލަމުން ޒީޝާން މާ ރަސްމީވެފަ ނޫކުލައިގެ އަތްދިގު ގަމީހަކައި ކަޅުކުލައިގެ ޖިންސެއް ލައިގެން ބެގީކޮށްލާފަ ހުރުމުން އަދި ޓައީވެސް އަޅާލާފަ ހުރުމުން އަހާލިއެވެ. “ޔާ… އެބައޮތް ކުޑަ ވާހަކައެއް ދައްކަންވެފަ. އެހެންވެ ޒާން މިތަނަށް ވަންނާތި ފެނިގެން މިއައީ. އެންޑް މިއުޅެނީ ޑޭޑް އެއްކޮށް ބިޒްނަސް ކަމަކު ދާން.” ދޮރުފަތުގައި ލެނގިލަމުން ޒީޝާން ބުނެލިއެވެ. “ކޮންމެ ވާހަކައެއްވިއަސް އިޓް ވިލް ހޭވް ޓު ވެއިޓް، މިހާރު މިއުޅެނީ މަގޭ ޕްރިންސެސް އަށް ކާޑެއް ޗޫޒް ކޮށްދެވޭތޯ… ޝާންވެސް ތިތާ ނުހުރެ އާދެބަލަ ހެލްޕް ވާން. އެކަމް ލަސް ނުވަންޏާ.”ޒާން ކާޑުތައް ހާވާލަމުން ބުނެލިއެވެ. ޒީޝާން ލަހެއް ނުވެއޭބުނެ ކާޑްތައް ކައިރީ ކުޑަކަކޫ ޖަހާލައިން އިށީނދެލިއެވެ.\nޒީޝާން، މާޔާ އަދި ޒާން އާއި ތިން މީހުން ވެގެން ކާޑުތައް ބަލަން އެތައް އިރަކު ތިބުމަށްފަހު ކަމުދާ ކަހަލަ ކާޑެއް އެތާހުރި އެތައް ސަތޭކަ ކާޑުތަކުންވެސް ނުފެނުމުން ޒީޝާން އެންމެފަހުން އެކަން ނުނާނެކަމަށް ނިންމާ ދާން ތެދުވިއެވެ. އެވަގުތު ސައިޑް ޓޭބަލް މަތީގައި ބާއްވާފަ އޮތް ތިން ކާޑް ޒީޝާނަށް ފެނުނެވެ. ” ހޫނ.. ތި ދެމީހުން ވާ ރަގަޅު ކާޑު ޗޫޒްކޮށްފަ ދޯ މަށަށް ތި ޖެއްސީ މިއޮއްހުރިހާ އިރު މިކާޑުތަކުން އެއްޗެއް ހޯދަން.” ޒީޝާން ނިންމީ އޭރު ޒީޝާނަށް ފެނުނު މަންޒަރުން ވާހަކަ އޮޅުވާލަން ވެގެން މާޔާ އާއި ޒާން ކާޑު ސެލެކްޓް ކުރުމަށް ފަހުވެސް ޒީޝާނަށް އެކަންތައް ޖެއްސީ ކަމަށެވެ. “ކީކޭ ތި ކިޔަނީ؟” ޒާންއަށް ޒީޝާން ބުނި އެއްޗެއް ނޭނގުމުން އަހާލިއެވެ. ޒީޝާން ގޮސް އެ ތިން ކާޑުނަގާ ދައްކާލަމުން ބުނެލިއެވެ. “މި ކިޔަނީ މީގެ ވާހަކަ. ބަލާބަލަ. އެންމެ ޑިޒައިން ރީތި ތިން ކާޑު ނަގާ ބާއްވައިގެން އަހަރެންގެ ޓައިމް ވޭސްޓް ކުރީނުން” ޒީޝާން ކުޑަކޮށް ހިތްހަމަ ނުޖެހޭ ގޮތް ދައްކާލަމުން ބުނެލިއެވެ. “އަސްލުވެސް ޝާން މަށަކަށް ނޭނގެ! މާޔާ ކީއްވެތަ ކުރިން ނުބުނީ ސެލެކްޓް ކުރި ވާހަކަ؟” ޒާން އެއްފަހަރާ ދެމީހުނާ މުހާތަބް ކުރިއެވެ. ޒާންވެސް ހުރީ ކުރެވުނީ ބޭކާރު މަސައްކަތެއް ކަން އެނގުމުން ކުޑަކޮށް ހިތްހަމަނުޖެހިފައެވެ.\n“ދެޓްސް ބިކޯޒް ޝީ ޑިޑިންޓް.” އެވަގުތު މާޔާ ހީދަމުން އައިސް ވަން މާހީ ޒާންގެ ސުވާލަށް ޖަވާބު ދިނެވެ. “ތި އަސްލު މިއަދު ހެނދުނު މާހީމެން ކާޑު ޗޫޒް ކުރާތަން ފެނިގެން، މާހީ މެނަށް އެކަން ނުވީމަ ދޮންތަ ޗޫޒް ކުރި ތިން ކާޑު. މާހީއަށް ވެސް ވަރަށް ރީތި ތި ތިން ކާޑް. މާޔާއަށް ވެސް ރީތިވީމަ މާޔާ އެހުންނަނީ އެ ހަޑިއޭވެސް، ކަމަކު ނުދެއޭވެސް ނުބުނެ. ބަޓް، ދޮންތަގެ ޗޮއިސް ވިއްޔަ، އެހެންވެ މާޔާ ބޭނުން ނުވަނީ އެއިން އެއްވެސް ކާޑެއް ޔޫޒް ކުރަން.” މާހީ އެމީހުނަށް ކަންވީ ގޮތް ކިޔައިދިނެވެ. ޒާން ދެފަރާތަކަށް ބޯހޫރުވާލިއެވެ. “މާޔާ! މާޔާ! ތި ގޮތް ދެން ދޫކުރަން ވެއްޖޭނުން މިހާރު.” ޒާން މާޔާއާއި ވާހަކަ ދެއްކީ ވިސްނައިދޭ ފަދަ ގޮތަކަށެވެ. “އެއީ މާޔާގެ ދޮންތައޭ. އެންޑް ޝީ ނެވާ ޑިޑް އެނީތިން ޓު ހާޓް ޔޫ އޯ އެނީވަންއެލްސް އިން ދިސް ފެމިލީ، ޑިޑް ޝީ؟ ދެން ކީއްވެ އަބަދު ދޮންތަ އާއި މެދު ތިގޮތަށް ކަންތައް ކުރަނީ؟” ޒާން މިފަހަރު ކޮށްލީ ޒީޝާންގެ ހިތުގަ އަބަދުވެސް އޮންނަ ސުވާލެވެ. މާޔާ އެއްވެސް އެއްޗެކޭ ނުބުނެއެވެ. އެހެންކަމުން ޒާން މާޔާގެ ދެކޮނޑުގަ ހިފާ ޒާންއާއި ދިމާއަށް އަނބުރާލަމުން ބުނެލިއެވެ. “ދޮންތަވެސް ދެރަވާނުން އަބަދު މާޔާމެން ތިހެން ކަންތައް ކުރީމަ.” މާޔާ ޒާންއަށް ބަލާލިއެވެ. އަދި ބުންޏެވެ. “ދެރައޭ! ނުވާނެ ދެރައެއް. ދެރަ ވާނަމަ އަބަދު އެގޮތަށް ރުޅިއައިސް ހަރުކަށިކޮށް ވާހަކަ ނުދައްކާނުން. ކޮމްޕެނީގެ ހުރިހާ ކަމަކާ ދޮންތަ ހަވާލުވީއްސުރެ ރީތިކޮށް އަނގައިން ނުބުނޭ. އެންމެން ވަނީ އޭނަ ބުނިހާ ގޮތަކަށް ހަދައިން ތިބެން. ހީވަނީ އަހަރެމެން މި އޭނަ ކުޅެން ގެންގުޅޭ ޕަޕެޓްތަކެއްހެން.” މާޔާ ހުރީ ޒާން ރިހާއާއި އެއްކޮޅަށް ވާހަކަ ދައްކާތީ ވަރަށް ބޮޑަށް ހިތްހަމަނުޖެހިފައެވެ.\n“އެއްފަހަރު ވެސް ވިސްނާލިންތަ ރިހާ އެގޮތަށް ކަންތައް ކުރަނީ ކީއްވެބާއޭ؟” މިފަހަރު ވާހަކަ ދެއްކީ ޒީޝާންއެވެ. މަޑުމަތިރިކަމާއެކުއެވެ. ޒީޝާންވެސް ބޭނުންވީ މާޔާއާއި މާހީއަށް ވިސްނައިދޭށެވެ. “ހިތަށް އެރިތަ އެއްފަހަރުވެސް މާޔާމެންގެ ދޮންތަ އެގޮތަށް ކަންތައް ކުރަނީ މާޔާމެނަށްވެސް އެ ދޮންތައާއިމެދު ކަންތައް ކުރެވޭ ގޮތުންނޭ؟ ނިކަން އަމިއްލަ ނަފްސާ ސުވާލުކޮށްލަބަލަ، ކީއްވެތޯ މާޔާ ވެސް، މާހީވެސް ރިހާއަށް ތިވަރަށް ނަފްރަތު ކުރަނީ؟!” ޒީޝާން ހަމަ އެ މަޑުމަތިރިކަން މަތީ މާޔާ އަދި މާހީ އަށް ސުވާލަކަށް ފަހު ސުވާލެއް ކުރިމަތި ކުރުވަމުން ދިޔައެވެ.\nމާހީވެސް އަދި މާޔާވެސް އެއްޗެކޭ ނުބުނެތިބުމުން ޒާން އަނެއްކާވެސް މާޔާއަށް ބުންޏެވެ. “އެނީވޭސް، މި ފެމިލީގައ ކޮންމެ މައްސަލްއެއް އޮތަސް ހެޔޮ… އައި ވޯންޓް މައި ވެޑިންގ ޓު ބީ އޭޒް ޕާފެކްޓް އޭޒް އިޓް ކޭން ބީ. އެހެންވީމަ ވަކި މީހެއްގެ ޗޮއިސްއަށް ވީމަ ވަކި ކާޑުގެ ޑިޒައިންވެސް ޗޭންޖް ކުރަން ބޭނުމެއްނޫން. މާޔާ ވެސް އޮގޮތް ބޭނުންނުވާނެކަންނޭގެ. ޕްލީޒް އަދި އެއްފަހަރު ވިސްނާލަބަލަ.” އެހެން ބުނުމަށްފަހު ޒާން އެތަނުން ނުކުތުމަށް ހިނގައިގަތެވެ. ފަހަތުން ޒީޝާންވެސް ނުކުތެވެ.\nމާޔާ ވިސްނިއެވެ. ރިހާ ޗޫޒްކުރި ކާޑަކަށް ވުމުން އެ ކާޑު ބޭނުން ކޮށްފިޔާ ގެއްލުންވާނީވެސް މާޔާއަށެވެ. ނަމަވެސް އެކާޑު ބޭނުންކޮށްފިއްޔާ، މާޔާއަށް އެވަރު ކުޑަ ކަމެއްވެސް އަމިއްލައަށް ނުކުރެވޭ ހިތާ ރިހާ އޭނާއަށް މަލާމާތް ކުރާނޭ މާޔާގެ ހިތްބުނަމުންދިޔައެވެ. އަދި ރިހާގެ ބޭނުމަކީވެސް އެއީ ކަމަށް މާޔާއަށް ހީވިއެވެ. ނޫނީ އެތަނުން ކާޑެއްބޭނުން ނުކޮށް މާޔާ އެހާ ގަޔާނުވާ ޑިޒައިނެއްގެ ކާޑެއް ބޭނުންކޮށްފިއްޔާ ވެސް އެއީ ރިހާ އަށް ފައިދާ ހުރި ކަމަކަށް ވެދާނެއެވެ. އެހެނީ އޭރުން ގައިމުވެސް މާޔާގެ ވެޑިން މާޔާ ބޭނުންވާހާ ފުރިހަމައެއް ނުވާނެއެވެ. އެއީވެސް ރިހާގެ މަޤްޞަދަށް ވުން އެކަށީގެންވެއެވެ. މާޔާ ދެކޭގޮތުގައި ރިހާ ދުވަހަކުވެސް މާޔާއަށް ހެވެއް ނޭދޭނެއެވެ. ކޮންމެ ގޮތެއް ވިއަސް ވަރިހަމަ ކަމަށް ނިންމާފަ މާޔާ އެންމެ ފަހުން އެތަނުން އެންމެ ރީތި ކާޑުނަގާ އެ ކާޑު ބޭނުން ކުރުމަށް ނިންމިއެވެ. އެންމެނަށްވެސް އެ ކާޑުތަށް ކަމުދިޔައީމައެވެ. އަދި އެއަށްފަހު ރިހާއަށް “ތޭންކްސް” އޭ ލިޔެލުމަށް މެސެޖް ކޮށްލިއެވެ.\nހިތާމަ ލޯބި July 27, 2017\nތިޔަ ދިން އުފާ 29\nހިތާމަ ލޯބި October 28, 2017\nހިތަކުން ހަމަނުފިލާނޭ… (03ވަނަ ބައި)\nލޯބި April 14, 2015


Sheryn arts: Hobby akun viyafaari akah\nޝެރީން އާއި އޭނާގެ ފިރިމީހާ--\nޝެރީން އާޓްސް: ހޮބީއަކުން ވިޔަފާރިއަކަށް\n26 މާރޗް 2021 - 17:33:04\nކުރެހުމަކީ އުމުރުން 12 އަހަރުން ފެށިގެން ފޫހިފިލުވާލުމަށް ޓަކައި ހުސް ވަގުތުގައި ހައްވާ ޝެރީން ކުރަމުން އައި ކަމެކެވެ. އެންމެ ކުޑައިރުން ފެށިގެން ވަރަށް ކުރާ ހިތުން ކުރަމުން އައި މި މަސައްކަތް ހަމައެކަނި ފޫހިފިލުވާލުމަށް ކުރާމެއްގެ ގޮތުގައި ބޭއްވުމުގެ ބަދަލުގައި، މިކަމުން މަންފާ ލިބޭނެ ރަނގަޅު ވިޔަފާރިއެއް މިހާރު އޭނާ ވަނީ ފަށާފަ އެވެ.\nއެގޮތުން ސްކޫލު ދައުރުގައި ލައިބްރަރީއަށް ފޮތް ކިޔަން ގޮސް އިންނަ އިރު، އެފޮތް ތަކުގައި ހުންނަ ކުރެހުން ތަކަށް ބަލައިގެން ކުރަހަން ފެށި ޝެރީނަށް އޭރު ދިމާވި އެންމެ ބޮޑު ދައްޗަކީ ލެޕްޓޮޕް ފަދަ އެއްވެސް ވަސީލަތެއް ނެތުމުން މީހުން ޕޯޓްރެއިޓްސް ކުރަހާ ގޮތް ދަސް ކުރަން ނޭނގުމެވެ.\nހަމަ އަމިއްލައަށް މެގަޒިންގަ އިންނަ ފޮޓޯގަނޑު ކަފާލާފައި ކައިރީގަ ބައިންދައިގެން ކުރަހަނީ. ކުރަހަން އިންނައިރު ކައިރީގަ ހުންނަ މީހުން ބަލާފަ ބުނާނެ ތި ވައްތަރެއްވެސް ނޫނޭ އެ މީހަކާ. އަސްލު އެހެން މީހުންގެ ކުރެހުންތައް ނުފެންނާތީ އަޅަކިޔާލަންވެސް ނޭނގެ އޭރުގަ. - ޝެރީން\nސްކޫލު ދައުރު ނިމި ފޯނު ލިބުމުން އޭނާގެ ކުރެހުންތައް ފޭސްބުކްގައި ޕޯސްޓު ކުރަންފެށުމާއެކު، މީހުންނަށް އެ ކަމުގޮސް އެމީހުންގެ އެދުމުގެ މަތީން އެމީހުންގެ ފޮޓޯ ކުރަހަދެން ފެށި ކަމަށް އޭނާ ބުންޏެވެ. ނަމަވެސް މި މަސައްކަތް އަގަށް ކުރަން ފެށީ ރައްޓެހިންގެ ހިޔާލަށެވެ. އޭރު ކޮމިޝަން އާޓެއް ކުރެހުމަށް ލިބެނީ ހާލަކުން ފަހަރެއްގައި ކަމަށްވެސް އޭނާ ބުންޏެވެ.\nމި މަސައްކަތް އިތުރަށް ފުޅާ ކުރުމަށްޓަކައި މީގެ ތިން އަހަރު ކުރިން ސޯޝަލް މީޑިއާގެ އެކި ޕްލެޓްފޯމްތަކުގައި ކުރެހުންތައް ހިއްސާ ކުރަން ފެށިއިރު، މިހާރު އޭނާގެ ކުރެހުންތައް ފޭސްބުކް، އިންސްޓަގްރާމް، ޓިކްޓޮކް އަދި ޔޫޓިއުބްގައި ވެސް އެބަހުއްޓެވެ. މިކަން ކުރުމަށްޓަކައި ޓިއުޓޯރިއަލްތައް ބަލައިގެން ތަފާތު އެކި ވައްތަރުގެ ކުރެހުންތައް ކުރަހަން ދަސްކުރުމަށް ވަރަށް ގިނަ ވަގުތު ހޭދަ ކޮށްފައިި ވާނެ ކަމަށް އޭނާ ބުނެއެވެ. އެގޮތުން މިހާރު ޑިޖިޓަލް އާޓް، ޕެންސިލް އާޓްގެ އިތުރުން ކެންވަސް ތަކުގައިވެސް އޭނާ އަންނަނީ ކުރަހަމުންނެވެ.\nއޭނާގެ މި މަސައްކަތަށް ލިބޭ އެންމެ ބޮޑު ހިތްވަރަކަށް ވެގެން ގޮސްފައި ވަނީ އޭނާގެ ފިރިމީހާއެވެ. އެގޮތުން އޭނާގެ ފިރިމީހާ އަކީ ވެސް ކުރެހުންތެރިއަކަށް ވެފައި، މިހާރު އޭނާ ނިސްބަތްވާ، އދ. ކުނބުރުދޫގައި ގިނަ ފާރުތަކެއްގައި އޭނާ ވަނީ ތަފާތު އެކި މަންޒަރުތައް ކުރަހާފައެވެ. މިހާރު ރަށުގެ ގިނަ ބައެއް އަންނަނީ އެމީހުންގެ ފާރުތަކުގައި އޭނާ ލައްވާ ތަފާތު އެކި މަންޒަރުތައް ކުރަހަމުންނެވެ.\nއަސްލު ރަށު ފާރުތަކުގައި ކުރަހަން ފެށީ ރަށް އިތުރަށް ރީތިކޮށްލުމުގެ މަގުސަދުގަ - ޝެރީންގެ ފިރިމީހާ\nފޫހިފިލުވާލުމަށްޓަކައި ކުރަން ފެށި މަސައްކަތް ވިޔަފާރިއަކަށް ބަދަލު ވެ މިހާރު ގިނަ ބައެއްގެ ފަރާތުން އެކި ކަހަލަ ހުށަހެޅުންތައް އަންނަ އިރު، ޝެރީންގެ އުންމީދަކީ މިދާއިރާއިން ދެވެން އޮތް އެންމެ ކުރިއަކަށް ދިއުމެވެ.\nމުސްތަގުބަލުގަވެސް މިކަމުން ކުރިއަށް ދެވެން އޮތް ވަރަކަށް ދާން ބޭނުމީ. މިހާރު އަސްލު އެންމެ ބޮޑު ހުވަފެނަކީ ދުނީޔޭގެ ފެންވަރުގައި ބޭއްވޭ މުބާރާތެއްގައި ބައިވެރިވެ ކާމިޔާބު ހޯދުން -ޝެރީން


Kulhudhuhfusheegai covid facility eh naalhaathee kanboduvun\nހދ. ކުޅުދުއްފުށި: އެ ސިޓީގައި ކޮވިޑް ފެސިލިޓީއެއް ނެތުމުން ކަންބޮޑުވުންތައް އިތުރުވެފައިވޭ -- ފޮޓޯ: އަވަސް\nމިއަދާ ހަމައަށް ވެސް އުތުރުގެ ކުޅުދުއްފުށި ސިޓީގައި ކޮވިޑް ފެސިލިޓީއެއް ގާއިމު ކޮށްފައި ނެތުމުން ކަންބޮޑުވާ ކަމަށް ހދ. ކުޅުދުއްފުށި ރީޖަނަލް ހޮސްޕިޓަލުން ބުނެފި އެވެ.\nއަވަސް އަށް މިއަދު މައުލޫމާތު ދެއްވަމުން ކުޅުދުއްފުށި ރީޖަނަލް ހޮސްޕިޓަލް ހިންގުމާ ހަވާލުވެވަޑައިގެން ހުންނެވި މެނޭޖަރު އަހްމަދު ދާއޫދު ވިދާޅުވީ އެ ރަށުގައި ކޮވިޑް ފެސިލިޓީއެއް ގާއިމު ކޮށްދޭން ސަރުކާރު އިދާރާތަކުގައި އެކި ފަހަރު އެދިފައިވާނެ ކަމަށެވެ. ނަމަވެސް މިއަދާ ހަމައަށް ވެސް އެ ސިޓީގައި ކޮވިޑް ފެސިލިޓީއެއް ނެތުމުން ރައްޔިތުން އެކަމާ ކަންބޮޑުވާ ކަމަށެވެ.\n"އަޅުގަނޑުގެ ސޯޝަލް މީޑިއާގެ ތަފާތު އެކައުންޓްތައް ބޭނުންކޮށްގެން ވެސް އެ ކަންބޮޑުވުންތައް ހިއްސާކޮށްފިން. އެކަމާ އުޅޭ ކަމަށް، ކަމާ ގުޅޭ ބޭފުޅުން ވިދާޅުވޭ. އަދި އެކަމަކު އެފަދަ ފެސިލިޓީއެއް ނެތް،" ދާއޫދު ވިދާޅުވި އެވެ.\nކުޅުދުއްފުށި ރީޖަނަލް ހޮސްޕިޓަލްގެ ޑެޕިއުޓީ ޑިރެކްޓަރު ހަދީޖާ އަލީ ވިދާޅުވީ މިވަގުތު ކޮވިޑް ފެސިލިޓީއެއްގެ ގޮތުގައި ބޭނުން ކުރަނީ މޯލްޑިވްސް ޕޯޓްސް ލިމިޓެޑް (އެމްޕީއެލް) ގެ 24 ކޮޓަރީގެ އިމާރާތެއް ކަމަށެވެ. ނަމަވެސް އެ އިމާރާތުގެ މަތީ ފްލޯތަކަށް ބަލި މީހުން ގެންދަން ބޮޑެތި ދަތިތަކެއް ހުރުމުން އެ އިމާރާތުގައި ބޭނުން ކުރަނީ ތިރީގައި ހުރި ހަތަރު ކޮޓަރިއެއް ކަމަށެވެ.\n"އެތަނުގައި މިޖެހެނީ އަޅުގަނޑުމެންގެ މެޑިކަލް އޮފިސަރުން ވެސް ޕީޕީލާފައި ބާލާފައި އަދި ފެންވެރުމުގެ ކަންކަން ވެސް ހަމަޖައްސަން. އެހެންވެ އެތަނުގައި ހިދުމަތް ދިނުމުގައި ވެސް އެބަހުރި ދަތިތައް،" ހަދީޖާ ވިދާޅުވި އެވެ.\nއޭނާ އިތުރަށް ވިދާޅުވީ ކޮވިޑް ފެސިލިޓީގެ ގޮތުގައި މިވަގުތު ބޭނުންކުރާ ތަނުގައި ހިދުމަތް ދެވޭ ގޮތަށް އެކަށީގެންވާ ޖާގަ ނެތުމުން އާންމުންގެ ޝަކުވާތައް އެބަހުރި ކަމަށެވެ. އެކަންކަން ހައްލު ކުރުމަށް ހޮސްޕިޓަލްގެ ފެންވަރުގައި ކުރެވެން ހުރި މަސައްކަތްތައް ކުރަމުންދާ ކަމަށް ވެސް ވިދާޅުވި އެވެ.\nކުޅުދުއްފުށްޓަކީ މާލެ ފިޔަވާ އެންމެ ގިނަ ބަޔަކު ހިދުމަތް ހޯދާ ސަރުކާރުގެ އެންމެ ބޮޑު އެއް ހޮސްޕިޓަލެވެ.\nކޮވިޑް-19 އިގެ ހާލަތުގައި މޮނިޓަރިންގައިވާ އުތުރުގެ ބައެއް ރަށްތަކުގެ މީހުން މިހާރު ވެސް ސިއްހީ ހިދުމަތް ހޯދަން ކުޅުދުއްފުށްޓަށް ދަތުރު ކުރެ އެވެ. އަދި އެފަދަ ބައެއް މީހުން ކޮވިޑަށް ޕޮޒިޓިވް ވުމުން އެރަށުގައި ބައިތިއްބައިގެން ހިދުމަތް ދޭނެ ފެސިލިޓީއެެއް ނެތުމުން ކުޅުދުއްފުށި ސިޓީ ކައުންސިލުން ވެސް ވަނީ ކަންބޮޑުވުން ފާޅުކޮށްފަ އެވެ.\nކުޅުދުއްފުށީގެ މޭޔަރު މުހައްމަދު އާތިފް ވިދާޅުވީ ކޮވިޑް ފެސިލިޓީއެއް ކުޅުދުއްފުއްޓަށް މިވަގުތު ވަރަށް މުހިއްމު ކަމަށެވެ. އެހެންކަމުން ސަރުކާރުން އަވަސް މުސްތަގުބަލެއްގައި ކުޅުދުއްފުށީގައި ކޮވިޑް ފެސިލިޓީއެއް ގާއިމު ކޮށްދޭނެ ކަމަށް އުއްމީދު ކުރައްވާ ކަމަށެވެ.\nކުޅުދުއްފުށީގައި ކޮވިޑް ފެސިލިޓީއެއް ގާއިމުކޮށްފައި ނުވާތީ ކުޅުދުއްފުށި އުތުރު ދާއިރާގެ މަޖިލިސް މެންބަރު ޔާސިރު އަބުދުލް ލަތީފް ވެސް މަޖިލީހުގައި އެ ކަންބޮޑުވުން ފާޅު ކުރައްވާފައިވެ އެވެ.\nކުޅުދުއްފުށީގައި ކޮވިޑް ފެސިލިޓީއެއް ހެދުމުގެ މަސައްކަތް ކުރަމުންދާ ކަމަށް ސަރުކާރުން ކުރިން ބުނެފައިވެ އެވެ.


ދިވެހިރާއްޖޭގައި ހުރި ވިޔަފާރީގެ ފުރުޞަތުތައް ތަޖުރިބާކޮށްލުމަށާއި ރާއްޖޭގައި އިންވެސްޓް ކުރުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، ސްރީލަންކާގެ ވިޔަފާރިވެރިންނަށް ވަނީ ދައުވަތު އަރުވާފަ އެވެ.\nދިވެހިރާއްޖެއާއި ސްރީލަންކާއާއި ދެމެދު ޤާއިމުވެފައި އޮތް ވިޔަފާރީގެ ގުޅުން ވޭތުވެދިޔަ އަހަރުތަކުގައި ކުރިއަރާފައިވާކަން ފާހަގަކުރައްވައި ރައީސުލްޖުމްހޫރިއްޔާ ވިދާޅުވީ ކުރިއަށްއޮތް ދުވަސްތަކުގައި ދެޤައުމުގެ ވިޔަފާރީގެ ގުޅުން އިތުރަށް ރަނގަޅުކުރެއްވުމަށް މަސައްކަތްކޮށްދެއްވާނެކަމަށެވެ.\nރާއްޖޭގައި އިންވެސްޓް ކުރުމަށް ރައީސުލްޖުމްޙޫރިއްޔާ ސްރީލަންކާގެ ވިޔަފާރިވެރިންނަށް ދައުވަތު އަރުވާފައިވަނީ ސްރީލަންކާގެ މިނިވަން ދުވަސް ޝަރަފުވެރިކޮށްދެއްވުމަށް އެ ގައުމުގެ ރައީސް މައިތްރިޕާލަ ސިރިސޭނާ ދެއްވި ދަޢުވަތަކަށް ސްރީލަންކާއަށް މިހާރު ކުރައްވަމުންގެންދަވާ ފުރާމާނަ ދަތުރުފުޅުގައި ސްރީލަންކާގެ ވިޔަފާރިވެރިންނާ ބައްދަލުކުރައްވައެވެ.\nމިއަދުގެ ބައްދަލުވުމުގައި ސްރީ ލަންކާގެ ބިޒްނަސް ކައުންސިލްގެ ފަރާތުން ރައީސް އަށް ވަނީ ހަނދާނީ ފިލައެއް އަރުވައިފަ އެވެ.\nމިމޭރުމުން ވާހަކަފުޅު ދައްކަވަމުން ރާއްޖޭގައި އިންވެސްޓް ކުރުމަށް ސްރީލަންކާގެ ވިޔަފާރިވެރިންނަށް ރައީސުލްޖުމްހޫރިއްޔާ ދައުވަތުދެއްވި އެވެ.\nމީގެ އިތުރުން ރައީސުލްޖުމްހޫރިއްޔާ ވިދާޅުވީ ދިވެހިރާއްޖެއާއި ސްރީލަންކާ ކުރިއަރަމުންދަނީ އުއްމީދީ މިންވަރެއްގައި ކަމަށާއި ދެ ގައުމުގެ އިޤްތިޞާދު ކުރިއަރަމުންދަނީ ވަރަށް އެއްގޮތް ކަންތައްތަކެއްގެ މައްޗަށްކަމަށެވެ.\nއެހެންކަމުން އަމިއްލަ ވިޔަފާރިތައް ކުރިއެރުވުމަށް މި ސަރުކާރުން ޚާއްޞަ އިސްކަމެއް ދެއްވައި ބޭރުގެ އިންވެސްޓަރުންނަށްވެސް ކުރިއަށްވުރެ ބޮޑަށް އިސްކަމެއް ދެއްވާނެ ކަމުގައި އެމަނިކުފާނު ވިދާޅުވިއެވެ.\nއެހެންކަމާއެކު ދެޤައުމަށްވެސް ޤުދުރަތީ ކާރިސާތަކުގެ ސަބަބުންނާއި މޫސުމަށްއަންނަ ބަދަލުތަކުގެ ސަބަބުން އުދަގޫތަކެއް ކުރިމަތިވާކަމުގައި ވިދާޅުވިއެވެ.\nމި ގޮތުން ދެޤައުމުގެ އިޤްތިޞާދު ކުރިއަރަމުން ދަނީ މައިގަނޑު ގޮތެއްގައި ފަތުރުވެރިކަމުގެ ސިނާޢަތުންކަން ފާހަގަކުރެއްވިއެވެ.\nމީގެއިތުރުން އިޤްތިޞާދު ކުރިއެރުވުމުގައްޔާއި ވިޔަފާރިތައް އިތުރުކުރުމުގައި ދެޤައުމަށްވެސް ފައިދާވާނެ ގޮތަށް މި ސަރުކާރުން މަސައްކަތް ކުރައްވާނެ ކަމުގެ ޔަޤީންކަން ސްރީލަންކާގެ ވިޔަފާރިވެރިންނަށް ރައީސުލްޖުމްހޫރިއްޔާ ދެއްވިއެވެ.\nރައީސުލްޖުމްހޫރިއްޔާގެ ވާހަކަފުޅުގައި ދެޤައުމަށް އެކުގައި ކުރިއެރުވޭނެ ދާއިރާތަކުގެ މައްޗަށް އަލިއަޅުއްވާލައްވައި އިޢާދަކުރަނިވި ހަކަތަ ބޭނުންކުރުމުގައި އެކުގައި މަސައްކަތްތަކެއް ކުރެވިދާނެކަން ފާހަގަކުރެއްވިއެވެ.\nރާއްޖެ އާއި ސްރީ ލަންކާގައި ޓޫރިޒަމް ފަދަ އެއްގޮތް ދާއިރާތަކެއް ހުރި އިރު މޫސުމަށް ބަދަލު އައުމާއި ގުދުރަތީ ހާދިސާ ފަދަ ކަންކަން ދެ ގައުމަށް ވެސް ކުރިމަތިލާން ޖެހިފައިވާ ކަމަށް ވިދާޅުވި އެވެ.\nމިއަދުގެ ބައްދަލުކުރެއްވުމުގައި ސްރީލަންކާގެ ވިޔަފާރިވެރިންގެ ކައުންސިލްގެ ރައީސް ވަނީ ދެ ގައުމުގެ ވިޔަފާރީގެ ގުޅުން ބަދަހި ކުރެއްވުމަށް ރައީސުލްޖުމްހޫރިއްޔާ ކުރައްވަމުން ގެންދަވާ މަސައްކަތްތަކުގެ އަގުވަޒަންކުރުމުގެ ގޮތުން ހަނދާނީ ފިލައެއް އަރުވާފައެވެ.\nމީގެއިތުރުން އިގްތިސާދު ކުރިއެރުވުމާއި ވިޔަފާރިތައް އިތުރުކުރުމުގައި ދެ ގައުމަށް ވެސް ފައިދާވާނެ ގޮތަށް އެމަނިކުފާނުގެ ސަރުކާރުން މަސައްކަތް ކުރައްވާނެ ކަމުގެ ޔަގީންކަން ސްރީލަންކާގެ ވިޔަފާރިވެރިންނަށް ރައީސް ދެއްވި އެވެ.\nރައީސްގެ ވާހަކަފުޅުގައި ދެ ގައުމަށް އެކުގައި ކުރިއެރުވޭނެ ދާއިރާތަކުގެ މައްޗަށް އަލިއަޅުއްވާލައްވައި އިއާދަކުރަނިވި ހަކަތަ ބޭނުންކުރުމުގައި އެކުގައި މަސައްކަތްތަކެއް ކުރެވިދާނެކަން ފާހަގަކުރެއްވި އެވެ.\nރާއްޖޭގެ ވިޔަފާރިވެރިންގެ ވަފުދަކުން ވަނީ ސްރީ ލަންކާގެ ވިޔަފާރިވެރިންނާ ބައްދަލުކޮށްފަ އެވެ.\nރައީސުލްޖުމްހޫރިއްޔާ ވިދާޅުވީ މި ސަރުކާރުން ޤަބޫލުކުރައްވަނީ ޤައުމުގެ އިޤްތިޞާދު ފުޅާވެ ކުރިއަރަމުންދާނީ ޕްރައިވެޓް ސެކްޓަރ ނުވަތަ އަމިއްލަ ވިޔަފާރިތައް ކުރިއަރުވަން މަސައްކަތްތަކެއް ކޮށްގެންކަމުގައެވެ.\nމި ރަސްމިއްޔާތުގައި ރާއްޖޭގެ އިކޮނޮމިކް މިނިސްޓަރު ފައްޔާޒް އިސްމާއިލް ވެސް ވާހަކަ ދެއްކެވި އެވެ.\nމި ބައްދަލުވުމުގައި ދިވެހި ވިޔަފާރިވެރިންވެސް ވަނީ ބައިވެރިވެ، މަޝްވަރާތައްކޮށްފަ އެވެ.\nބައްދަލުވުމުގައި ސަރުކާރުގެ ބައެއް މިނިސްޓަރުންނާއި، އިސްބޭފުޅުން ބައިވެރިވެވަޑައިގެންފައިވެއެވެ.


galehiri: މަޑަވެލީ މޫސިޔާގެ ޢާއިލާއިން - ހަތްވަނަބައި\nމަޑަވެލީ މޫސިޔާގެ ޢާއިލާއިން - ހަތްވަނަބައި\nހަވަރު ތިނަދޫ ޙާޖީ މުޙައްމަދު ކަލޭގެފާނަކީ،އިސްކޮޅުފުޅުން6ފޫޓަށްވުރެ ދިގު، ހަށިކޮޅު ބިޔަ، ގައިގެކުލަކޮޅު މެދުމިނަށްވުރެކަޅު، ޞިއްޙަތު ރަނގަޅު ބޭފުޅެކެވެ. ބައެއްފަހަރަށް މަކަނަށް ފޮށާ ލައްވައިގެން އާދައިގެގޮތަކަށް އުޅުއްވަ އެވެ. މަދުފަހަރަކު ހަމައެކަނި މުންޑެއް އަނދެލައްވައިގެން ވެސް ހުންނަވައިފަ އެވެ. ބޭރުން ހަދާފައިވާ ފައިވާނުގެއިތުރަށް އަމިއްލަފުޅަށް ހައްދަވާ މަރަވަޅި ބޭނުންފުޅު ކުރައްވަ އެވެ. ކޮންމެހެން ދައްކަވަންޖެހޭ ވާހަކަފުޅެއްފިޔަވައި ގިނަވަގުތު ހަނުހުންނެވުން އިސްކުރައްވާ ބަސްމަދު ބޭފުޅެކެވެ. ދުވާލުގެ ބައެއް ވަގުތުތަކުގައި ކަނބުރުގޭގައި މަސައްކަތް ކުރައްވާ ކަނބުރެކެވެ. ވިރުވައިއަޅައި އެކިއެކިތަކެތި ހައްދަވައެވެ.\nނަގިލި، މާދާ، ދަންމާނު ބުޅި، ކަތިވަޅި، ވަޅި، ފުރޯ، ހަނުފަދަ ކިތައްމެ އެއްޗެއް ޢާއްމުކޮށް ގާތްމީހުންނާއި އަމިއްލަ ބޭނުންފުޅަށް ހައްދަވައެވެ. ލާނދާ ހައްދަވައި، އުއްކަވަ އެވެ. ބޮޑުމަލާފަތް ހެއްދެވުމާއި، ލާފެންކޮށް ލިޔެ ލާޖެއްސެވުމާއި، ދިވެހީންދަންނަ ހުރިހާ ވައްތަރެއްގެ މަސްވެރިކަމަކީ ވެސް އޭނާއަށް ރަގަޅަށް އެނގިވަޑައިގަންނަވާ އަދި ބައެއްފަހަރު މީހުންނަށް ދަސްކޮށްދެއްވުމުގެ ގޮތުންނާއިއެކު ކުރެއްވި މަސައްކަތްތަކެވެ. ހުވަދު އަތޮޅަށް ފެމުނު މަސްވެރިކަމާއި، ކަށިމިޔަރުގެ މަސްވެރިކަން ތަޢާރަފުކޮށްދެއްވީ ވެސް އޭނާއެވެ. އެ ދެ ވައްތަރުގެ މިޔަރު ބޭނޭކަހަލަ ބުޅި ޖަހަން ފެއްޓީ ވެސް އޭނާ އެވެ.\nމޮޅުކެޔޮޅެއްކަމަށްބެލެވޭ ޙާޖީ މުޙަންމަދު ކަލޭފާނު ހަވަރު ތިނަދޫގެ 07 ދޯންޏަކަށް އެއްދުވަހު މަސްބާނައި ދެއްވި ކަމަށް ބުނެވެ އެވެ. އެކަންވީގޮތަކީ، އޭނާ މަސްވެރިކަންކުރައްވަން ފުއްޓަރުފަރާތަށް ބޮއްކުރާއެއްގައި ނިކުމެ އުޅުއްވަނިކޮށް ފަރާއި ދާދިގާތުން މަސްވެރީން މަސްބާނަމުން ގެންދަނިކޮށް ފެނިވަޑައިގެން އެތަނުން ދޯންޏަކަށް އަރާވަޑައިގެން މަސްބާނާދެއްވައި، އެދޯނި ފުރުމުން އަނެއް ދޯންޏަށް ވަޑައިގެން މަސްބާނާ ދެއްވައި، އެގޮތަށް ހަތްދޯންޏަށް މަސްބާނާ ދެއްވީއެވެ. އެރަށުން މީހުން ބޭލުމާއި ޖެހެންދެން ވެސް 07 ދޯންޏަށް މަސްބާނައިދެއްވި ދުވަސް ހަވަރުތިނަދޫ މީހުން ފާހަގަކުރަނީ، "ހަތްކުޑައިގެ ދުވަސް" ގެ ގޮތުގަ އެވެ. ގާތްގަނޑަކަށް 150 ވަރަކަށް ފަޅުރަށް އޮންނަ، ހުވަދު އަތޮޅުގެ ހުރިހާ ފަޅުރަށެއްގެ ނަންތަކާއި، އެރަށްރަށް އޮންނަތަނާއި، އަތޮޅުގެ ގިރިފަރު، ކަނޑުއޮޅިތައް ވެސް އޭނާއަށް އެނގިވަޑައިގަންނަވަ އެވެ. އަތޮޅުގެ އެކިވަރުގެ ހައެއްކަ ފަޅުރަށް ވަރުވާއަށް ލިޔުއްވައިގެން އުޅުއްވި އެވެ.\nމުޙައްމަދު ކަލޭގެފާނަކީ، ތިލޭރުވެރިކަމާއި، އެކިވައްތަރުގެ ވަޑިކަމާއި، ބޭސްވެރިކަމާއި، ނަކަތްތެރިކަމާއި، އަދި ފަންޑިތަވެރިކަން ވެސް އެނގި ވަޑައިގަންނަވާ ބޭފުޅެކެވެ. ތާރީޚީ މަޢުލޫމާތުތަކާއި، މާލެއާއި އަތޮޅުގެ ބޮޑެތި ޢާއިލާތަކުގެ ވަނަވަރާއި،އެޢާއިލާތަކާއިގުޅޭ މުހިއްމު މަޢުލޫމާތު ހޯއްދަވައި، އެއްކުރައްވައި، ލިޔުއްވި އެވެ. އަތޮޅުގެ ބޮޑުނާއިބުކަމާއި، ހަވަރުތިނަދޫ އިސް ކަތީބުކަންކުރެއްވި އެވެ. ބޭރުދަތުރުކުރާ ދެއޮޑިއާއި، އެތެރޭގެ މަސްވެރިކަމާއި، އެހެނިހެން ކަނޑުދަތުރުކުރާ އެކިވަރުގެ ހަތަރުފަސް އުޅަނދު ގެންގުޅުއްވި އެވެ. މިކަންކަމާއެކު ވަގުތުގައި ފަރުޟުނަމާދު އަދާއަށްކުރެއްވުމަށް އިސްކަންދެއްވިއެވެ. އަދި އޭނާއަކީ، އެޒަމާނުގައި ވަރަށް މަޝްހޫރު މުއްސަންޖަކަށް ވުމާއެކު ވެސް ޢާއްމުކޮށް ފަރިއްކުޅުއްވަނީ، ރާބޮޅާއިން ކައްކާ ކިރުގަރު ދިޔައާއި، ހިއްކި ބަނބުކޭލެވެ.\nއާދެ! މުޙަންމަދު ކަލޭފާނަކީ، އޭރުވެސް މިހާރުވެސް ހަވަރުތިނަދޫއާއި، މަޑަވެއްޔާއި، ހޯޑެއްދޫއަށް ނިސްބަތްވާ އެންމެ ޢާއިލާ ބޮޑު އަދި އަވަހާރަވުމާއި ހަމަޔަށް ވެސް އެންމެގިނަބަޔަކު ބޯލެނބި، އަދި އެންމެގިނަ ދުވަހު އަތޮޅުގެ އެންމެ އިސްވެރިކަން ކުރެއްވި ޝަޚުޞިއްޔަ ތެވެ. އަލްއަމީރު މުޙައްމަދު އަމީނު ދޮށިމޭނާ ކިލެގެފާނު، މުޙައްމަދު ކަލޭގެފާނާއި އެކީގައި ކުރެއްވި އައްޑޫ ދަތުރުފުޅުގައި ފަހަރެއްގައި، އަމީރު އަމީނަށް އެނގިވަޑައިނުގެން އޮތުން އެކަށީގެން ވިޔަސް ޙާޖީ މުޙައްމަދު ކަލޭގެފާނަކީ، އެދުވަސްވަރު ރާއްޖެއަށް ވެސް ވަރަށް މަޝްހޫރު ވަރަށް ކުޅަދާނަ، މޮޅު މާލިމީ އެކެވެ. އެފަހަރު އަމީން ދީދީ ދަތުރުފުޅު ކުރެއްވީ، މުޙައްމަދު ކަލޭގެފާނުގެ ދޯންޏެއްގައެވެ. ދަތުރުގެ މާލިމީއަކަށް ގެންދެވީ ހަވަރުތިނަދޫ އާދަމްތަކުރުފާނު (ރެހެނެބޭ) އެވެ. ޙާޖީ މުޙަންމަދު ކަލޭފާނަކީ، އޭނާގެ ޒަމާނުގައި މާލޭގައިއޮތް ވެރިކަމުގެ އެންމެ އިސް ބޭފުޅުންނާއި އެހެނިހެން ބޮޑުންނާއި ވެސް ގުޅުން ބޮޑު ބޭފުޅެކެވެ. ޚާއްޞަކޮށް އަތިރީގޭ އިބްރާހީމްދޮށިމޭނާ ކިލެގެފާނާއި، ޢަބުދުލްމަޖީދު ރަންނަބަޑޭރި ކިލެގެފާނާއި، އެކިލެގެފާނުގެ އަނބިކަނބަލުންނާއި، ބޭފުޅުންގެ ވަރަށް ގާތް ބޭފުޅެކެވެ. ރަންނަބަޑޭރި ކިލެފާނުގެ އަނބިކަނބަލުން ދޮންގޮމާއަކީ، ނޫރައްދީން ބަންޑާރައިންގެ ދަރިކަނބަލުން ނެވެ. އޭރުގެ ރަދުން އައްސުލްޠާން މުޙައްމަދު ޝަމްޝުއްދީންގެ ކޮއްކޯފުޅެވެ. މިހެންކަމުން ޙާޖީ މުޙައްމަދު ކަލޭގެފާނަކީ، ރާއްޖެތެރޭގައި އޭރު ބާރުހުރި، ޤަދަރުވެރި، ބޭފުޅެކެވެ.\nޙާޖީ މުޙައްމަދު ކަލޭގެފާނު މާލެވަޑައިގަންނަވާ ކޮންމެ ދަތުރުފުޅެއްގައި ރަސްގެފާނުގެ ފައިންޕުޅު ދެކެވަޑައިގަތުމަށް ގަނޑުވަރަށް ވަޑައިގަންނަވާ ފުރަތަމަ ދުވަހުގައި، ކަލޭގެފާނާއި އިސްތިޤްބާލް ކުރެއްވުމަށް ގަނޑުވަރުގެ ދޮރޯށިދޮށަށް އޭރުގެ ރަދުން (މުޙައްމަދު ޝަމްޝުއްދީން) ނުކުމެ ވަޑައިގަންވާތަން ފެނިފައިވާކަމަށް ގދ.ތިނަދޫ ޖޭނެސްޓް ޢަލީ ޤާސިމް (ރެއްކާބެ) ބުނުއްވައިފައިވާކަމަށް ރެއްކާބެއްޔާގެ މުޙައްމަދު ޒުހޭރު މަޢުލޫމާތު ދެއްވި އެވެ. ޒުހޭރުގެ ބައްޕައަކީ، މުޙައްމަދު ކަލޭގެފާނުގެ އޮޑި "ފަތުޙުލް ޢިނާޔަތު"ގެ ދަންޑެހެލެވެ. އަދި މުޙައްމަދު ކަލޭގެފާނު، ރަދުންގެ އަރިހަށް ގަނޑުވަރަށް ވަޑައިގަތުމުން ގަނޑުވަރުން ދިމާވާ ޚައްދާމުންނާއި، އެކިވަރުގެ ބެއިކަލުންނާއި، ބޮޑުންގެ ބޭފުޅުންވެސް މުޙަންމަދު ކަލޭގެފާނަށް އިޙްތިރާމް އަދާކުރެއްވުމަށް އެވަގުތަކު އިށީނދެތިއްބެވިނަމަ ތެދުވަންނަވައި، ސަލާމްކުރައްވައި، އުޅުއްވަ އެވެ. އެގޮތަށް އެކަންތައްކުރައްވަނީ، ހުވަދޫ ވާރުވެރިންނަކީ، އެހެން އަތޮޅުތަކާއި ޚިލާފަށް ރަސްކަމުގެ ފަރާތުން ޚާއްޞަ ގަދަރެއް ދެއްވާފައިވާ ބޭފުޅަކަށްވާތީއާއި އަދި ޙާޖީ މުޙައްމަދު ކަލޭގެފާނަކީ، އާދަޔާއިޚިލާފު ޝަޚުޞިއްޔަތަކަށް ވާތީ ވެސް މެ އެވެ.\nޝަމްޝުއްދީން ރަދުންނާއި، އަތިރީގޭ އިބްރާހީމް ދޮށިމޭނާ ކިލެގެފާނާއި، ޢަބުދުލް މަޖީދު ރަންނަބަޑޭރި ކިލެގެފާނާއި، އަލްއަމީރު ޙަސަން ފަރީދުދީދީގެ ބާރުފުޅު ވެރިކަމުގެތެރެއިން ނެތިގޮސް، އެބޭފުޅުންގެ ޚާންދާނަށް ނިސްބަތްވެ ވަޑައިގަންނަވާ އަލްއަމީރު މުޙައްމަދު އަމީނަށް ވެރިކަމުގެ ބާރުތައް ލިބިވަޑައިގަތުމުން މުޙައްމަދު ކަލޭގެފާނާއިމެދުގައި މުލީގެއިން (ރަދުން) ނާއި އަތިރީގެއިން (ބޮޑުވަޒީރު) ބަހައްޓަވަމުން ގެންދެވި ގާތްކަން އަލްއަމީރު މުޙައްމަދު އަމީން ބެހެއްޓެވިކަމަކަށް ނުބެލެވެ އެވެ. ވެރިއެއްގެ ގޮތުން ދަށުގައި ހުރި މީހަކާއިމެދުގައި ވިޔަސް ވެރިމީހާގެ ވާޖިބެއްގެ ގޮތުން، ކުރަންޖެހޭ ކޮންމެކަމެއް ކުރުން އެއީ ރަގަޅުކަމެކެވެ. އަދި އެކަމަކީ، ކުރަންޖެހޭނެކަމެ ވެސް މެ އެވެ. ނަމަވެސް މީހެއްގެ އިޙުސާންތެރިކަން ބޮލާލައިޖަހައި، ކަމަކަށްވާ ކަމަކާނުލައި އެމީހާ ދަށުދަރަޖައަކަށް ނިކަމެތި ކޮށްލައި، ފަޟީޙަތްކޮށް، ހޭރުވުމަކީ، އިސްލާމަކު ކޮށްގެންވާނޭ ކަމެއްނޫ ނެވެ. މިހެނީ، މުޙައްމަދު އަމީންގެ ޢިއްޒަތްތެރި މާތް ކާފާފުޅު އަލްއަމީރު އިބްރާހީމް ދޮށިމޭނާކިލެގެފާނު، މާލޭގެ ބޮޑުހުޅުގެ ޙާދިސާގައި ޤައިދީއެއްގެގޮތުން ނިކަމެތި ޙާލުކޮޅެއްގައި އައްޑޫ އޮޑިއަކުން އައްޑުއަށް ފޮނުވާލެއްވި ދަތުރުގައި ހުވަދު އަތޮޅާއި ހަމައިން ވިއްސާރަވެ، ކަނޑުގަދަވެ،ދަތުރުކުރެވޭވަރު ނުވެގެން ދެފޮއިދުވަހާ ގާތަށް ހަވަރުތިނަދޫގައި އޮޑި ބަނދަރުކުރަން ޖެހުނެވެ. އޭރުވެސް ހުވަދު އަތޮޅުގެ ވާރުވެރިއަކީ، ޙާޖީ މުޙައްމަދު ކަލޭގެފާނެވެ.\nޤައިދީއެއްގެ ގޮތުގައި ދާއިމަށް ފައިންޕުޅުގައި ހިލިހިލާ ޖައްސަވައި، އޮޑީގައި އޮންނެވި އިބްރާހީމް ދޮށިމޭނާކިލެގެފާނަކީ، ސަރުކާރުގެ ވިދާޅުބަސްފުޅެއް، އަމުރުފުޅެއްނެތި، މީހަކަށް ބަޔަކަށް ހެވަތައި ކައިރިވާން ވެސް ލާހިކު ކުޅަދާނަ ނުވާވަރުގެ ސިޔާސީ ކުށްވެރިއެކެވެ. ނަމަވެސް ވިއްސާރައިގެ ގަދަވަޔާއިއެކު އޮޑި ހަލުވައި، ކިލެގެފާނުގެ ޙާލުކޮޅު އިތުރަށް ބޮޑުވެދާނެތީ، މުޙައްމަދު ކަލޭގެފާނު ވަޑައިގެން އެކިލެގެފާނު ހަވަރުތިނަދޫއަށް ބާލުއްވައި އެރުއްވުނު ދަރަޖައަކުން ޢިއްޒަތް އަރުއްވައި ހެޔޮކޮށްހިތްތަވައި އަރިސް ގޮތެއްގައި ގެންގުޅުއްވި އެވެ. އަދި އައްޑު އަތޮޅުގައި ހުންނެވި ދުވަސްވަރު ވެސް ކިލެގެފާނާއި، ޙާޖީ ކަލޭގެފާނު ވަރަށް ގާތްގުޅުމެއް ބޭއްވެވި އެވެ.\nޙާޖީ މުޙައްމަދު ކަލޭގެފާނާއި، އޭރުއޮތް ވެރިކަމާއި ދެމެދުގައިއޮތް އިތުބާރަކާއި ގުޅުންތެރިކަމެއްގެ ބޮޑުކަމުން މިކަން ޙާޖީ މުޙައްމަދު ކަލޭގެފާނު ކުރެއްވި ނަމަވެސް، މިކަމަކީ، އެހެންމީހަކަށް ނުވަތަ ބަޔަކަށް އޭރު ކުރިކަމެއްނަމަ އެކަންވާނީ، ޤަތުލު ވާޖިބު ހިސާބުގެ ކަމަކަށެވެ. އެކަންއޮތީ، އޭރު އެހެންކަން އެންމެ ރަގަޅަށް އެގިވަޑައިގަންނަވާ އެއްބޭފުޅަކީ ވެސް ޚޮދު އިބްރާހީމް ދޮށިމޭނާ ކިލެގެފާ ނެވެ. އެކަން ފަހުން ވެސް އެކިލެގެފާނު ދެނެވަޑައިގަންނަވަ އެވެ. ދެނެވަޑައިގަންނަވާކަން ބަހާއި ޢަމަލުން ސާބިތުކޮށްދެއްވި އެވެ. އެކިލެގެފާނުގެ ބޭފުޅުން ދެނެވަޑައިގަންނަވަ އެވެ. އަދި ކާފަ ބޭފުޅުން ވެސް ދެނެވަޑައިގަންނަވަ އެވެ. ނަމަވެސް އެކިލެގެފާނުގެ ދަރިކަލުން އަލްއަމީރު އަޙުމަދު ދޮށިމޭނާ ކިލެގެފާނުގެ ދަރިކަލުން އަލްއަމީރު މުޙައްމަދު އަމީން ދޮށިމޭނާ ކިލެގެފާނަށް އެކަން އެގިވަޑައިގަންނަވާކަމަށް ބެލެވޭކަށް ނެތެވެ. އަދިކީއްތޯއެވެ. ދިވެހި ތާރީޚް ހެކިދެނީ، އެނގިވަޑައިނުގަންނަވާ ކަމަށެވެ. މިހެނީ، އަލްއަމީރު މުޙައްމަދު އަމީނަށް ދައުލަތުގެ އިސް ބާރުތައް ލިބިވަޑައިގަތީ، އަލްއަމީރު ޙަސަން ފަރީދު އަވަހާރަ ވުމުން ނެވެ. ބާރުތައް ލިބިވަޑައިގަތީ، އެބާރުތައްދެއްވަން ޢަބުދުލްމަޖީދު ރަންނަބަނޑޭރި ކިލެގެފާނު ވެސް ބޭނުންފުޅުވެ ވަޑައިގަންނަވާތީ އެވެ. ނަމަވެސް އެހިސާބުން ޢަބުދުލް މަޖީދު ރަންނަބަޑޭރި ކިލެގެފާނުގެ ދޮށީ ދަރިކަލުން އަލްއަމީރު މުޙައްމަދު ފަރީދު (ފަހުން ޖަލާލަތުލް މަލިކު މުޙައްމަދު ފަރީދުލްއައްވަލް) އާއި މެދުގައި ވެސް އަލްއަމީރު މުހައްމަދު އަމީނު ކަންކުރެއްވީ އެންމެރަގަޅަށް ނޫންކަމަށް ދިވެހި ތާރީޚުން ސާފުކޮށްއެނގެ އެވެ.\nއަލްއަމީރު މުޙައްމަދު ފަރީދާއި، އަލްއަމީރު މުޙައްމަދު އަމީނަކީ، ދެބެންގެދެދަރި ބޭފުޅުންނެވެ. ޙާޖީ މުޙައްމަދު ކަލޭގެފާނުގެ ޙަޔާތުގެ ފަތްފުށްތައް ފިޔަވައި، އެހެނިހެން ފަތްފުށްތައް ނިގުޅައި، ބަލައި، ކިޔައިހެދުމަކީ، މިތާގައި އަޅުގަނޑު ކޮންމެހެން ކުރަންވީ ކަމެއް ކަމަށް ނުދެކެ މެވެ. ޙާޖީ މުޙަންމަދުކަލޭފާނު އަވަހާރަވީ ދެވަނަ ފަހަރަށް ޙައްޖަށް ވަޑައިގަތުމަށް މާލެއަށް ވަޑައިގެން އުޅުއްވަނިކޮށް ކުއްލި އާލާސްކަންފުޅެއް ޖެހިވަޑައިގެން، ޢުމުރުފުޅުން ގާތްގަނޑަކަށް 72 އަހަރުފުޅު ހާތާގަ އެވެ. ނަމަވެސް ޞިއްޙަތު ރަނގަޅުވެފައި ހަށިކޮޅު ފެންނަނީ ދުޅަހެޔޮކޮށްނެވެ. އަޅުގަނޑު ކުރިން ވެސް ލިޔެފައިވާނެ ފަދައިން އާލާސްކަންފުޅަށް ބޭސްކޮޅު އެރުވީ އޭރުގެ މަޝްހޫރު ބޭސްވެރިއެއް ކަމަށްވާ، މުޙަންމަދު ކަލޭގެފާނާއި ދެބެންގެ ދެދަރި ދައްތައަކަށް މާމަ ވިދާޅުވާ ހަވަރުތިނަދޫ/ކޭވަކުގޭ ޙަކީމް ޙުސޭން ޢަފީފެވެ. ޙާޖީ މުޙަންމަދު ކަލޭގެފާނު ފަސްދާނުލެވުނީ، (އޭނާގެ އަންހެން ބޭފުޅެއްކަމަށްވާ ޙައްވާފާނުގެ މަހާނަޔާއި ޖެހިގެން) މައްޗަންގޮޅީ އާމިސްކިތުގެ ޤަބުރުސްތާނުގަ އެވެ. އެއީ މިހާރު މއ.ބާބުލްއަވާލީއާ، ސްޓާރޝެލް އެހުރި ކޮއްޓެވެ.\nޙާޖީ މުޙަންމަދު ކަލޭފާނާއި، ދެކުނުގޭ ދޮންމަނިކު\nމި ލިޔުމުގައި އަޅުގަނޑު ފާހަގަކޮށްފައިވާ، އަލްމަރުޙޫމް ޙާޖީ މުޙަންމަދު ކަލޭފާނު ހުވަދުއަތޮޅަށް ކޮށްދެއްވި އެންމެ އަގުހުރި ޚިދުމަތަކީ، އަތޮޅުގެތައުލީމަށްޓަކައި އޭނާކޮށްދެއްވި ޚިދުމަތްކަމަށް ބަޔާންކޮށްފައިވާނެއެވެ. އަދި އެޚިދުމަތުގެ މޭސްތިރިއަކީ، އައްޝޭޚް އަލްމަރުޙޫމް މުޙަންމަދު ފަހުމީ ފާއިޒް (ދެކުނުގޭ ދޮންމަނިކު) ކަމަށް ވެސް ލިޔެފައިވާނެ އެވެ. ވީމާ، މި ފޮތް ނިންމާލުމުގެ ކުރިން އޭނާއާއި ބެހޭގޮތުން މަޢުލޫމާތުކޮޅެއް ލިޔެލުމަކީ، މުހިންމު ކަމެއްކަމަށް ދެކެމެވެ. އާދެ! ދޮންމަނިކު ތަޢުލީމު ޙާޞިލްކުރެއްވީ އައްޝޭޚް ޙުސައިން ޞަލާޙުއްދީން އަރިހުންނެވެ. އޭނާއަކީ، އެނދުރުންނަށްވުރެ ދަރިވަރުން މޮޅުވާނެޔޭ ބުނާބަހު ފުރިހަމަ މިޘާލެކެވެ. ޢަރަބިބަހާއި، އެބަހުގެ ޤަވާޢިދުގެ ތެރެއަށް ދޮންމަނިކަށް ވެދެވަޑައިގެންނެވިފައިވާ މިންވަރު އެނގުނީ، ޢަރަބި ބަހުން އޭނާ ހެއްދެވި ޅެމެއްގެ ސަބަބުންނެވެ. އާދެ! އެ ޅެމުގެ ނަމަކީ "މާލިލްކަވާކިބް" އެވެ.\nދޮންމަނިކު ޢިލްމީ އަދި ދީނީ ބަޙުޘްތަކުގައި، ވަޒީރުލްޙައްޤާނިއްޔާ އައްޝޭޚް ޙުސައިން ޞަލާހުއްދީނާއި، ދޮންމަނިކާ ދެމެދު ޚިޔާލު ތަފާތުވުން ބޮޑުވެ އެކަން ޙައްލުކުރެއްވުމުގެ މައްސަލަ، އޭރުގެ ރަދުން އައްސުލްޠާން މުޙަންމަދު ޝަމްސުއްދީންގެ އަރިހަށް ހުށަހެޅިއްޖެ އެވެ. މިދުވަސްވަރު ހުވަދު އަތޮޅުގެ އަތޮޅުވެރިޔާ ޙާޖީ މުޙަންމަދު ކަލޭފާނު މާލެ ވަޑައިގެން އާދަކާދައިގެމަތީން އަތޮޅުގެ ޙާލުއަޙުވާލު ދެންނެވުމަށް ރަސްގެފާނު އަރިހަށް ވަޑައިގެން އަތޮޅުގެ ތަޢުލީމީ ކަންކަން ރަނގަޅުކުރަން ބޭނުންފުޅުވާވާހަކަ ދެންނެވުމުން ފުރުޞަތުގެ ބޭނުން ހިއްޕަވައި، އަތޮޅުވެރިޔާއާއެކު، ދޮންމަނިކު ހުވަދުއަތޮޅަށް ފޮނުއްވީއެވެ.\nއަލްމަރުޙޫމް ދެކުނުގޭ ދޮންމަނިކު ހަވަރުތިނަދުއަށް ވަޑައިގަތުމުން އޭނާގެ ނާޒިރުކަމުގެދަށުން ކިޔަވައިދެއްވުމަށް ހުޅުވުނު މަދަރުސާއަކީ "މަދަރުސަތުލް އަސްބާޙް" އެވެ. އެ މަދަރުސާ ހުޅުވުނީ، ޖުމާދަލްއާޚިރާ 15، 1351ހ. (އޮކްޓޫބަރ 16، 1932މ.) ގަ އެވެ. (ފަހުން އެއީ މަދަރުސަތު ސުބުލައްސަލާމާއި އަދި މަދަރުސަތު އަމީރު އިބްރާހީމް އެވެ.) އެދުވަސްވަރު ހުވަދު އަތޮޅުގެ ހުރިހާ ރަށެއްގައި ވެރިކަމުގެ ދާއިރާގައި ޙަރަކާތްތެރިވި އެންމެންނަކީ ވެސް ދޮންމަނިކުގެ ނާޒިރުކަމުގެ ދަށުން އޭނާ އުފެއްދެވި ޢިލްމުވެރީންނެވެ. އެގޮތުން ހަވަރުތިނަދޫ/އަބްހަރީގޭ އިބްރާހިމް ރަޝީދަކީ، ދޮންމަނިކުގެ ވަރަށް އިސް ދަރިވަރެކެވެ. އިބްރާހީމް ރަޝީދަކީ، ޤްރުއާން ހިތުދަސް އަދި މޮޅު ޝާޢިރެކެވެ. މަޑަވެލީ ކަނޑުފެންނަގޭ އަލްމަރްހޫމް ޢަބްދުލްކަރީމް ޔޫސުފް (ކަރީމްބެއްޔާ) އަކީ ވެސް މޮޅު ޢިލްމުވެރިއެކެވެ. ކަރީމްބެއްޔާގެ ޝަރަޙަ ކޮށްދިނުމުން އެކަނި ވެސް ޢަރަބިބަހުގެ ޤަވާޢިދުތަކަށް ދޮންމަނިކަށް ވެދެވަޑައިގެންނެވިފައިވާ މިންވަރު އަޅުގަނޑަށް އެނގެއެވެ. ކަރީމްބެއްޔާއަކީ، އަޅުގަނޑުގެ އުސްތާޒެކެވެ.\nދުވަސްކޮޅަކަށް ގދ.ވާދޫގައި ވެސް ދޮންމަނިކު ކިޔަވައިދެއްވަން އުޅުއްވި އެވެ. އެދުވަސްވަރު ހެއްދެވި ދިވެހި ބަހުގެ ބަސްފޮތުގެ ނަމަކީ "ބަސްދަބަސް" އެވެ. އެ ފޮތުގެ ދީބާޖާ ފައްޓަވާފައިވަނީ، އިސްކޮށް ބިސްމި ކުރީލައި މި ޢިބާރާތުންނެވެ. ތަރުޖަމާކުރުމުގެ ރޮނގުން މަޝްހޫރު ގައްދޫ ރަޝީދަކީ، ދެކުނުގޭ ދޮންމަނިކުގެ މުސްޠަފާ ރަޝީދުގެ ބޭފުޅެކެވެ. މުސްތަފާ ރަޝީދުގެ މަންމައަކީ، ސިއްކަ ދޮންޙުސައިން ތައްޚާނުގެ މަރިޔަމް މަނިކެފާނުގެ ދޮންމަނިކެ އެވެ. (މި ދޮންމަނިކެގެ އިތުރު ތަފްޞީލް "ސިއްކަގޭ ދޮންޙުސައިން މަނިކުފާނުގެ ލިޔުއްވުންތައް "މި ފޮތުގެ 15 ވަނަ ޞަފްޙާއިން ފެށިގެން 29 ވަނަ ޞަފާޙާއާ ދެމެދު ލިޔެފައިވާނެ އެވެ.) ދޮންމަނިކު، މަޑަވެލީގެ ގޮއި ލިއުއްވައިގެން އެރަށުގައި ހުންނެވި ދުވަސްވަރު ކައިވެނި ބައްލަވައިގަތީ އެރަށު އަދުންގޭ (މަތިއޮއްޅާ) ދޮންކަމަނާ އާއި އެވެ. މި ދޮންކަމަނާއަކީ، މާތޮޑާގެ ޤާޒީކަންކުރެއްވި އާދަމް މަނިކުގެ މާމަ އެވެ.


Majileehuge membarun Palestine aa eku\nއިޒްރޭލުން ފަަލަސްތީނަށް އަރައިގަނެ ހިންގަމުން ގެންދާ އުދުވާންތަކާ ގުޅިގެން ރާއްޖޭގެ ރައްޔިތުންގެ މަޖިލީހުގެ މެމްބަރުން ފަލަސްތީނާއެކު އޮތްކަން ހާމަކޮށްދީފި އެވެ.\nފަލަސްތީނަށް ދެމުންގެންދާ ހަމަލާތަކާ ގުޅިގެން ރާއްޖެއިން އަމަލީ ގޮތުން ފިޔަވަޅުއަޅަން އެޅި ނައިފަރު ދާއިރާގެ މެމްބަރު ކުއްލި މައްސަލައެއް ހުށަހެޅުއްވި އެވެ. އޭނާ އެދިވަޑައިގެންނެވީ ފަލަސްތީނަށް ހަމަލާ ދިނުން ހުއްޓާލަން ދެން އިޒްރޭލްގެ ފަތުރުވެރިން ރާއްޖެއައުން ހުއްޓުވައި އެ ގައުމުގެ މުދާ ވެސް ރާއްޖެ ގެނައުންވެސް ހުއްޓުވާށެވެ.\nއެ މައްސަލައިގެ ބަހުސްގައި އެމްޑީޕީ އަދި އިދިކޮޅު ޕީޕީއެމްގެ މެމްބަރުން ވެސް އިޒްރޭލްގެ އުދުވާންތައް ވަރަށް ބޮޑަށް ކުށްވެރިކޮށްފައި ވެއެވެ.\nހޯރަފުށީ ދާއިރާގެ މެމްބަރު އަހުމަދު ސަލީމް ވިދާޅުވީ މެންބަރު ޝިޔާމް ފަދައިން ފަލަސްތީނުގެ މައްސަލައިގައި ކުއްލި މައްސަލައެއް މަޖިލީހަށް ހުށަހަޅަން އޭނާވެސް މިއަދު މަސައްކަތް ކުރެއްވި ކަމަށާއި ނަމަވެސް ޝިޔާމްގެ މައްސަލަ ފުރަތަމަ ހުށަހެޅުއްވީތީ އޭނާގެ މައްސަލަ ގެންދެވީ ކަމަށެވެ.\nއިޒްރޭލުން ފަލަސްތީނުގެ ރައްޔިތުންގެ ސިއްހީ ހިދުމަތްތަކުން މަހުރޫމްކޮށް ހޮސްޕިޓަލްތަކާއި އަދި ކްލިނިކްތަކަށް ހަމަލާތައް ދެމުންދާތީ އޭނާ މިއަދު ކަންބޮޑުވުން ފާޅުކުރެއްވި އެވެ. އަދި އިޒްރޭލުން ފަލަސްތީނުގެ ކުޑަކުދިން ޝަހީދުކޮށް ކުރިއަށް ޖީލު ހަލާކުކުރަމުންދާ ދިއުމަކީ ބިރުވެރި މައްސަލައެއްގެ ގޮތުގައި އޭނާ ސިފަ ކުރެއްވި އެވެ.\n"މިކަން މަޖިލީހުގެ އަދި ސަރުކާރުގެ ސަމާލު ކަމަށް ގެނައުމަކީ މަޖިލިސް ކުރަން ޖެހޭ ކަމަކަށް ވާތީ އަޅުގަނޑު މި މައްސަލަ ހުށަހަޅަން އުޅުނީ،" ސަލީމް ވިދާޅުވި އެވެ.\nކެނދިކުޅުދޫ ދާއިރާގެ މެމްބަރު އަހުމަދު އީސާ ވެސް އެ މޭރުމުން ވާހަކަފުޅު ދައްކަވަމުން ވިދާޅުވީ މިނިވަން މީީޑިއާއަށް ހަމަލާދީ އަދި ކުޑަކުދިން ޝަހީދުކޮށް އިޒްރޭލުން ގަތުލުއާންމެއް ހިންގަމުން ގެންދާ ކަމަށެވެ. އެހެންކަމުން ސައްތައިން ސައްތަ މުސްލިމް ގައުމެއްގެ ގޮތުގައި ތިބެ އަނިޔާވެރިކަމާ ދެކޮޅަށް ނުކުންނަން ޖެހޭ ކަމަށާއި ރާއްޖެއަކީ ކިތަންމެ ކުޑަ ގައުމެއް ނަމަވެސް އެކަމުގައި ކޮންމެވެސް ވަރެއް ކުރަން ޖެހޭނެ ކަމަށެވެ.\nފުވައްމުލަކު މެދު ދާއިރާގެ މެމްބަރު ހުސެއިން މުހައްމަދު ދީދީ ވިދާޅުވީ އިޒްރޭލުން ފަލަސްތީނުގެ ރައްޔިތުން ގެދޮރުން ބޭރުކޮށް ބޮޑެތި އަނިޔާތައް ދެމުންދާއިރު ވެސް އދ. އިން އެކަން ކުށްވެރި ކުރުން ފިޔަވައި އިތުރު ކަމެއް ނުކުރާ ކަމަށާއި އެހެންކަމުން ފަލަސްތީނުގެ ރައްޔިތުންނަށް އިންސާފު ލިބުމުގެ އެއްވެސް އަލިމަގެން ނުފެންނަ ކަމަށެވެ. އަދި ލެއްވިހާ އަނިޔާއެއް އިޒުރޭލުން ފަލަސްތީނުގެ ރައްޔިތުންނަށް ދެމުންދާ ދިއުން އޭނާ ކުށްވެރި ކުރެއްވި އެވެ.\nމާވަށު ދާއިރާގެ މެމްބަރު މުހައްމަދު ސައީދު ވިދާޅުވީ އިޒްރޭލުގެ އަމަލުތައް ބަލަން ދުނިޔޭގެ އެއްވެސް ދިވެހި9 ރައްޔިތަކަށް އަދި ހާއްސަކޮށް އެއްވެސް މުސްލިމަކަށް ކެތް ނުވާނެ ކަމަށެވެ. އޭނާ އެދިވަޑައިގެންނެވީ ދުނިޔޭގެ ސަފުގައި ރާއްޖެއަށް ދެއްކޭނެ މިސާލެއް ބަލައި އެކަމުގައި އަމަލީ ގޮތުން ބައިވެރިވާށެވެ.\nފަލަސްތީނުގެ މައްސަލައަކީ ވަރަށް ޒަމާންވީ މައްސަލައެއް ކަމަށާއި އަދި އެކަމުގައި ހުރިހާ މުސްލިމު ގައުމުތަކުންވެސް އެކަތި ގަނޑަކަށްވެ ތެދުވަން މަޑުއްވަރި ދާއިރާގެ މެމްބަރު އާދަމް ޝަރީފް މިއަދު ގޮވާލެއްވި އެވެ.\nރައްޔިތުންގެ މަޖިލިސް ފަލަސްތީން އިޒްރޭލް


Saudi rasgefaanu curfew iulaan kuravvaifi - vNews.mv\nސައުދީ އަރަބިއްޔާގައި ތިންހަފްތާވަންދެން ރޭގަނޑަށް ކާފިއު އިޢްލާންކޮށްފި\nސައިފް އަޒްހަރު 23 March 2020, 15:24\nއިންޓަރނޭޝަނަލް ހުރިހާ ފްލައިޓްތަކަށް ޔޫއޭއީ ބަންދުކޮށްފި\nބޭރު ގައުމުތަކުން އަންނަ މީހުންނަށް ބުދަދުވަހުންފެށިގެން ހޮންގްކޮންގ ބަންދުވާނެ\nއެމެރިކާގެ ވައިރަސްގެ ހާލަތު ގޯހުންގޯހަށް\nކޮރޯނާވައިރަސް ފެތުރުން ހުއްޓުވުމުގެ ގޮތުން ސައުދީ އަރަބިއްޔާގައި ކާފިއު އިޢްލާންކޮށްފިއެވެ.\nއެގޮތުން، މިއަދުން ފެށިގެން ތިން ހަފްތާއަށް މުޅި ގައުމުގައި ކާފިއު އިޢްލާން ކުރެއްވީ ސައުދީ ރަސްގެފާނު ސަލްމާން އަބްދުލްއަޒީޒް ނެރުއްވި ޝާހީ އަމުރުފުޅަކުންނެވެ.\nކާފިއު އިޢްލާން ކޮށްފައިވަނީ އިރުއޮއްސި ހަތަކުން ހެނދުނު ހަތަކަށް ކަމަށް ސައުދީ ޕްރެސް އޭޖެންސީން ބުނެފައި ވެއެވެ.\nސައުދީ އަރަބިއްޔާއިން ކޮރޯނާވައިރަސްއަށް ޕޮޒިޓިވްވި މީހުންގެ އަދަދު 511 އަށް އަރާފައިވާއިރު، އެގައުމު ވެފައިވަނީ ގަލްފްގެ އަރަބި ގައުމުތަކުގެ ތެރެއިން އެންމެ ގިނަމީހުން ޕޮޒިޓިވްވެފައިވާ ގައުމަށެވެ.\nއަނެއްކޮޅުން، ފަސިންޖަރުން ގޮވައިގެންނާއި، ޓްރާންސިޓްކޮށް އަންނަ އިންޓަރނޭޝަނަލް ހުރިހާ ފްލައިޓެއް ސަސްޕެންޑްކުރުމަށް ޔުނައިޓެޑް އަރަބި އެމިރޭޓްސްއިން ވަނީ ނިންމާފައެވެ.\nޔޫއޭއީ ސަރުކާރުގެ އިމަޖެންސީ އެންޑް ކްރައިސިސް މެނޭޖްމަންޓާއި، ސިވިލް އޭވިއޭޝަން އޮތޯރިޓީން ނެރުނު ބަޔާނުގައި ބުނެފައިވަނީ، ހުރިހާ ކޮމާޝަލް ފްލައިޓްތަކަށް ޔޫއޭއީގެ އެއަރޕޯޓްތައް ކުރިއަށްއޮތް 48 ގަޑިއިރުގެ ތެރޭގައި ބަންދުވާނެ ކަމަށެވެ. ދުނިޔޭގެ އެންމެ ބިޒީ އެއަރޕޯޓް އޮންނަނީވެސް ޔޫއޭއީގައެވެ.\nވައިރަސް ފެތުރުން ހުއްޓުވަން ޑުބާއީގެ މަޝްހޫރު ޝޮޕިންގ މޯލްތައްވެސް މިހާރުވަނީ ދެހަފްތާއަށް ބަންދުކޮށްފައެވެ. ފާމަސީތަކާއި، ޑެލިވަރީ ކުރެވޭގޮތަށް ބައެއް ކާބޯތަކެތީގެ ފިހާރަތައް ބަހައްޓާފައި އެހެން ހުރިހާ ތަންތަނެއް ވަނީ ބަންދުކޮށްފައެވެ.\nތުރުކީއަށް ބަލާއިރު، ތުރުކީގެ ގައުމީ އެއަރލައިން ޓާކިޝް އެއަލައިންސްގެ ގާތްގަނޑަކަށް އިންޓަރނޭޝަނަލް ހުރިހާ ދަތުރުތަކެއް މިއަދުން ފެށިގެން އޭޕްރީލް 17 އަށް ވަނި މެދުކަނޑާލާފައެވެ. މި ހާލަތުގައިވެސް އަދި ދަތުރުކުރާނީ ނިއުޔޯކް، ވޮޝިންޓަން، ހޮންގްކޮންގ، މޮސްކޯ އަދި އެޑިސް އަބާބާއަށް ކަމަށް އެ އެއަރލައިނުން ބުނެފައި ވެއެވެ.\nހޮންގްކޮންގ ރައްޔިތުން ނޫން އެންމެނަށް ބުދަ ދުވަހުން ފެށިގެން ހޮންގްކޮންގ ބަންދުވާނޭ ކަމަށް ހޮންގްކޮންގެ ލީޑަރ ކެރީ ލާމް އިޢްލާން ކުރައްވާފައި ވާއިރު، ސިންގަޕޫރު އެއަރލައިންސްއިންވަނީ އެ އެއަރލައިންގެ މަތިންދާބޯޓް ފްލީޓްގެ ގިނަ ބޯޓްތައް ވަނީ ގްރައުންޑްކޮށްފައެވެ.\nއަނެއްކޮޅުން، ވައިރަސްގެ ހާލަތު ތިންވަނައަށް އެންމެ ގޯސް ގައުމަކަށް އެމެރިކާ މިހާރުވަނީ ވެފައެވެ. ޗައިނާއާއި އިޓަލީ ފިޔަވައި އެމެރިކާ ތިންވަނައަށް ލިސްޓްކުރެވުނު އިރު، އެމެރިކާއިން ތެއްތިރީސް ހާހަށްވުރެ ގިނަމީހުން ވައިރަސްއަށް ޕޮޒިޓިވްވެފައި ވާއިރު، މަރުވި މީހުންގެ އަދަދު 416 އަށްވަނީ އަރާފައެވެ.


ދުނިޔޭގެ އެންމެ ހިތްގައިމު ޖަޒީރާ ރަށްތަކުގެ ލިސްޓުގައި ރާއްޖެ ދުނިޔޭގެ އެންމެ ހިތްގައިމު ޖަޒީރާ ރަށްތަކުގެ ލިސްޓުގައި ރާއްޖެ\nދުނިޔޭގެ އެންމެ ހިތްގައިމު ޖަޒީރާ ރަށްތަކުގެ ލިސްޓުގައި ރާއްޖެ\nޓްރެވަލް ޕްލަސް ލެޝަރ މެގަޒިންއިން އެކުލަވާލި ދުނިޔޭގެ އެންމެ ހިތްގައިމު ޖަޒީރާ ރަށްތަކުގެ ލިސްޓުގައި ރާއްޖެ ހިމެނިއްޖެއެވެ.\nއެ މެގަޒިންގެ ކިޔުންތެރިންގެ ހިޔާލުތަކުގެ މައްޗަށް ބިނާކޮށް ތައްޔާރުކޮށްފައިވާ މި ލިސްޓުގައި ޖުމްލަ 15 މަންޒިލެއް ހިމެނޭއިރު ރާއްޖެއަށް ލިބިފައިވަނީ5ވަނައެވެ.\nޓްރެވަލް ޕްލަސް ލެޝަރއިން އަހަރަކު އެއްފަހަރު ނެރޭ ވޯލްޑްސް ބެސްޓް އެވޯޑްސް ސަރވޭގައި އެ މެގަޒިންގެ ކިޔުންތެރިންގެ މެދުގައި އެންމެ މަޤްބޫލް އެއަލައިންތަކާއި، ސްޕާތަކާއި ކުރޫޒް ޝިޕްތައްފަދަ، ފަތުރުވެރިންނަށް ޙިދުމަތްދޭ ތަންތަން ހިމެނެއެވެ.\nމީގެ ތެރެއިން އެންމެ ހިތްގައިމު ޖަޒީރާ ޤައުމުތަކުގެ ލިސްޓުގައި މަންޒިލްތައް ހިމެނުމުގައި ބަލާފައިވާ ކަންތައްތަކުގެ ތެރޭގައި ގުދުރަތީ ރީތި ކަމާއި، ގޮނޑޮދޮށްތަކުގެ ހިތްގައިމުކަމާއި އެ މަންޒިލެއްގައި ލިބެން ހުންނަ ކެއުންތައް ފަދަ ކަންތައްތައް ހިމެނެއެވެ.\nމި ލިސްޓުން ރާއްޖެއަށް5ވަނަ ލިބިފައިވާއިރު، ރާއްޖެއަށް ލިބިފައިވަނީ 90.48ގެ ސްކޯރއެކެވެ. ލިސްޓުގެ އެއްވަނަ އަށް އައިސްފައިވަނީ 92.12ގެ ސްކޯރއަކާއި އެކު ސްރީލަންކާއެވެ. ދެވަނައަށް ހޮވިފައިވަނީ ފިލިޕީންސްގެ ޕަލަވަން އައިލެންޑްސްއެވެ.\nޓްރެވަލް ޕްލަސް ލެޝަރ މެގަޒިން އަކީ އެމެރިކާގެ ނިއުޔޯކް ސިޓީގެ ކުންފުންޏަކުން ނެރޭ މެގަޒިންއެކެވެ. އެ މެގަޒިންގެ ކިޔުންތެރިންގެ އަދަދު 4.8 މިލިއަނަށް އަރައެވެ.


Helicopter thah udhuhenee MNDF ge Command ge dhashun: India High Commission\nހެލިކޮޕްޓަރުތައް އުދުހެނީ އެމްއެންޑީއެފްގެ ކޮމާންޑްގެ ދަށުން: އިންޑިއާގެ ހައިކޮމިޝަން\nދިވެހިރާއްޖެއަށް އިންޑިއާ ސަރުކާރުގެ ފަރާތުން ހަދިޔާކޮށްފައިވާ ދެ ހެލިކޮޕްޓަރތައް އުދުހެނީ އެމްއެންޑީއެފްގެ ކޮމާންޑްގެ ދަށުންކަމަށް ދިވެހިރާއްޖޭގައި ހުންނަ އިންޑިއާގެ ހައިކޮމިޝަނުން ބުނެފިއެވެ.\nވޮއިސްގެ ފަރާތުން ކުރި ސުވާލަކަށް ޖަވާބުދެމުން އިންޑިއާގެ ހައިކޮމިޝަނުން ބުނީ 1988ވަނަ އަހަރުގެ އުދުވާނީ ހަމަލާއަށް ފަހުގައި އިންޑިއާގެ އެކި އިންސްޓިޓިއުޓްތަކުގައި ދިވެހިރާއްޖޭގެ ސަލާމަތީ ބާރުތަކުގެ ފަރާތްތަކަށް ތަމްރީން ހޯދަމުންދާ ކަމަށެވެ. އަދި ފުލުހުންނާއި، ސިފައިންނާއި ސަލާމަތީ އެހެނިހެން އިދާރާތަކުގެ ފަރާތްތަކުގެ ތަމްރީނާއި ގާބިލިއްޔަތުކަން އިތުރުކުރުމަކީ ދެގައުމުގެ ޑިފެންސް އަދި ސެކިއުރިޓީ ގުޅުމުގެ މުހިންމު ތަނބެއްކަމަށްވެސް ވަނީ ބުނެފައެވެ.\nއެފަރާތުން އިތުރަށް ބުނީ ފާއިތުވި އަހަރުތަކުގެ ތެރޭގައި ތަފާތު ދާއިރާތަކުން އިންޑިއާގެ ޚަރަދުގައި ގިނަ އަދަދެއްގެ ސިފައިން އިންޑިއާގައި ތަމްރީންތައް ހަދާފައިވާނެކަމަށެވެ.\nދިވެހިރާއްޖޭގައި އިންޑިއާގެ ފަރާތްތަކުން ދުއްވާ ދެ ހެލިކޮޕްޓަރާއި ބެހޭގޮތުން ސުވާލުކުރުމުން އިންޑިއާގެ ހައިކޮމިޝަނުން ބުނީ އެމްއެންޑީއެފްގެ ހެލިކޮޕްޓަރތަކަކީ ދިވެހި ސަރުކާރުގެ އެދުމުގެ މަތިން ފޯރުކޮށްދެވިފައިވާ ތަކެތި ކަމަށެވެ. އަދި މިތަކެތި އުދުހެމުންދަނީ އެމްއެންޑީއެފްގެ ކޮމާންޑްގެ ދަށުންކަމަށްވެސް ވަނީ ބުނެފައެވެ.\nއިންޑިއާގެ ހައިކޮމިޝަނުން ފާހަގަކުރި ގޮތުގައި މި ހެލިކޮޕްޓަރުތައް ހަރަކާތްތެރިވަމުންދަނީ ސާޗް އެންޑް ރެސްކިޔު، މެޑިކަލް އިވޭކުއޭޝަން އަދި ކޯސްޓަލް ސާވެއިލެންސަށެވެ. މި ހެލިކޮޕްޓަރުތަކުން މިހާތަނަށް ހިންގި އޮޕަރޭޝަންތަކުން 250އަށްވުރެ ގިނަ މީހުންގެ ފުރާނަ ސަލާމަތްކުރެވިފައިވާކަމަށް ހައިކޮމިޝަނުން މައުލޫމާތުދިނެވެ.\nއެފަރާތުން އިތުރަށް ބުނީ ދިވެހި ސަރުކާރުގެ އެދުމުގެ މަތިން މީގެ ކުރިންވެސް އިންޑިއާގައި ގިނަ އަދަދެއްގެ ޕައިލެޓުންނާއި އިންޖީނިއަރުން ތަމްރީންކޮށްދީފައިވާނެކަމަށެވެ.\nފާހަގަކޮށްލެވޭ ގޮތުގައި މި ދުވަސްވަރު ގިނަބަޔަކު ދަނީ ހެލިކޮޕްޓަރުތައް ދުއްވުމަށްޓަކައި އިންޑިއާގެ ފަރާތްތަކުން ދިވެހިރާއްޖޭގައި ތިބުމާއި މެދު ކަންބޮޑުވުންތައް ފާޅުކުރަމުންނެވެ. އެގޮތުން "އިންޑިއާ އައުޓް" ނަމުގައި މީސް މީޑިއާގައިވެސް ދަނީ ވަރުގަދަ ކެމްޕޭނެއް ހިންގައި، މަގުމަތީގައި ހަރަކާތްތައްވެސް ބާއްވަމުންނެވެ.\nއެމް.އެން.ޑީ.އެފް.ގެ ސީނިއަރ އޮފިސަރުންގެ "ރޭންޖް ޑޭ 2020" ރައީސުލްޖުމްހޫރިއްޔާ ބައްލަވާލައްވައިފި035 minutes ago\nފިނި މޫސުމަށް އެހީތެރިކަމުގެ އަތެއް ފޯރުކޮށްދެމާ!019 hours ago


Ekta gaathu gai loabeege vaahakatha Shahrukh ahanee!\n"ކަސޯޓީ 2" ގެ ދެ ވަނަ ޓީޒާ.\nދެހާހުގެ ކުރީގެ އަހަރުތަކުގައި ޕްރޮޑިއުސަރު އެކްތާ ކަޕޫރް ސްޓާ ޕްލަސްއިން ގެނެސްދިން ޑްރާމާ ސީރީޒް "ކަސޯޓީ ޒިންދަގީ ކީ" ގެ ދެ ވަނަ ސީޒަން ފެށުމަށް މިހާރު މި އޮތީ ވަގުތު ކުޑަތަންވެފަ އެވެ. އާ ސީޒަނަށް އިންތިޒާރުކުރެވެމުންދާއިރު، މި ސީޒަންއަކީ ކުރީގެ ސީޒަންގެ ރީބޫޓްއެއް ކަމަށް އެކްތާ ވަނީ ބުނެފަ އެވެ.\nއާ ސީޒަންގެ ޓީޒާއެއްވެސް ވަނީ މި މަހުގެ ކުރީ ކޮޅުގައި ދޫކޮށްލާފަ އެވެ. މުޅިން އާ ކާސްޓަކާއެކު ދެ ވަނަ ސީޒަން ގެނެސްދޭއިރު، މުހިންމު ރޯލުތަކުން އެރިކާ ފިނާންޑޭޒް (ޕްރޭނާ)، ޕާތު ސަމްތާން (އާނޫރާގް) ފެނިގެންދާނެ އެވެ. ވިލަން ކޮމޮލިކާގެ ރޯލަށް ހީނާ ޚާން ނަގާފައިވާ ކަމަށްވެސް އަންނަނީ ވާހަކަދެކެވެމުންނެވެ.\nކަސޯޓީގެ އިތުރު ޓީޒާއެއްވެސް މިހާރު ވަނީ ދޫކޮށްލާފަ އެވެ. މުޅިން ތަފާތު ޓީޒާއެކެވެ. ރޭގައި އާންމުކުރި މި ޓީޒާގައި ފެނިގެންދަނީ، އެކްތާއާއެކު ބޮލީވުޑްގެ ރޮމޭންސްގެ ރަސްގެފާނު ޝާހުރުކް ޚާން އެވެ. ޝާހު އެކްތާ ގާތުގައި އޭނާގެ ލޯބީގެ ވާހަކަތައް އަހާއި އެ ވާހަކަ ހިއްސާކުރުމަށް އެދެ އެވެ.\nބޮޑަށް ބެލެވެނީ ޝާހު ބޭނުންކުރަނީ ކަސޯޓީގެ އާ ސީޒަން ޕްރޮމޯޓުކުރުމަަށް ކަމަށެވެ. އާ ސީޒަންގެ ފުރަތަމަ ތިން އެޕިސޯޑަށް ނެރޭޓަރެއްގެ ގޮތުގައި ޝާހުގެ އަޑު އެޅުމަށްވެސް ވަނީ ނިންމާފަ އެވެ. މިއީ ޝާހު ސްޓާ އިންޑިއާއާއެކު ވެފައިވާ އެއްބަސްވުމުގެ ދަށުން ނިންމި ނިންމުމެކެވެ.\nއަންނަ މަހު 25 އަށް ފަސްކޮށްފި\nމީހުން އިންތިޒާރުކުރުވުމުގައި އެކްތާއަކީ އެފަދަ ދެ ވަނައެއް ނެތް ޕްރޮޑިއުސަރެކެވެ. އަންނަ މަހު 10 ގައި ފަށަން ތާވަލުކޮށްފައި އޮތް ދެ ވަނަ ސީޒަން ފަށާނެ ތާރީހު މިހާރު ވަނީ އަންނަ މަހު 25 އަށް ފަސްކޮށްފަ އެވެ. ސްޓާ ޕްލަސްއިން މި ޑްރާމާ ދައްކާނީ ރާއްޖެ ގަޑިން އިރުއޮއްސި 7:30 ގަ އެވެ.


Muzaaharaa ah thaaeedhkoh Model eh ge faraathun 200,000 dollaru | Mihaaru\nމުޒާހަރާގައި ހައްޔަރުވި މީހުންނަށް މޮޑެލް ކްރިސީ ޓައިގަން 200،000 ޑޮލަރު\n01 ޖޫން 2020 - 09:32 1 comment\nކްރިސީ އަކީ އެމެރިކާގެ މަގުބޫލު ލަވަ ޝޯ "ވޮއިސް" ގައި ޖަޖްކަންކުރާ މަޝްހޫރު ލަވަކިޔުންތެރިޔާ ޖޯން ލެޖެންޑްގެ އަންހެނުންނެވެ.\nފްލޯއިޑްގެ މަރާ އެކު އެމެރިކާގެ ސްޓޭޓްތަކުގައި ހިންގާ ހަރަކާތްތައް އިތުރުވަމުންދާ އިރު، މުޒާހަރާކޮށްގެން ހައްޔަރު ކުރި ބައެއްގެ ދިފާއުގައި ޓީޖެން އެހީދޭން ނިންމުމުން ބައެއް މީހުން ބަނީ އޭނާ އަށް ފާޑު ވެސް ކިޔައިފަ އެވެ. އެގޮތުން "ސެލެބްރިޓީން ކުށްވެރިންގެ ދިފާއުގައި ފައިސާ ހޭދަކުރުމަކީ ކުށްކުރަން ހިތްވަރުން ދިނުން" ކަމަށް ބުނެފައިވެ އެވެ.\nޓީޖެން އެންމެ ފުރަތަމަ ހަދިޔާކުރަން ނިންމީ 100،000 ޑޮލަރެވެ. ނަމަވެސް ފާޑުކިޔުންތައް އަމާޒުވުމުން، ކަޅު ނަސްލަށް ނިސްބަތްވާ މޮޑެލް ވަނީ އިތުރު 100،000 ޑޮލަރާ އެކު، ޖުމްލަ 200،000 ޑޮލަރު (3,090,000ރ.) ހަދިޔާކޮށްފަ އެވެ.\n"އަހަރެން ހުންނާނީ އަހަރެމެންގެ ހީރޯއިންނާ އެކު. އަދި މިއީ އަހަރެމެން އެންމެން އެއްބައިވަންތަވާންވީ ވަގުތު،" ފާޑުކީ މީހުންނަށް ރައްދު ދެމުން ޓީޖެން ބުންޏެވެ.\nވަގު ފައިސާ ގެންގުޅޭ ކަމަށް ބުނެ ފްލޯއިޑް، 46، މިދިޔަ ހޯމަ ދުވަހު މިނިއާޕޮލިސް އިން ހައްޔަރުކުރި އިރު، ފުލުހަކު ވަނީ އޭނާގެ ކަރަށް ފައިން އަރައިފަ އެވެ. މި މަންޒަރު ފެންނަ ވީޑިއޯއެއް ވެސް ސޯޝަލް މީޑިއާގައި އާންމުވެފައިވާ އިރު އޭގައި "އަހަންނަށް ނޭވާއެއް ނުލެވޭ" ކަމަށް ފްލޯއިޑް ބުނާ އަޑުއިވެ އެވެ.\nފްލޯއިޑް މަރުވުމާ އެކު މައްސަލަ ހޫނުވެ އެތައް ބަޔަކު މަގުމައްޗަށް ނުކުމެ ބޮޑެތި ހަމަނުޖެހުންތައް ދަނީ ހިންގަމުންނެވެ.\nފްލޯއިޑް މަރާ ގުޅިގެން، އޭނާ އަށް އަނިޔާކުރި ފުލުސް މީހާ ޑެރެކް ޗައުވިން، 44، މަގާމުން ވަކިކޮށް، އޭނާގެ މައްޗަށް މިހާރު ވަނީ މީހަކު މެރުމުގެ ކުށުގެ ދައުވާ އުފުލައިފަ އެވެ.\nއިތުރު ލިޔުންތައް މުޒާހަރާ ޗެރިޓީ ފެޝަން އެމެރިކާ


Magsadhakee Laamarukazee Nizaamee Sarukaareh Gaaim Kurun - PAP - Vaguthu\nމަޤުޞަދަކީ ލާމަރުކަޒީ، ނިޒާމީ ސަރުކާރެއް ޤާއިމުކުރުން - ޕީއޭޕީ\n2 އަހަރު ކުރިން ( ޖެނުއަރީ 27, 2019 )\nޕީއޭޕީ އިން މިއަދު ބޭއްވި ނޫސްވެރިންގެ ބައްދަލުވުން – ވަގުތު އިމޭޖްސް\nޕީޕަލްސް އެކްޝަން ޕާޓީ، ނުވަތަ ރައްޔިތުންގެ ހަރަކާތުގެ ޕާޓީ އުފެއްދުމުގެ މައިގަނޑު މަޤްޞަދަކީ "ހިއްސާކުރެވޭ ލާމަރުކަޒީ އިއްތިހާދީ، ނިޒާމުގެ ސަރުކާރެއް" ދިވެހިރާއްޖޭގައި ޤާއިމު ކުރުން ކަމުގައި އެ ޕާޓީގެ ވަގުތީ ރައީސް ފުޢާދު ޒާހިރު ވިދާޅުވެއްޖެއެވެ.\nފުޢާދު މިހެން ވިދާޅުވީ، އެ ޕާޓީގެ އަސާސްތަކާއި މަޤްޞަދުތަކާއި ގުޅޭގޮތުން މީޑިޔާތަކަށް މަޢުލޫމާތު ދިނުމަށް މާފަންނު ބަހީޖު ޕެލަސް ގައި މިއަދު ހަވީރު ބޭއްވި ބައްދަލުވުމެއްގައެވެ. މި ބައްދަލުވުމުގައި ވަނީ، ޕީ.އޭ.ޕީ ހިންގާނެ ގޮތުގެ އަސާސްތަކާއި، އުޞޫލުތައް ހިމެނޭ އަތްމަތީ ފޮތެއްވެސް ނެރެފައެވެ. މި ފޮތް ނެރެދެއްވީ، އެ ޕާޓީގެ ވަގުތީ ޕޮލިޓިކަލް އެޑްވައިޒަރ ސަންދާނު އަހަންމައިދީދީ އެވެ.\nމި ބައްދަލުވުމުގައި ވާހަކަ ފުޅުދައްކަވަމުން ފުޢާދު ވިދާޅުވީ، ޕީޕަލްސް އެކްޝަން ޕާޓީން އެންމެ އިސްކަމެއްދޭނީ ތަރައްޤީގެ މަންފާ އެންމެންނަށް ފުޅާކޮށް ފެތުރޭ، ޢަދުލުވެރި ހަމަހަމަ މުޖުތަމަޢެއް ބިނާކުރުމަށް ކަމަށާއި، މިހާރު ރާއްޖޭގައި މި ހިނގާ ލާމަރުކަޒީ އޮނިގަނޑު ބަދަލުކޮށް އެންމެންނަށްވެސް ބައިވެރިވެވޭ، ލާމަރުކަރީ، ސިޔާސީ، އަދި އިދާރީ އޮނިގަނޑެއް ޤާއިމު ކުރުމަށްކަމަށެވެ.\n"ރާއްޖޭގައި މިހާރު މި އޮތް ނިޒާމަކީ މަރުކަޒީ ނިޒާމެއް. މި ނިޒާމާއި އެކު މި ރާއްޖެ ތަރައްޤީއެއް ނުކުރެވޭނެ. ތަފާތު ހަތަރު ސްޓޭޓް ތަކަކަށް މި ރާއްޖެ ބަހާލަން އެބަ ޖެހޭ. އޭގެ ދަށުން ޕްރޮވިންސްތައް އުފައްދަން އެބަ ޖެހޭ. ބާރުތައް ވަކިން އެ ސްޓޭޓްތަކަށް ލިބެން އެބަ ޖެހޭ. މިއީ މުޅި ދުނިޔޭގަވެސް އެންމެ ކާމިޔާބު ނިޒާމު." ފުޢާދު ވިދާޅުވިއެވެ.\nމި ބައްދަލުވުމުގައި މި ޕާޓީ އުފެއްދުމުގައި އެންމެ އިސްކޮށް މަސައްކަތް ކުރައްވާ ބޭފުޅުންގެ ތެރޭގައި ހިމެނި ވަޑައިގަންނަވާ، އިބްރާހީމް ޞަބާޙް ވެސް ވާހަކަފުޅު ދެއްކެވިއެވެ. އޭނާ ވިދާޅުވީ ހިއްސާކުރެވޭ ލާމަރުކަޒީ އިއްތިޙާދީ ނިޒާމެއްގައި ސްޓޭޓް ސަރުކާރުތަކާއި، ޤައުމީ ސަރުކާރެއް އޮންނާނެ ކަމަށާއި މި ދެ ސަރުކާރުންވެސް ޙިއްސާވާ ކަންކަން ހުންނާނެ ކަމަށެވެ. އޭގެތެރޭގައި ޓެކްސް ނެގުމާއި، ޤާނޫނާއި ޤަވާއިދުތައް ނެގެހެއްޓުމާއި، އިންފްރާސްޓްރަކްޗަރ ޤާއިމުކުރުމާއި، ދަރަނި ނެގުން ފަދަ ކަންކަން ކުރާނީ ދެ ސަރުކާރުން ޙިއްޞާވެގެންކަމަށްވެސް ޞަބާޙު ވިދާޅުވިއެވެ.\n2018 ވަނަ އަހަރުގެ ރިޔާސީ އިންތިޙާބަށްފަހު، ތަފާތު ގިނަ ޕާޓީތަކެއް ރަޖިސްޓްރީ ކުރުމުގެ މަސައްކަތް ދަނީ ކުރަމުންނެވެ. ޕީ.އޭ.ޕީ އަށްވެސް 3000 މެމްބަރުން ހޯދައި، ބާއްވަންޖެހޭ ޖަލްސާ ބޭއްވުމަށް އިލެކްޝަން ކޮމިޝަނުން ވަނީ މުއްދަތު ދެއްވާފައެވެ. ޕީ.އޭ.ޕީ އުފެއްދުމުގެ ހުއްދަ ދެއްވާފައިވަނީ، ކ.މާލެ، ދަފްތަރު ނަމްބަރ 9799، އަލްފާޟިލް ޝުއައިބު ޢަލީ ރަޝީދަށެވެ.\nޖެނުއަރީ 27, 2019 23:31\nލާމަރުކަޒީ ނިޒާމް ގާއިމުކުރަން ރާއްޖެގަ އަދި 50 އަހަރު ހޭދަވާނެ . ނިޒާމް މިގެނައީ ނިޒާމްތަރައްގީ ވުމުގެ މާކުރިން . މިހާރު ލާމަރުކަޒީ ނިޒާމްގެނެވިފާ މިވަނީ ހަމަ އެކަނި ނަމަކަށް. މިހާރު މި ނިޒާމުގެ ސަބަބުން ދަވްލަތަށާ ރައްޔިތުންނަށް ވަނީ ގެއްލުން. ނިޒާމް ގެނައުމުގެ ކުރިން އެނިޒާމް ގެނައުމަށްޓަކާ ކުރަންޖެހޭ ކަންކަން ފުރިހަމަކުރަންޖެހޭނެ . ނިޒާމް ޕްރޮމޯޓް ކުރަންވާނީ އޭގެ ފަހުން. ތަރައްގީ ވާއިރު ކޮންމެ އަތޮޅެއްގެ އާމްދަނީ އިން އެ އަތޮޅެއް ހިންގޭނެ . މައިސަރުކާރުން ކޮށްދޭންޖެހޭކަމެއްނޯންނާނެ.\nޖެނުއަރީ 27, 2019 23:37\nލާމަރުކަޒީ ސަރުކާރެއް ބޭނުމެއްނޫން.. ބޭނުމީ މަރުކަޒީ ހިންގުންތެރި އަދި އިންސާފުވެރި ސަރުކާރެއް. ސިންގަޕޫރު ސިންގަޕޫރައްވެގެން ދިޔައީ ލާމަރުކަޒީ ސަރުލާރެއްގެ ސަބަބަކުންނެއް ނޫނެވެ.\nޖެނުއަރީ 28, 2019 13:39\nމަރުކަޒީއާއި ލާމަރުކަޒީގެ ތަފާތު ރައްޔިތުންގެ ގާތުގައި ސަރުކާރުން ބުނަށްޖެހޭނެއެވެ.


އިޔާޒްގެ މަގާމަށް ދާއިމީ މުވައްޒަފަކު ނުނަގަން އަންގައިފި\n1 އޮގަސްޓު 2021 - 14:07 0\nއެމްއެންޔޫގެ އެސިސްޓެންޓް ޕްރޮފެސަރުގެ މަގާމުގައި ހުންނެވި ޑރ. އިޔާޒް ވަނީ އެ މަގާމުން ވަކިކޮށްފައި. --\nމޯލްޑިވްސް ނެޝަނަލް ޔުނިވާސިޓީ (އެމްއެންޔޫ)ގެ އެސިސްޓެންޓް ޕްރޮފެސަރު ޑރ. މުހައްމަދު އިޔާޒު އަބްދުއްލަތީފު ވަޒީފާއިން ވަކި ކުރި މައްސަލަ ވަޒީފާއާބެހޭ ޓްރައިބިއުނަލަށް ހުށަހަޅާފައިވާއިރު، އެކަމުގައި ވަކި ގޮތެއް ނިންމަންދެން އިޔާޒްގެ މަގާމަށް ދާއިމީ މުވައްޒަފަކު ނުނެގުމަށް ޓްރައިބިޔުނަލުން އެމްއެންޔޫއަށް އަންގައިފި އެވެ.\nއިޔާޒް ވަޒީފާ އިން ވަކިކުރީ، އަންހެނުން ހިތާނުކުރުމާ ބެހޭގޮތުން ދެއްކެވި ވާހަކަތަކެއްގެ މައްސަލަ ބަލަމުން އަންނަ ކަމަށް ބުނުމަށް ފަހު އެވެ. މި މައްސަލައިގެ ކުރިން ވެސް އިޔާޒަށް ނަސޭހަތްދީފައިވެ އެވެ.\nސޯޝަލްމީޑިއާގައި އިޔާޒު ލިއުނު ޕޯސްޓްތަކަކާ ގުޅިގެން އެމްއެންޔޫއިން މިދިޔަ މާޗް މަހުގެ ތެރޭގައި އިޔާޒް 14 ދުވަހަށް ސަސްޕެންޑް ކުރި އެވެ. އެ ފަހަރު ސަސްޕެންޝަން އުވާލީ އެފަދަ ކަމެއް ތަކުރާރުކޮށްފި ނަމަ ވަޒީފާއިން ވަކި ކުރާނެ ކަމުގެ ފަހުގެ އިންޒާރު އިޔާޒަށްދިނުމަށް ފަހު އެވެ.\nނަމަވެސް، އިޔާޒް ވަނީ އޭނާ ވަޒީފާއިން ވަކިކުރުމުގެ ފަހަތުގައި އެހެން ސަބަބުތަކެއް ހުރި ކަމަށް ތުހުމަތުކުރައްވައިފަ އެވެ.\nމިދިޔަ މަހުގެ ހަ ވަނަ ދުވަހު އެ މައްސަލަ ހުށަހެޅުއްވުމަށް ފަހު، އިޔާޒް ވަނީ އޭނާގެ މަގާމަށް އެހެން މުވައްޒަފަކު އައްޔަނުކޮށްފި ނަމަ، އިއާދަނުކުރެވޭ ފަދަ ގެއްލުން ލިބޭނެކަމަށް ވިދާޅުވެ، އެކަން ހުއްޓުވައި ދިނުމަށް ވަގުތީ އަމުރެއް ނެރެދިނުމަށް އެދިވަޑައިގެންފަ އެވެ.\nއެގޮތުން، ހައި ކޯޓުގެ އިތުރުން ސުޕްރީމް ކޯޓުން މީގެ ކުރިން ނިންމާފައިވާ ނިންމުންތަކަށް ވެސް ރިއާއަތްކޮށް، ޓްރައިބިޔުނަލުން ބުނީ އިޔާޒް މަގާމުން ވަކިކޮށްފައިވަނީ އެކަށީގެންވާ ސަބަބެއް ނެތި ކަމަށް ފެނިއްޖެ ހިނދެއްގައި، ޓްރައިބިޔުނަލުން ބަލާނީ އޭނާ ވަކިކުރިއިރު ހުރި މަގާމުގައި ބެހެއްޓުމަށް ކަމަށް ވަޒީފާއާބެހޭ ގާނޫނުގައި ވެސް ބަޔާންކޮށްފައިވާ ކަމަށެވެ.\nއެހެންކަމުން އިޔާޒް އަދާކުރަމުންދިޔަ މަގާމަށް ދާއިމީ މުވައްޒަފަކު އައްޔަން ކުރުމަށާއި، ޓްރައިބިޔުނަލުން ނިންމާ ނިންމުމަކުން އޭނާގެ ވަޒީފާ އިއާދަކުރުމަށް ހުރަސްއެޅިދާނެ އެއްވެސް ކަމެއް ނުކުރުމަށް އެ ވަގުތީ އަމުރުގައި އެމްއެންޔޫއަށް އަންގާފައި ވެ އެވެ.\nނަމަވެސް، އެ މައްސަލައިގައި ވަކި ގޮތެއް ނިންމަންދެން، އިޔާޒް އަދާކުރައްވަމުން ގެންދެވި މަގާމަށް ވަގުތީ މުވައްޒަފަކު އައްޔަނުކުރުމަށް ހުރަހެއް ނެތް ކަމަށް ޓްރައިބިޔުނަލުން އިތުރަށް ބުންޏެވެ.\nމަގާމުން ވަކިކުރި މައްސަލާގައި އިޔާޒްގެ ދިފާއުގައި ގިނަ ދީނީ އިލްމުވެރިންގެ އިތުރުން ސަރުކާރު ހިންގާ ކޯލިޝަނުގައި ހިމެނޭ އަދާލަތު ޕާޓީން ވެސް ވަނީ ނުކުމެފަ އެވެ.\nއަދާލަތު ޕާޓީގެ އިލްމުވެރިންގެ މަޖިލީހުން ނެރުނު ބަޔާނެއްގައި ވަނީ އެމްއެންޔޫގެ ނިންމުމަކީ ފިޔަވަޅު އެޅުމަށް ކަނޑައަޅާފައިވާ ހަމަތަކާއި އުސޫލުތަކާ ހިލާފަށް ނިންމާފައިވާ ނިންމުމެއް ކަމަށް ބުނެ އެކަން ކުށްވެރިކޮށްފަ އެވެ.\nއެހެންކަމުން، އެ ނިންމުން ބާތިލުކޮށް، އިޔާޒް ހުންނެވި މަގާމަށް އަލުން އިއާދަކޮށްދިނުމަށް އެ ބަޔާނުގައި ވަނީ ގޮވާލައިފަ އެވެ.\nއޭގެ އިތުރުން، އެ ބަޔާނުގައި ބޮޑެތި ތުހުމަތުތަކެއް ކޮށްފައިވާއިރު، އިޔާޒަށް ފިޔަވަޅު އެޅުމުގެ ފަހަތުގައި ވަނީ ވަކި މައްސަލައަކާމެދު އޭނާ ފާޅުކުރެއްވި ޝުއޫރެއް ނޫން ކަމަށެވެ.\n"...އިޔާޒާ މެދު ގައުމީ ޔުނިވާސިޓީން އެޅި ފިޔަވަޅަކީ ރާއްޖޭގެ އިސްލާމީ ޝަހުސިއްޔަތު ހަރުދަނާކޮށް އިސްލާމްދީނާ ދެކޮޅަށް ރާއްޖޭގައި ހިންގޭ އުދުވާންތައް ހުއްޓުވުމަށް ސާބިތުކަމާއެކު އެމަނިކުފާނު ކުރައްވަމުން ގެންދަވާ މަސައްކަތްތައް ނިމުމަކަށް ގެނައުމަށް ނުރައްކާތެރި ބާރުތަކެއްގެ ނުފޫޒުން އަޅާފައިވާ ފިޔަވަޅެކެވެ،" އަދާލަތުގެ އިލްމުވެރިންގެ މަޖިލީހުން ތުހުމަތުކޮށްފައިވެ އެވެ.\nއަދި އެކަމުން އެމްއެންޔޫއަށް ނާޖާއިޒު ސިޔާސީ ނުފޫޒު ފޯރާފައިވާ މިންވަރު ހާމަވެފައިވާއިރު، ޒުވާން ޖީލު ތަރުބިއްޔަތުކުރުމާއި ގައުމުގެ ސިޔާސަތު ކަނޑައެޅުމާއި މުޖުތަމައުގެ އެންމެހާ ދާއިރާތަކުން އިސްލާމްދީނުގެ އިލްމުވެރިން އެއްކިބާކޮށް އެކަހެރިކޮށްލަން އެދޭބަޔަކު ހިންގާ ނުރައްކާތެރި ރޭވުމެއްގެ ބައެއް ކަމަށް ވެސް އެ ބަޔާނުގައި ވަނީ ތުހުމަތުކޮށްފަ އެވެ.\nއެހެންކަމުން، މީގެ ކުރިންވެސް އެމްއެންޔޫ އޮތްގޮތަށް، ހަގީގީ އިލްމީ މުއައްސަސާއެއްގެ ގޮތުގައި އިލްމީ ދަންމަރު އުފުލުމުގެ ގާބިލުކަންހުރި ތަނަކަށް ހެދުމަށް ކަމާބެހޭ އެންމެހާ ފަރާތްތަކަށް އެ ބަޔާނުގައި ވަނީ ގޮވާލައިފަ އެވެ.\nއިޔާޒު ވަޒީފާ އިން ވަކިކުރިއިރު، އަންހެނުން ހިތާނުކުރުމާ ގުޅޭ ގޮތުން ދައްކަވާ ވާހަކަތަކާ ގުޅިގެން އޭނާގެ މައްސަލަ އިސްލާމިކް މިނިސްޓްރީގެ އިތުރުން ރައްޔިތުންގެ މަޖިލީހުގެ ހިއުމަން ރައިޓްސް އެންޑް ޖެންޑާ ކޮމިޓީން ވެސް އަންނަނީ ބަލަމުންނެވެ.\nއަންހެނުން ހިތާނަ ކުރުން\nއެއިޑްސް ޖެހުމުން ވަކި ކުރި ކެބިން ކްރޫއަކަށް ބަދަލު\nވަޒީފާއިން ވަކިކުރި 19 މީހަކަށް 6.8 މިލިއަން ރުފިޔާ ބަދަލެއް\nބޭރު މީހުން ވަޒީފާތަކަށް ގެނައުން މަދު ކުރުމުގެ މިސްރާބަށް


އެމްޑީޕީން މިރޭ މާލޭގައި ބޭއްވި ހިނގާލުން\nމާލެ، 15 މާރޗް 2015: އެމްޑީޕީން މިރޭވެސް މާލޭގައި ހިނގާލުމެއް ބާއްވައިފި އެވެ. ހިނގާލުން ފެއްޓުމަށް ތައްޔާރުވަމުން ދަނިކޮށް ގްރޫޕަކުން އައިސް އެމްޑީޕީގެ ޕިކަޕަށް ބޮޑެތި ގެއްލުންތަކެއް ވަނީ ދީފައި އެވެ. -- ވީފޮޓޯ: ހުސައިން އަލީ\nއޭސީސީގެ އަހަރީ ރިޕޯޓް ނެރުން\nމާލެ، 15 މާޗް، 2015: އެންޓި ކޮރަޕްޝަން ކޮމިޝަންގެ 2014 ވަނަ އަހަރުގެ އަހަރީ އާންމު ރިޕޯޓް ނެރުނު ރަސްމިއްޔާތު މިއަދު ބާއްވާފައިވަނީ އޮޑިޓް އޮފީހުގަ އެވެ. މިރަސްމިއްޔާތުގައި އެކޮމިޝަނުގެ ހުރިހާ މެންބަރުން ބައިވެރިވެވަޑައިގެންނެވި އެވެ . -- ވީފޮޓޯ: މުހައްމަދު ވަހީދު\nއެމްޑީޕީގެ ގައުމީ މަޖިލީހާއި ހިނގާލުން\nމާލެ، 14 މާރޗް 2015: އެމްޑީޕީގެ ގައުމީ މަޖިލީހުގެ ބައްދަލުވުމެއް މިރޭ ސޯލްޓް ކެފޭ އެންޑް ރެސްޓޯރެންޓުގައި ބާއްވައިފި އެވެ. ބައްދަލުވުމަށް ފަހުގައި އެމްޑީޕީގެ ލީޑާޝިޕްގެ ބޭފުޅުންގެ އިތުރުން ސަޕޯޓަރުން ވަނީ މާލޭގެ މަގުތަކުގައި ހިނގާލުމެއް ބާއްވާފައި އެވެ. ހިނގާލުމުގައި މައިގަނޑު ގޮތަކަށް ގޮވާލަމުން ދިޔައީ ކުރީގެ ރައީސް މުހައްމަދު ނަޝީދުގެ މައްޗައް ކޮށްފައިވާ ހުކުން ބާތިލް ކޮށްލުމަށާއި އިންސާފު ގާއިމުކުރުމަށެވެ. -- ވީފޮޓޯ: ހުސައިން އަލީ\n"3 ފަނޑިޔާރުންގެ ހުކުމް"ގެ ނަމުގައި ބޭއްވި މުޒާހަރާ\nމާލެ، 13 މާރޗް، 2015: އެމްޑީޕީން މިއަދު "3 ފަނޑިޔާރުންގެ ހުކުމް"ގެ ނަމުގައި މުޒާހަރާއެއް ބާއްވައިފި އެވެ. މުޒާހަރާގެ ބައިވެރިންވަނީ އޯކިޑް މަގުގައި ސަލްސާ ރޮޔާލް ކުރިމަތީގައި އިށީންދެ ތިބެ މުޒާހަރާކޮށްފަ އެވެ. ވަކި ހިސާބަކުން ފުލުހުންނާއި އާއްމުންނާއި ވަނީ ކުރިމަތިލުން ތަކެއްވެސް ހިނގާފައި އެވެ. އަދި ފުލުހުން ވަނީ ވަރަށް އަނިޔާވެރި ގޮތަކަށް މުޒާހަރާ ފަހަތައް ޖައްސާފައި އެވެ. -- ވީފޮޓޯ: ހުސައިން އަލީ\nއެމްޑީޕީން މިރޭ "ތިން ފަނޑިޔާރުންގެ ހުކުމް"ގެ ނަމުގައި ބޭއްވި ބައްދަލުވުން\nމާލެ، 13 މާރޗް، 2015: ތިން ފަނޑިޔާރުންގެ ހުކުމްގެ ނަމުގައި އެމްޑީޕީން މިރޭ ބައްދަލުވުމެއް ބާއްވައިފި އެވެ. މި ބައްދަލުވުމުގައި ރައީސް މުހައްމަދު ނަޝީދު ދޫކޮށްލުމަށް އެދި ދުއާއެއްވެސް ވަނީ ކޮށްފަ އެވެ. -- ވީފޮޓޯ: ހުސައިން އަލީ\nއޭއެފްސީ ކަޕް: މާޒިޔާ އާއި ވޯރިއާސް މެޗް\nމާލެ، 10 މާރޗް، 2015: އޭއެފްސީ ކަޕު ފުޓުބޯޅަ މުބާރާތުގައި މާޒިޔާ އަދި ސިންގަޕޫރު ވޯރިއާސް ބައްދަލުކުރި މެޗް 2-0 ލަނޑުން ކާމިޔާބުކުރީ މާޒިޔާއެވެ. މާޒިޔާގެ ލަނޑުތައް އެޓީމަށް ކާމިޔާބުކޮށްދިނީ އަސަދުﷲ އަބްދުﷲ އަދި ޕަބްލޯ ރޮޑްރިގޭޒް އެވެ. މިމޮޅާއެކު މާޒިޔާ ވަނީ ގްރޫޕް އީ ގެ ދެ ވަނަ މަގާމަށް އަރައިފައެވެ. -- ވީފޮޓޯ: މުހައްމަދު ވަހީދު\nރައީސް ނަޝީދު ދޫކޮށްލުމަށް ގޮވާލައި އެމްޑީޕީން ކުރި މުޒާހަރާ\nމާލެ، 08 މާރޗް، 2015: ހައްޔަރު ކުރެވިފައިވާ އެމްޑީޕީގެ ރައީސް އަދި ކުރީގެ ރައީސް މުހައްމަދު ނަޝީދު ދޫކޮށްލުމަށް ގޮވާލައި އެމްޑީޕީން މިރޭވެސް މުޒާހަރާކޮށްފި އެވެ. މުޒާހަރާގެ ބައިވެރިން ވަނީ ރައީސް ނަޝީދުގެ ޝަރީއަތް ހިނގަނީ އިންސާފުވެރިކޮށެއް ނޫންކަމަށް ބުނެ ރައީސް އަބްދުﷲ ޔާމީން އިސްތިއުފާ ދިނުމަށް ގޮވާލާފައި އެވެ. -- ވީފޮޓޯ: ހުސައިން އަލީ\nއެމްޑީޕީން މިރޭ ސީގަލް ކަންމަތީގައި ކުރި މުޒާހަރާ\nމާލެ، 07 މާރޗް، 2015: އެމްޑީޕީން އިސްނަގައިގެން ކުރީގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ދޫކޮށްލުމަށް ގޮވާލައި ސީގަލް ކަންމަތީގައި މިރޭވެސް މުޒާހަރާ ކޮށްފި އެވެ. މުޒާހަރާގެ ބައިވެރިން ވަނީ ރައީސް ނަޝީދު ދޫކޮށްލުމަށް ގޮވާލުމުގެ އިތުރުން ރައީސް އަބްދުﷲ ޔާމީން އިސްތިއުފާ ދިނުމަށްވެސް ގޮވާލާފައި އެވެ. -- ވީފޮޓޯ: ހުސައިން އަލީ


Omaan Hangandeh Beynun Nama Aadhavegen Kuranvy5Kameh!\n03 މޭ 2022 - 12:55:06\nކުރީގެ އޮމާން ހަންގަނޑު މަތިން ހަނދާން ވާނަމަ ދިރިއުޅުމުގެ ވައްޓަފާޅިއަށް ބައެއް ބަދަލުތައް ގެނެސް އަލުން އޮމާން ރީތި ހަންގަނޑު ހޯދުމަށް މަސައްކަތް ނުކުރަންވީ ކީއްވެ ހެއްޔެވެ؟ އުމުރުން ދުވަސްވުމުގެ ސަބަބުންނާއި ހަންގަނޑަށް ވަރުބަލިކަން ލިބުމުގެ ސަބަބުން އޮމާން ހަންގަނޑަށް ލިބޭ ގެއްލުންތަކުން ސަލާމަތްވުމަށް އާދަވެގެން ކޮންމެ ދުވަހަކު ކުރެވިދާނެ ފަސް ކަމެއް މި އާޓިކަލްގައި ހިއްސާކޮށްލާނަމެވެ.\nދުޅަހެޔޮ ހަންގަނޑެއް ހޯދުމަށް އެންމެ ފުރަތަމަ އަދި އެންމެ ފަސޭހައިން ކުރެވޭނެ ކަމަކީ ގަވާއިދުން ހަންގަނޑު ސާފުކުރުމާއި، ޓޯން ކުރުމުގެ އިތުުރުން މޮއިސްޗަރައިޒް ކުރުމެވެ. މިގޮތުން އެންމެ އެދެވިގެންވަނީ މޮއިސްޗަރައިޒިން ސައިބޯންޏެއް ބޭނުން ކުރުމެވެ. އެއީ އޭގެ ސަބަބުން ހަންގަނޑަށް ބޭނުންވާ ނިއުޓްރިއެންޓްސްތައް ލިއްބައިދިނުމުގެ އިތުރުން ހަންގަނޑު ތަޒާކަން މަތީ ބަހައްޓައި ދޭތީއެެވެ.\nދުޅަހެޔޮ ހަންގަނޑަކީ ބެލެންސް ޑައިޓެއްގެ ނަތީޖާއެވެ. އަހަރުމެން ކައިއުޅޭ ކާނާއަކީ ހަށިގަނޑުގެ ދުޅަހެޔޮކަން އިތުރުވުމަށް ޓަކައި ބޭނުންވާ ބިލްޑިން ބްލޮކްސް ތައް ފޯރުކޮށްދޭ އެއްޗެކެވެ. އަހަރެމެންގެ ޑައިޓަކީ ހަންގަނޑުގެ ދުޅަހެޔޮކަމާއި ހުރިހާ ގޮތަކުން ވެސް ގުޅިފައިވާ އެއްޗެކެވެ. ކާނާގައި އެކުލެވޭ ނިއުޓްރިއެންޓްސް، މިނަރަލްސް، އަދި ޕްރޮޓީންސް އަކީ ހެލްތީ ސެލް މެމްބްރޭން އަދި ކޮލާޖަން ޕްރޮޑަކްޝަން ގައި އެހީތެރިވެދިނުމުގެ އިތުރުން، ޔޫވީ އެކްސްޕޮޒާ ފަދަ ގެއްލުންދެނިވި ސްޓްރެސްތަކުން ހަންގަނޑު ރައްކާތެރިކޮށްދޭ އެއްޗެކެވެ.\nއަހަރުމެންގެ ތެރެއިން ގިނަ މީހުން ހިނިތުންވެލާއިރު ހަންގަނޑަށް އަރާ ރޮނގުތަކުގެ ސަބަބުން ހިނިތުންވާން ފޫހިވެއެވެ. ނަމަވެސް އާދައިގެ ހިނިތުންވުމަކުން ލިބިގެންދާ ފައިދާތައް އަހަރުމެންނަށް އިހުސާސްކުރެވިގެންދަނީ މަދު ފަހަރަކުއެވެ. އަހަރުމެން ހިނިތުންވެލާ އިރު ހަންގަނޑަށް އިތުރު އޮކްސިޖަން އާއި ނިއުޓްރިއެންޓްސް ލިބުމުގެ އިތުރުން ހަންގަނޑުގައި ލޭ ދައުރުވާލެއް ރަނގަޅުވެގެން ދެއެވެ. މީގެ ސަބަބުން ހަންގަނޑުގެ ކުލަ އަލިވެ މީހާ ތާޒާކަމަށް ދައްކައެވެ.\nއަހަރުމެންގެ ހަށިގަނޑުގެ 70 އިންސައްތައިގައި ފެން އެކުލެވޭ އިރު، އެކަށީގެންވާ މިންވަރަކަށް ފެން ބުއިމަކީ ހަންގަނޑު ދުޅަހެޔޮކޮށް ހައިޑްރޭޓްކޮށް ބެހެއްޓުމަށް އޮތް އެންމެ ފަސޭހަ މަގެވެ. އެކަށީގެންވާ ވަރަށް ފެން ބުއިމަކީ އަހަރެމެންގެ ހަށިގަނޑުން ވިހަ ބޭރުކޮށްދީ، އޮށާޅަ އާއި އެކްނޭ އިން ދުރުކޮށްދޭނެ ކަމެކެވެ. މީގެ އިތުރުން ހަންގަނޑުގެ އިލާސްޓިކްކަން އިތުރުކޮށްދިނުމަށް އެހީތެރިވެދޭ ކަމެކެވެ.\nހަންގަނޑު ގަވާއިދުން ސާފުކުރުމާއި ބޭނުންވާ އެންމެހާ ނިއުޓްރިޝަން ތައް ލިއްބައިދިނުމުގެ އިތުރުން ހަންގަނޑަށް ބޭނުންވާ މުހިންމު އަނެއް ކަމަކީ ހަންގަނޑު ހަރަކާތްތެރި ކުރުމެވެ. އަހަރުމެން ކެލޮރީސް މޫވް ކުރާއިރު ނުވަތަ އަންދާލާއިރު ހަށިގަނޑުން އެންޑޯފިން ނަމަކަށް ކިޔާ ކެމިކަލްތަކެއް އުފައްދައެވެ. މި އެންޑޯފިންތައް ސިކުނޑީގައި ހުންނަ ރިސެޕްޓާތަކާ އެކު މުއާމަލާތްކޮށް، ޕޮޒިޓިވް އިހްސާސްތަކާއި އުފާވެރި ޚިޔާލުތައް އުފައްދައެވެ. އުފާވެރި އިހުސާސް ތަކެއް ލިއްބައިދިނުމުގެ ސަބަބުން މީހާގެ މޫޑް މުޅިން ބަދަލުކޮށްލައި، ހަންގަނޑު އަލިކޮށް ބަހައްޓައިދެއެވެ.\nއެހެންކަމުން، ދެން ފަހަރަކު އޮމާން އުފާވެރި ހަންގަނޑެއް ބޭނުން ނަމަ އެންމެ އާދައިގެ ކަންތައްތައް ކުރަން ހަނދާން ބަހައްޓާށެވެ. އަދި އާދަކޮށް އެ ކަންތައްތައް ކުރުން މަތީ ދެމިހުންނާށެވެ.